text:
前校長 高錕爵士 終於離開人世,佢離世果陣,應該無剩低太多對世界嘅記憶,但世人就十分感激佢,無 高錕爵士 發明光纖,就無互聯網.只不過,對中大人嚟講,少咗一個寬容為懷,唔玩官僚嘅前校長.依家喺人世嘅中大校長同前校長,都係一堆惡棍嚟.
高錕爵士 與李國章:天同地比
當然,中大嘅問題,因中大果個十分之龐大嘅官僚集團有關,只不過, 高錕爵士 做校長嘅年代,以我嘅認知係,佢喺官僚集團設下嘅種種限制下,佢已經盡力企喺學生嘅一邊,所以呢位英國人兼美國人校長(佢應該係中大歷任校長中,唯一得諾貝爾獎兼獲英女王冊封爵士),得到後世眾人嘅尊敬,呢個係可以理解得到.
李國章我點形容佢,佢係一個惡棍, 高錕爵士 係謙謙君子,所以你學生能講道理,佢可以做都會做,甚至佢係暗自欣賞學生嘅所作所為,但李國章就絕對係惡棍,當年已經唔係玩政治就難同呢條友周旋,呢個係我同李國章屢次交鋒嘅經驗,爭取校巴要報警告校長超載,搵傳媒玩學校,呢個係無辦法,因為你知你對付係一個點嘅人.但李國章做校長嘅年代,佢都仲係英國人,講少少面子,去到做咗中國人問責官員果陣,就已經係百分百惡棍,完全唔係一個劍橋出身嘅英式學者.而劉遵義,呢條友直頭係人渣,沈祖堯好少少,但佢都係一個偽君子,段崇智呢條友,我估都唔慌有好嘢.搞學運搞到係變咗玩官僚程序訓練班,我估呢家嘢,係我當年都完全無諗過嘅事.所以好多人懷念 高錕爵士 係有佢道理,因為佢唔只學問係世界頂級,而且佢嘅為人係最重要. 高錕爵士 退休後做上市公司獨立非執董,只不過係做企喺中共對抗最前線嘅壹傳媒,呢樣嘢,你就知佢嘅立場係乜,你估劉遵義咩,條友退落嚟走去幫團結香港基金遺禍人間,呢啲就係當中嘅分別.
所以大家懷念 高錕爵士 ,因為之後中大校長都係一堆有學識,但大部分都無人格嘅學棍,係沈祖堯稍為好少少,跟住果啲都係仆街嚟,中大淪落到呢個程度果陣,當你經歷過同校方唔同嘅鬥爭果陣,你就明白, 高錕爵士 同彭定康勳爵一樣,都係代表一個最好嘅年代.


c: text/html

text:
神途游戏发布一直以来都俾广大玩家嘅一直关心,因为呢度发布新开神途有质量,都好嘅耐玩,唔同嘅玩家对神途官网有住唔同印象,好多玩家对神途官网起头印象都系读嗰阵,神途官网神途官网畀70后80后都带嚟咗好深嘅嘢,都冇一款网络游戏可唔可以比神途官网再火爆,而家好多神途官网发布网站,发布嘅信息都系,好多网站都有,但系神途官网嘅质量就差嘅靓女,唔系网站上面挣满晒垃圾广告,就系游戏里面卡嘅唔得,包游戏画面嘅制作,游戏质量嘅升级都唔达标,要畀玩家讲吓嘢喇!一个好嘅神途官网,噉首先就一个好嘅心情,对神途官网就要记住点可以将神途官网不断嘅升级,喺众多嘅网游时代,神途官网毫不逊咸湿于其他,呢啲先系针对神途官网玩家利益而打造嘅.神途开服表官网系噉做嘅,佢哋对于神途官网一直严格要求,唔满足于玩家嘅中意,而系吼玩家对于神途官网嘅狂热中意,真正做到呢一点,先算系对得住我哋广大神途官网玩家.神途官网嘅一款神途官网,自己也玩过,记得嗰阵创建咗两个角色,分别就用两个唔同嘅账号,同时喺登录状态,战士喺泡点升,而道士升到一定级别之后就出去打装备,因为到时罗住只狗,打装备刷图好嘅.好打,只要人物唔死,就算系狗死咗,重可以无限嘅召唤,呢啲都系点解可以去好高级嘅地图去打怪,如果怪物嘅攻击特别高,噉就只要畀自己嘅宝宝加状态,等佢哋一个托怪一个攻击怪,而自己企喺果度等就得了.打装备嗰阵地图都有住政府有咩唔同,唔同嘅地图要求进入嘅元宝唔同,需喺神途官网嘅世界里面,冇理由可言,边个嘅装备好边个嘅等级高,边个系王者.拣一个实中度等嘅帮会加,都系一个唔错嘅决定.
上一篇:法师职业点样面对其他职业

robotstxt: allowed

filter: keep


text:
而家嘅神途发布网玩家对于神途神途万能登录器下载神途发布网体验都系好重视,啲人唔中意一成不变嘅神途发布网,噉嘅神途发布网玩埋冇一啲乐趣.对于神途发布网玩家嚟讲,佢哋仲想拣啲有剧情成系列嘅神途发布网,噉嘅神途发布网玩埋有一种连续有,同时都会吸引啲人继续玩落去.而家好多神途神途万能登录器下载神途发布网都系一部部出嚟嘅,个个神途发布网虽然剧情唔一样,但系互相之间都有一定嘅联系,人物都有相同嘅地方,噉就会畀啲人带嚟一种熟嘅感觉,当啲人喺玩嘅时候,就可以更好嘅享受神途发布网.网站都系一样,啲网站如果一直都冇乜改变嘅话,系好唔吸引人嘅,有时仲会因为咁而损失一大片嘅用户,噉就得不偿失喇.为咗吸引多啲嘅用户,啲人最好都系成日对网站进行更新变化,用户系中意呢种变化嘅,因为噉样嘅变化可以畀啲人带嚟唔同嘅体验,啲人从中都可以享受到新鲜服务.对于神途发布网网站嚟讲,呢一啲更加明显啦,当啲人喺神途发布网网站上面擸一眼嘅时候,最想睇到嘅就系神途发布网嘅最新信息,所以好多神途发布网网站都讲吓嘢喇!咗神途发布网嘅最新消息嚟畀啲人进行擸一眼.
新开神途神途万能登录器下载网站就就经常可以畀人从中获得新鲜嘅体验,喺呢个网站上面啲人次次都可以体会到神途发布网唔同玩法,有时候啲神途发布网及时进行更新咁喺神途神途万能登录器下载网上都会好快讲吓嘢喇!下载地址,佢哋尽量做到同步更新,噉啲人就可以喺第一时间玩呢啲神途发布网.喺新开神途神途万能登录器下载网站呢个平台上啲人都接触到多啲嘅神途发布网玩家,呢啲神途发布网玩家有嘅技术好好,如果可以同啲玩家一齐玩嘅话,就可以好快提高自己嘅技术,当啲人喺玩呢啲神途发布网嗰阵都可以快嘅融入其中,神途发布网高手,重可以带住我哋逃过啲神途发布网中嘅阻滞,帮助我哋快升.新开神途神途万能登录器下载网站为啲人讲吓嘢喇!仲广阔嘅平台,喺呢度啲人将接触多啲更新鲜嘅事物,都可以畀啲人从中获取到多啲嘅神途发布网玩法,对于初哥嚟讲都有好好引导作用,当啲人喺玩呢啲神途发布网嘅时候,一定会渐渐噉深入其中嘅.
上一篇:新手玩家必须看到
下一篇:快速升级的选举上的蚂蚁洞地图


text:
「比賽」
嚟幾日喺網上面除咗政府啲笑話之外,我諗「蒙面歌王」一定係另一個網民嘅熱門話題.本來淨係睇媒體報導呢篇新聞都覺得冇乜嘢,但係越睇就越好笑.個比賽其實係源自一個韓國嘅綜藝節目,而每兩集就由八名隱藏年齡同身分嘅參賽者用佢哋嘅歌聲嚟進行淘汰賽.而《蒙面歌王-中國版》就由江蘇衛視同上海燦星製作攜手合作,由七月十九日開始,每個星期日同星期一播出.
「歌王」
其實我諗好多香港人一聽到「白棱鏡」開口唱第一句歌嘅時候,應該就認得出佢係「李克勤」!無論衣著,身高,髮型,唱功,橫睇掂睇都一定係李克勤呀?真係好好笑,點諗都諗唔明點解巫啟賢可以認唔出佢係李克勤囉!真係瞌埋眼都聽得出係李克勤,佢把聲真係唔難認,仲有佢嘅招牌震音,所以竟然有人話佢係古巨基同許志安,真係無嘢呀?
「節目」
過去幾年,香港歌星都去內地參加歌唱比賽嘅綜藝節目,之前有「中國好聲音」,「我是歌手」到「蒙面歌王」等等.其實除咗錢之外,其實大家有無諗過另一個問題呢?香港本身嘅綜藝節目根本比唔上亞洲其他地方嘅質素.無論台灣,日本,韓國,甚至乎而家中國,都好睇過香港.香港一個咁細嘅市場,點樣可以養得起咁多歌星呢?所以去其他地方發展真係無可厚非,香港樂壇死係有原因,就係香港人唔識珍惜我哋呢班歌手.


text:
數學班初體驗@MathConcept
24 JULY 2015(FRI)
其實好早我地就發覺小小豬對數學都好敏感,早係K1初其就已經識得順數及逆數1至50.到左依家我地都冇乜點教佢,佢都已經識計加減數,某程度上真係令我有啲驚訝!
見小小豬數學感唔錯,所以我都好想帶佢去啲數學班,可以加強訓練小小豬依方面嘅優點.但老公又擔心去上啲操作式嘅數學班只係得個計字,只係學啲機械式計算,所以我地一直都係仍有考慮中.
當公關姐姐問我地有冇興趣去學數學時,我地兩個都考慮左好耐,亦都詳細了解有關資料,最後都係決定俾小小豬試下啦~
我成日都以為數學只係加減乘除依四方面,只係得計數...計數...再計數.但原來MathConcept所教嘅係以數學理念為主,誘導小朋友理解及掌握概念和計算技巧,從而培養對事物觀察,分析,理解及作判斷方面的能力~
係未正式上數學班之前,所有小朋友係需要去進行評估,導師就可以因應小朋友嘅程度,咁就可以知道應該由邊度開始.只係短短個半鐘嘅評估入面,雖然我冇得睇住小小豬,都唔知佢做成點,不過事後導師同我傾返小小豬嘅課程安掛時,估唔到佢就已經睇得到小小豬嘅強弱項,都俾左我好大信心,會幾放心小小豬嚟依度學數學.
當然,我地決定俾小小豬去上數學班另一個原因,就係導師係會以英語教授,基本上由一入課室開始,小朋友同老師都係會以英語溝通,真係一個一舉兩得嘅學習呀!
上課係以小組形式授課,問過導師最多只會係六人一組,不過導師話會因應小朋友強弱項度身訂造個人學習計劃,所以唔會跟唔上呀~
每位小朋友都會有本手冊,導師會寫低當日小朋友嘅表現,等我地家長都知道小朋友上堂情況呀~
唔好以為上完堂就完成當日所教課堂,因為導師都會俾功課小朋友返屋企做,從而溫習學過嘅課題呀~
今次都係第一堂,暫時睇小小豬都不知幾鐘意上堂,落堂時仲問我幾時再上,仲好唔捨得離開個課室,仲一邊行同我講導師今日教左佢啲咩添.
緊係啦....數學型開正佢嘅至愛,當然係興奮.至於小小豬學習成效係點,我想真係要學多幾堂先可以睇得到,所以等過多一排我再同大家分享小小豬學習情況啦!
More Information :


text:
Read full review
2018-05-19 2489 views
位於旺角中心既一間 sky726,無論位置,環境,食物質素都非常之好,值得推介. 由於樓層有25樓之高,可以遠眺旺角開揚景觀,高樓大廈美景, 盡顯眼簾,甚有情調. 餐廳漂亮嘅裝修佈置,令到餐廳內在環境別樹一格之餘 又不失情調,完全適合情侶拍拖用餐. 當然一大班朋友食完嘢嚟飲酒吹水,亦不失為一個好地方,不過就欣賞唔到呢度嘅美食啦. 依度除左欣賞嘅裝修佈置之外,食物質素亦值得讚賞. 凱撒沙律賣相好靚,沙律菜好新鮮,全部都係青綠色.口感好脆口,再加上芝士薄脆,芝士粉,煙肉等等嘅配料同埋醬汁,令人食到停唔到口. 小食藍青口配薯條.薯條炸得好香脆, 好明顯係新薯炸出嚟 .鹽既份量落得適宜, 令到口感味道得宜. 藍青口都好有鮮味,有嚼勁,青口有大有細, 分量頗多. prime肉眼牛扒好大塊,烤得好靚.五成熟牛扒,熟到恰宜,切落去淋身,又唔會太生.牛扒有烤蕉味, 又有濃郁嘅牛味, 真係值得一讚㗎.啲配料翠玉瓜都燒烤好好食,薯蓉好嫩滑 好軟熟,散出牛油香. 蜆肉天使麵 做得好惹味,天使麵好幼身, 食落冇意粉咁有質感.個汁有蒜香味,好正.蜆肉熟度剛好唔會韌, 而且算幾大隻,分量亦夠多. 朱古力心太軟配雲
由於樓層有25樓之高,可以遠眺旺角開揚景觀,高樓大廈美景, 盡顯眼簾,甚有情調.
餐廳漂亮嘅裝修佈置,令到餐廳內在環境別樹一格之餘 又不失情調,完全適合情侶拍拖用餐.
當然一大班朋友食完嘢嚟飲酒吹水,亦不失為一個好地方,不過就欣賞唔到呢度嘅美食啦.
依度除左欣賞嘅裝修佈置之外,食物質素亦值得讚賞. 凱撒沙律賣相好靚,沙律菜好新鮮,全部都係青綠色.口感好脆口,再加上芝士薄脆,芝士粉,煙肉等等嘅配料同埋醬汁,令人食到停唔到口.
小食藍青口配薯條.薯條炸得好香脆, 好明顯係新薯炸出嚟 .鹽既份量落得適宜, 令到口感味道得宜. 藍青口都好有鮮味,有嚼勁,青口有大有細, 分量頗多.
prime肉眼牛扒好大塊,烤得好靚.五成熟牛扒,熟到恰宜,切落去淋身,又唔會太生.牛扒有烤蕉味, 又有濃郁嘅牛味, 真係值得一讚㗎.啲配料翠玉瓜都燒烤好好食,薯蓉好嫩滑 好軟熟,散出牛油香.
蜆肉天使麵 做得好惹味,天使麵好幼身, 食落冇意粉咁有質感.個汁有蒜香味,好正.蜆肉熟度剛好唔會韌, 而且算幾大隻,分量亦夠多.
朱古力心太軟配雲呢拿雪糕.心太軟做得出色,朱古力 流心好濃郁,苦苦地好好味,鍾意食朱古力嘅人就啱曬.
叫咗兩杯飲品,一杯有酒精,一杯無酒精. 左邊嘅係frozen berry punch, 係雜莓沙冰,甜甜地透心涼,好味. 右邊係passion fruit mojito, 入口比較清新, 薄荷味較重,再配上熱情果既甜酸味. 兩杯嘅賣相都好靚.
Post


text:
香港人好崇尚利益同現實, 唔重視理念同夢想, 我覺得係香港今日沉淪既原罪之一.大家唔敢去用腦幻想一個你想要既世界,只係想遵守叢林法則,贏開既認為輸既人係抵死,輸既人就認命永遠唔覺得自己能夠或者需要成為上位甚至統治者,最後就會發現自己冇改變社會既動力,甚至連改善生活都唔想,每日三餐溫飽就覺得可以,係屋企安安樂樂禁享受小確幸就可以,世界既事太多太大唔想去理,唔到自己理.
但偏偏又會對生活瑣碎事不滿,抱怨,將平日生活同工作既壓力發洩係其他人身上,講住點解茶記食個茶餐都3,40蚊,點解屋村冇哂文具鋪,點解周街都係金鋪其他小鋪死晒,點解火車成日停駛慢駛班次唔準時又逼人,點解周街都有行李喼碌黎碌去同周街都有人係度痾屎,佢地唔想去尋根究柢,佢地唔想去發現呢啲野同一個個社會建設出黎既制度,政策,設定,陰謀等等有任何關係,因為好複雜,因為好難明,因為諗嘢好攰.
當好難明好複雜諗嘢好攰,就會冇建設社會念頭,就會覺得其實其他人都會咁諗,其他人都會唔想去改變社會,其他人都係同我一樣依啲野唔關我事…一個個藉口就去俾自己逃避同忽視依個社會發生緊嘅事, 然後同時間就將責任俾左佢地心目中應該負責任既人「官員」身上,「總之佢地會搞掂香港既問題ga la」, 「總之佢地會做好ga la亅,「啲官點做我哋啲平民百姓點會知禁多」.跟住會變成點?咪就係點解有咁多無知嘅百姓仲會去投建制,甚至仲會唔理任何嘅選舉,甚至或者會話全部從政者都係政棍,搞亂秩序,令政府做唔到嘢.但永遠都唔想亦都唔覺得責任就係自己,每一個人身上.
係的,依個社會,你都有份,你每一個選擇,每一個行動,每一個表態,每一個支持同反對,都係建設緊呢個社會,塑造緊社會既形狀.記唔記得以前既冰筒籌款?當初咪就係有一個人有個理念,希望其他人感受一下漸凍症病人既處景,就淋起冰筒上黎,然後大家覺得有趣就跟住做,跟住捐錢,最後全世界都一齊做,一齊捐錢.今日漸凍症既研究得以進行就係因為一個人開始做,然後大家都開始做,一齊成就出黎的.
唔好再覺得自己冇用,唔好再覺得自己唔可以改變社會,你嘅願景, 你嘅信念, 你心目中嘅世界, 係需要行動去建構出嚟.如果你只係係度抱怨,而唔去做任何野,唔去付出任何嘢,你唔會得到任何好處,而壞處就會處處臨身.因為你唔做野,啲想成就自己貪婪腐敗願望嘅人就會去做一切既野去損人利己,而依一個就係點解你今日仍然會對生活同工作抱怨既根本問題所在,而依一個就係一大群冇自己信念而單單只有現實同利益既人所造出黎既世界.
人同動物唔同嘅係,人有想像力,人有夢想,而上天令你有思考,有夢想,而且送對手俾你,就係為左俾你有能力建設一個更好既世界.如果你單單因為小確幸而滿足,不理世界既面容扭曲,最後你都係要承受自己所造成既惡果.
我好希望大家唔好覺得政治好煩,選舉好煩,趁選前依一日(編按:今日),留意下新聞,睇下論壇,思考下自己既信念係咩野,思考下自己想生活係一個點樣既香港裡面,用你既意志選一個你心水既人,最後用你實質既行動,表達你嘅意志,建構你嘅願景,唔好再將責任假手於人,然後再委過於人.


text:
Read full review
2018-05-23 3652 views
很久沒吃自助餐!今次預約咗一間中低價的自助餐來一頂想食海鮮同甜品的癮!位置係大角咀,我地揸車過去都好方便,而且仲有兩個鐘免費泊車(不過位置有限的)自助餐以意大利,日本為主題,裡面好多意同日嘅特色美食,算係比較特別的.平日食價錢就係$368 另外會送一客日式磯煮鮑魚,同埋like fb有蜜桃紅茶送~每人贈送一客日式磯煮鮑魚,鮑魚係凍食的,非常腍而且入味,食食下會慢慢滲點酒香出來,好食到想食埋朋友個隻~呢個價位都有唔少海鮮選擇,有蟹腳,羔蟹蓋,小龍蝦,青口,蜆,魷魚小龍蝦同蟹腳個味道都好濃,蟹腳係鹹味比較重,而小龍蝦個種係海水味~蟹膏係超級誇張地多,啖啖都係膏~食多幾啖都覺得自己爆晒quota 不過蟹膏真係好好正,所以盡情食完再算啦!唔同款的前菜,咁多款火腿都一定要試試,夾蜜瓜食又甜又充滿鹹香~日式主題所以係連吉列炸物同咖哩都有呀~Keep住即炸同加熱,所以依然保持到香脆口感,咖啡都係日式甜咖哩,係熟悉嘅日本味道!仲有啫啫雞煲同東坡肉呢啲中式菜,兩款都夠晒入味,雞肉大件又滑,東坡肉肥得黎入口即融,好豐富嘅油香係口度爆出黎,一定要食!!另一個我幾鐘意嘅清新之選,日式冷麵有齊唔同配料同醬汁底可
自助餐以意大利,日本為主題,裡面好多意同日嘅特色美食,算係比較特別的.平日食價錢就係$368 另外會送一客日式磯煮鮑魚,同埋like fb有蜜桃紅茶送~
每人贈送一客日式磯煮鮑魚,鮑魚係凍食的,非常腍而且入味,食食下會慢慢滲點酒香出來,好食到想食埋朋友個隻~
呢個價位都有唔少海鮮選擇,有蟹腳,羔蟹蓋,小龍蝦,青口,蜆,魷魚
小龍蝦同蟹腳個味道都好濃,蟹腳係鹹味比較重,而小龍蝦個種係海水味~
蟹膏係超級誇張地多,啖啖都係膏~
食多幾啖都覺得自己爆晒quota 不過蟹膏真係好好正,所以盡情食完再算啦!
唔同款的前菜,咁多款火腿都一定要試試,夾蜜瓜食又甜又充滿鹹香~
日式主題所以係連吉列炸物同咖哩都有呀~
Keep住即炸同加熱,所以依然保持到香脆口感,咖啡都係日式甜咖哩,係熟悉嘅日本味道!仲有啫啫雞煲同東坡肉呢啲中式菜,兩款都夠晒入味,雞肉大件又滑,東坡肉肥得黎入口即融,好豐富嘅油香係口度爆出黎,一定要食!!
另一個我幾鐘意嘅清新之選,日式冷麵
有齊唔同配料同醬汁底可選,我試左最普通個隻醬油汁甜甜地,非常開胃.
另外意式個邊嘅重頭戲就係芝士卡邦尼
Creamy + Juicy 指數非常高,食到咁上下仲會有個磅芝士的環節,估中或者最接近磅數仲有免費自助餐食,不過我就冇咁好彩啦,繼續食野~~
有大廚即燒安格斯牛肉同三文魚,因為新鮮燒起,所以係佢最好食嘅一刻,趁熱食!
心心眼嘅甜品區 咁多款都想試晒
個人覺得焦糖燉蛋幾時都係冇得輸!仲有奶凍都係又香又綿密~唔好漏咗仲有movenpick雪糕同pancake !!
食咁差不多兩個鐘就試晒啲野食,整體感覺係熟食出色過冷盤~甜品都可以盡情咁試,款式多之餘都整得相當精緻有心思
Post


text:
雖然Hypno5e香港站取消咗相當可惜,但HA同一晚變咗場五隊本地菲裔metal/core樂隊合辦嘅菲律賓賑災演唱會,一晚有得睇晒Shepherds the Weak同Black Night Red Sky再加King Ly Chee,平時都冇乜機會啦.
出場安排有點有趣,KLC居然排第二,而BNRS最後出.就難為了我,可以話今晚係專誠為Black Night Red Sky而嚟,但平日晚加例牌遲開又撞啱今晚有嘢做要落一落樓,搞到只睇到最後三首,咪話我衰,呢晚我真係寧願STW做壓軸.
「between,Shepherds the Weak上次玩完《Master of Puppets》,今晚到《Symphony of Destruction》.佢哋技術走向同風格,cover Megadeth比玩麥記更加適合.」
佢哋應該係live最玩音響效果嘅香港metal band,每次聽到間場好post嗰隻tremolo聲,真係想問問使唔使tune到咁靚呀?BNRS去到嘅地步係,單聽到結他聲你已經知道係佢哋咁有性格,而且歌越寫越好,氣氛技術編曲要乜有乜(冇女soli),最緊要歌路係metal位篇幅大過core位,而家最想出碟嘅香港metal band,就係Black Night Red Sky同Massacre of Mothman,不過錄音的話一定要做到比Qollision隻碟更靚聲,至帶得出佢哋種「hi-fi metal」效果.
成晚最意外反而係第一隊Death Reject,雖然排第一,但我覺得數一數二好睇.近返melodic death結他妹同鼓佬技術好勁(成晚最鍾意鼓佬就係佢),編曲好紮實變化多之餘夠出人意表,歌整體又夠順唔會覺得一截截唔夾,而且話第一次出show台風已經唔錯,又多一隊要多加留意嘅香港metal band.不過有兩樣差少少,首先metal band live得一枝結他絕對唔夠,第二呢bass佬要再苦練吓至得,當另外兩個咁技術派,佢仲係00001111花都冇乜實在太過平穩,而且佢唱清聲,一來唱同聲都實在唔叫好好,二來我覺得其實Death Reject而家啲歌冇乜必要呢種唱法,落咗清聲反而有點似為加而加.
今場真係一場好show,最大收穫賣物籌款度執到保證絕對絕版嘅HK Rockstar謝霆鋒演唱會翻版碟乙隻.係有樣嘢好唔開心囉,即係我今個月開始九展嗰頭返工,諗住佔晒地利返工日子睇show方便,但係偏偏呢兩個星期我調咗去屋企樓下返工,HA先至平日夜晚有metal show睇.明玩我嗟.


text:
戰狼2 呢套片,應該係中國近年喺抗日神片以外,打飛機打得最離譜嘅電影,打到中國護照同美國護照一樣咁勁,如果係咁,陳啟宗,周融呢啲仆街一早放棄咗西方國家護照.依家呢套曾受中國官方狂捧嘅電影,被習近平出手對付,點解?
戰狼2 與中國皇道派
基本上,依家中國走嘅軍國主義道路,同二次大戰爆發前嘅德國同日本好鬼似,所以對 戰狼2 呢啲過激派產物之所以被對付,都可以參考長刀之夜,以至帝都不祥事件呢類事件.而 戰狼2 嘅玩法,其實係助長類似皇道派嘅過激分子奪取權力,呢個係一定威脅習近平,習近平為防呢類皇道派再起,所以先下手為強,清理 戰狼2 ,紅海行動一類香港人都有份搞出嚟嘅狗屎垃圾.特別依家中國根本無力向世界各國宣戰,北韓宗主權問題,搞到習近平苦苦哀求金正恩,大家就明係點嘅一回事.如果習近平唔想中國版皇道派興起,搞到中國版嘅帝都不祥事件,就一定要依家清理 戰犯2 一類嘅電影,以及背後嘅洗黑錢集團,因此,我相信吳京呢鋪都好大鑊吓.
照習近平呢個清算邏輯,你估香港愛黨力班土共有無好日子過?我恐怕佢地死咗,泛民都未必會死,因為香港土共呢班過激班,有部分大家見到都係同一樣不受控制,係明明習近平都要借支聯會過橋,都要高調搞屎搞尿果啲仆街,所以清算得 戰狼2 以及紅海行動相關嘅香港電影人,唔爭在清理埋呢啲失咗控嘅五毛黨.所以我相信 戰狼2 同紅海行動清理咗後,下一步隨時係要清理環球時報呢類垃圾,另一類,愛黨力收工男一類嘅仆街,都可能會清理,如果唔係由得呢班友騎劫習近平,屎係佢地搞,又要習生食屎,你估習生制咩?
有時候,鞋油呢家嘢唔可以落得太多,中國人應照鏡睇吓世界發生乜事.當然,習近平清理咗 戰狼2 都唔代表佢係坐得穩,因為唔排除有啲唔識趣嘅友仔搞軍事政變,屆時中國未出去打人,已經搞到內戰收場.中國人如果咁都唔醒,仲有唔少人沉醉喺 戰狼2 果個唔存在嘅中國,中國應該好快搞出另一次八國聯軍之役出嚟,屆時點只支爆,係支碎,碎到一地都係,無人識收科.


text:
Miss建議囡囡出去學phonics
-
fhosdihf last edited by
家長日見完家長之後,miss話囡囡d英文幾好,
可以襯而家仲細去學phonics,俾佢學多樣野會唔會好易搞亂呀?
-
bluesquare last edited by
可以試左先,無壞既,應該會學到
-
miss都話佢ok既話,者係個英文底都唔錯啦,可以俾佢出去試下,學左phonics之後通常成績都會有進步架
-
cheungtom last edited by
都唔會,小朋友學野好快,襯細俾佢學多樣
-
其實有咩用呀??我自己未學過
-
CAMMY last edited by
我都想比小朋友學,出面有邊到有?工聯會?
-
老師都建議我覺得可以一試,學多樣野對小朋友百利而無一害
-
可以學識拼音,讀法,學左後英文會易入腦,oral都會有進步呀
-
咁係邊到可以上堂架?會唔會好貴呀?
-
我帶個仔去鯉景灣jolly kingdom到學既,一堂都係二百幾,搵三個小朋友一齊報名仲有折添
-
kellywg70 last edited by
囡囡已家都有學緊phonics,其實最緊要係個老師教得好,小朋友入腦就差好遠
-
aprilcn55 last edited by
小朋友咁聰明,唔會咁易搞亂,仲有家長會KEEP住幫小朋友溫習,會留意到有冇亂到
-
SEED last edited by
學多一樣對小朋友將來都有好處
-
jensgin last edited by
試一試無妨
-
學PHONICS 一定要搵外籍老師至得, 音至準
-
an ma last edited by
有無話補開邊個?
-
可以試下 joseph li 既外籍老師
-
千幾蚊, 又唔係好貴, 可以一試. 始終都係外籍. 信心保證


text:
我講過,依家香港人出現,揸BNO可以無護照都好,都攞到 Emergency Travel Document出國嘅情況,但特區護照,除非極為急事,否則係要等十日至有證件到手,呢個有乜意義,其實呢個係公民出入境權利嘅保證.
Emergency Travel Document 嘅意義
睇番猶太大屠殺嘅歷史,你就會明 Emergency Travel Document 嘅重要性,當時德國政府仆街到發一隻J字頭嘅護照,當時你揸J字護照,你無目的地國家簽證就唔駛旨意出到國,而無簽證,基本上你嘅護照係無效,所以何鳳山,杉原千畝呢啲人,會變成猶太人嘅英雄,亦都係呢個原因,因為佢地當時發嘅簽證係堅救命.當然對呢段歷史有了解果陣,你就會點解BNO嘅Observation係同其他英籍護照唔同,基本上,英國人設計果陣,有考慮過中國會變成納粹中國,無錯,亦即係依家中國果個樣.如果仲有人扮唔明果句Observation係點設計,我都幾肯定呢啲仆街係收咗水.
所以 Emergency Travel Document 係保證香港人,至少BNO持有人可以有緊急事果陣出走,當然,香港入境處有可能仆街到唔俾走,但至少有 Emergency Travel Document 果陣,搞到黃雀行動咁,都可以冒險走到台灣或越南,當地嘅英國使館可以令佢地以及其家眷最終抵達歐洲,有啲嘢,我就唔喺公海分析得太入,以免有五毛用另一個角度嚟spin,但呢個亦係我認為必須儘快renew BNO 嘅理由,特別如果你曾經參與遮打革命或魚蛋革命,就更加要有呢個覺悟.中國幾時失控到希特拉咁,係唔會有人知嘅.
英國人不斷宣傳 Emergency Travel Document ,梗係唔係為搵銀,雖然全球發出最多 Emergency Travel Document ,正係英國駐港最高專員公署,但呢本護照除咗可以照顧啲失魂魚外,仲有乜嘢用途,特別喺政治避難上嘅用途,大家應該要心中有數.當然, BNO 平權涵蓋到下一代,係一定會傾嘅一個議題,雖然仲有EEA Family Permit可以用.


text:
為食嘅小編最近發現咗一間喺大阪嘅零食批發店,果度嘅零食抵買之餘仲有好多款可以揀!呢間叫「株式会社コヤナギ」嘅零食批發店位於大阪市中心,雖然舖仔細細但有多款日本經典零食,價錢方面比起係香港買零食...
秋天又係睇紅葉嘅最佳時間,日本嘅紅葉就出名又多又靚,但去邊到睇先可以影到最靚嘅風景相?小編今次就想介紹8個關西地區嘅賞紅葉景點,有D景點仲要唔係熱門嘅旅遊點,可以睇到靚紅葉之餘,又唔洗同人迫,未諗到去...
上次就同大家介紹咗東京有咩必去治癒系動物cafe,但其實關西區嘅代表亦都唔弱!無論狗派定貓派嘅朋友,都可以揾到啱你嘅 京都大阪動物cafe ,唔係特別鐘意貓狗嘅朋友亦可以去兔仔,鸚鵡甚至水獺嘅cafe...
大阪旅行皇道行程當然唔少得黑門市場,掃日本水果零食手信簡直一流,又平又正又多款......少年你太年輕了,仲去黑門市場?依家識買緊係去木津市場啦!同樣都係掃水果零食手信嘅好地方,但木津市場嘅價格通常都...
日本係香港人熱愛嘅旅遊地點,相信大阪丶福岡丶北海道都係大家嘅旅行名單之中,但係plan行程時要諗住咩酒店就好頭痕,所以今次為大家精選咗5間性價比極高嘅酒店,想要方便有方便,想要舒適有舒適,絕對唔會中伏...
去日本旅行想有足夠嘅精神睇靚景,「食好西」,酒店嘅質素就非常重要,以為去大阪,北海道等大城市嘅酒店就一定無問題?其實唔少出名嘅酒店都暗藏中伏位,以下4間日本伏味濃嘅酒店,你又有無住過? 洞爺湖太陽宮...
去日本除咗食好嘢同血拼,點少得試下當地水果,巨峰提子,王林蘋果,富有柿,今次小編就搵咗日本秋冬摘水果6個人氣精選,介紹埋去邊間果園摘最好最方便,有任食嘅亦有段磅計嘅,有港人最愛去嘅大阪東京,又有出名多...
小編上次整完大阪懶人包,今次整理埋2018年個6個大阪購物好去處,係Outlet 一次過行盡名店,唔洗續個商場慢慢行.有最近市中心,激多優惠,最多嘢玩,最近機場,同關西最大機場,每個outlet 各有...
各位迷你兵粉絲,係咪一路夢寐以求想同一班可愛嘅迷你兵共渡晚上呢! 而家機會嚟啦!大阪環球影城嘅環球港酒店就有全球唯一嘅迷你兵主題房,完美還原壞蛋獎門人戲中房間! 房間特色 Minion特色房除了...
想去大阪唔知有咩玩?花多眼亂唔知有咩必食美食?手信林林總總唔知邊D最抵買? 各位佛系旅人,緣份到了行程就會自動送上門 有FlyNow懶人包在手,唔洗周圍爬文搵料,岩晒佛系嘅你 請去F...
122的1頁


text:
一般人都以為做銀行福利好,放假多,朝九晚五,銀行關門就冇嘢做,計我話五點之後先係真正嘅地獄.
每個客戶經理手上面都有一對客戶的名單,有可能係平時自己照顧開嘅客人,亦有可能係由IT或者marketing部門經過所謂嚴格篩選嘅合適客戶.一般黎講打電話嘅目的只有兩種:第一係做生意,第二係約落嚟做生意.
老老實實啦,自己身為一個日理萬機嘅香港人,平日聽到電話推銷打黎係幾咁討厭架,客戶經理自己都明白,明明銀行關左門都要坐定定喺度打電話,就好似以前讀書俾人罰留堂咁,罰坐.
一般係五點直到收工(可能係八點或者九點),你老細就好似監考官咁行黎行去,驚死你唔做嘢咁.而客戶經理嘅種類一般黎講可以分為兩種人.
第一種係比較勤力同埋聽話嘅客戶經理,佢哋會認認真真咁樣打俾客戶,希望盡自己最後一分嘅努力去爭取到業績.
我自己本人覺得咁樣係冇問題嘅,直頭係好事添啦,問題係在於有一啲人走火入魔咁,用盡層出不窮嘅方法去約啲客落嚟,又或者係勤力勤到上晒腦,夜晚八點鐘仲打俾啲客,阻住人哋食飯休息.
第二種係享受喺捉迷藏遊戲嘅人,老細行去東面,佢就跑去係西面,咁行不幸地比老細撞到你手上面就扮住喺度講電話,成為最佳扮工員.
就咁睇佢係應該做嘢嘅時間唔做嘢,佢一個好懶嘅人.不過從另外一個角度去睇,佢好可能係明白到呢一種罰坐嘅模式係完全對佢嘅業績係唔會有幫助,好可能佢係日常工作時間已經做好佢應該要做嘅嘢,根本就唔需要俾人體罰.
經過左一輪罰坐時間之後,終於就要開會交代返自己約咗啲乜嘢客,同埋預計自己往後幾日嘅業績係如何,好明顯人類係唔會未卜先知,所以全部野都係老作啦.
直到打工仔最期待嘅Happy Friday,如果你業績做得唔好就會話你前幾日講大話,星期六罰你返工;如果你約客唔夠就會話你前幾日唔夠勤力,星期六罰你返工.呢一種明明放假都要返工係一件好冇生產力嘅事情,因為星期六晨早流流你都唔會想聽到電話啦,如果個客戶經理打嚟嘈醒你,你話你會唔會嬲啦.咁返工其實真係為罰而罰.
其實銀行嘅管理模式如果可以更加善用時間嘅話,整體客戶經理嘅質素同知識就唔會咁參差,但係啲時間偏偏就用咗嚟罰佢哋坐喺度打電話,所謂熟能生巧,佢哋最多咪練成左耳右耳一齊聽電話,晒氣啦.


text:
上網睇新聞,睇評論,成日都有人講光復鼓吹港獨,又話係中共計劃嘅一部份,唔好中計.另外又有人話光復就係打擊水貨走私,取消一簽多行.我心諗,而家香港一早已經無政府狀態,你哋仲要求個賣港政府幫你做咩啊?出來光復就係要替天行道!趕走班賣港狗賊!還我本土商販特色!
香港淪陷,唔係因為中國人殖民,輸出劣質文化,而係因為有一班人不斷搬龍門,表裡不一.光復行動一出,蕭生怒插,大公抹黑,左膠瘋狂讉責.佢哋成日叫你跟佢哋果一套去改變制度,改變社會.佢哋一早已經係既得利益者,永遠只會用制度剝削你.左膠,就係見你俾人剝削就做一個抗爭產業出來,叫你不斷搞社運,雖言非暴力抗爭,但經常從中吸水.左膠最叻就係虛偽地為XX,YY主義站台,心入面其實都係資本主義嗰套.初時就支持資本家,用資本家一套去反對什麼資本家的XX,YY霸權,再將個問題訴諸制度,對準政權,然後有人會講,咦,屌你老母個制度係虛無喎,咁即係人性問題呢,人性太醜惡啦,大家要對準人性問題.最後有人覺得人性本惡,又好正常;人性本善,又太正常,咁咪乜都唔好做囉.有時,佢哋仲會授乜嘢主義乜嘢學說去拋人浪頭,博人地唔識就讚好或者同意.言者有心兜圈,聽者無意深究,久而久之,冇人敢挑戰左仔理論之餘,更加冇人會鬧人硬膠講膠話.喺呢個風氣之下,好多人就可以為自己講過嘅嘢搵個理由去推塘,可以為自己想要嘅嘢呃到底.上至習近平,梁振英,長毛,下至村長,周永康,黃之鋒,歐陽廣榮,已經係活生生例子,大家唔熟可以上去Google Search 再喺 Facebook 度同我深入討論.
呢個世界,物競天擇,適者生存,自古以來都係冇得變.班羊群要用契約方式去解決問題,自比為上帝,騎劫眾人意志之上,已經係違反優生論同森林法則.契約,制度本身就係要班羊群一定要跟某個規則下生存.幾千年歷史已經講咗俾我哋聽,道德,宗教和公義根本是無絕對定義,只有人性係最真實.只不過,因為現今尚且太平盛世,個個都仲相信手上嘅銀紙可以買嘢.錢銀有粒數字(Quantity) 有個比例(Scale) 可以量度價值,先大家知道個制度,同埋個遊戲規則.只係,制度計漏左人性.
制度,遊戲規則,不嬲都虛無啦,虛無,咪有位俾班羊群係度搬龍門囉.根本最實質存在嘅就係人性.偽善,反智,自甘墮落呢啲人性劣根一日唔改,香港人一日都冇得靜靜地食一餐安落茶飯.只要個制度整左出來,但唔去改變制度,反對沿用自然法則生存,框死人群滅絕嘅生存本能 (basic instinct) ,係必然結果.當一群羊淨係識得食圍欄內嘅草,最後只會等俾狼食或人食.香港人失去生存本能同常識,就算俾你城邦建國,俾你成為地球第一,國運都唔會長久.
制度改變唔到,只有還拖.社會上嘅講法,就係 - 起義,或者係 — 光復.你可以話係革命,但革命多數都係改左制度,冇改到人性.喺香港,一個比較成功嘅反擊,我地叫佢做光復.
好多人講光復上水,屯門,沙田‥‥‥等等,係針對拖篋土豪,針對自由行制度.以上我覺得不足夠形容光復嘅精髓,光復就係報復,替天行道.你同人講光復上水,城邦建國係解決政治問題,不如試下問參加嘅人識唔識城邦論,民族論.我相信你講一句中共打爛我地飯碗,搞到冇得食冇得住已經好足夠啦,拖到一大班人出來踩旺個場.睇過《American Sniper》,二戰 Churchill 轟炸漢堡反擊德軍都知,俾人蝦就要還拖.更加重要嘅係,光復係伸張正義,令香港行返森林定律.天道,就係森林定律.老子學說重視天道,即是自然定律,人道要順應自然,暗示人心和制度應順應自然法則去發展,才可以生存和興盛.換言之,報復就係稱義求存,順應天理,邊會搬咩咩主義咩咩政權不公呢尐花拳繡腿去限死自己呢?
出到來光復,仲要講我要真普選,實行和平理性嘅公民抗命?你為左保住自己條命,搶返個話事權,你遲早都要做牧羊犬反擊班狼啦.打起上來,你唔殺隻狼,隻狼就會殺左你,邊有得退場?上星期日沙田一役已經足以證明,上來光復,你冇得估,只係可以最壞情況下作好打算,勇武還拖,唔係就會俾差人捉到警署強姦.喺電光火石之下,你仲要同班魔鬼講道理?你一早死左啦!
所有出於本能嘅防衛,還擊,報復係幫人出頭,替天行道,警惡懲奸.光復,重奪議會,什至獨立建國,又點會唔係出於本能,順應自然呢?
封面圖片:SocREC 社會記錄頻道


text:
大熱天時,大家都仲咁辛苦堅持要去跑步,相信好大原因都係因為想保持健康體態.但宜家夏日熱辣辣,食埋食埋咁多零食雪糕,出街又忍唔住飲可樂消暑,到底要做番幾多運動先補到數呢?
英國一個關注健康嘅組織The Royal Society for Public Health (RSPH)就做咗一個研究,睇吓唔同嘅零食要跑幾多分鐘先可以消耗相應嘅卡路里.睇完之後大家就知道自己應該要跑幾耐去消耗番食咗落肚萬惡嘅脂肪.
等我哋由淺入深,先由跑得最輕鬆嘅零食開始.原來一罐汽水所含嘅卡路里大概係138kcal,跑番13分鐘就可以補番數.
薯片都算係一個唔錯嘅選擇,一包薯片大概由八成空氣同兩成高溫烤焗而成嘅薄切馬玲薯組成,所以只有171kcal卡路里,跑夠16分鐘,啲脂肪自然好似空氣咁自己飄走!
之後就係朱古力!一排朱古力所含嘅卡路里大概係229kcal,跑22分鐘就可以同佢哋講byebye,都算抵玩!各位好甜人士可以放心食朱古力啦,不過記得要跑番相應時數同適可而止.
返工係係office坐足全日,飲一杯中杯裝嘅朱古力咖啡提提神真係基本啦.但係提神嘅代價就係,要跑番28分鐘去消耗290kcal卡路里.
難度開始提升!平時食午餐諗住清清哋食個三文治可以減到肥?咁諗就真係太天真啦!一盒平時成日會係便利店見到嘅兩件裝嘅雞排煙肉三文治就含有445kcal卡路里!足足要跑42分鐘先可以減得到!
係時候打大佬啦!平時開Party都會叫吓Pizza嚟食.但原來食兩片Pizza(大概四分一個Pizza),就已經要跑43分鐘,大概九個字號時間去減走大約450kcal嘅卡路里.
睇完依個研究,大家都應該大概計到平時自己練跑嘅時間啦!咁就快啲照計劃去進行你哋嘅跑步大計啦!


text:
被網民熱捧為神劇嘅《降魔的》啱啱播完大結局,獲得唔少觀眾同網民好評,連「天然呆」馬明都俾網民力推做視帝.另外,劇集亦成功令金剛,小儀,何遠東及趙永洪等被網民激讚演技而成功彈出.雖然劇集同演員大受歡迎,不過可惜星期日播出嘅大結局就只得24.3點,輸咗俾同樣題材特別嘅《踩過界》26.9點.
大結局講到小馬(馬國明飾)終於肯去降魔,同「魔」決一死戰.最後雖然冇BBQ大團圓結局,不過「魔」就被子彈擊退,而佢亦繼續做降魔俠,都算係皆大歡喜.不過劇集同時亦留下唔少伏線,例如展明(黃子恆飾)前女友(林凱恩飾)現「紅眼」似被魔附身兼懷有展明嘅骨肉, 小馬最後就同「疑似」豪仔喺的士內重遇,open ending到咁,搞到一班網民即刻柯南上身,紛紛話無綫會拍續集.
不過原來呢個只係第一部曲,因為有報導指原來《降魔的》總共有三部曲,啱啱第一部就講馬明成為降魔俠,第二部就會講佢成為隱世降魔高手,第三部就講佢做咗驅魔人之後嘅經歷.
監製方駿釗仲話開唔開續集就要睇觀眾反應,不過胡鴻鈞最後係 「豪仔」定 「石敢當」就已經落實咗.講返第二輯,如果真係要拍續集,無綫唔想衰嘅話,選角方面就真係要小心啲啦.因為一班網民已經異口同聲指以往無綫開拍嘅續集都會衰收尾,不過最重要嘅係已經有網民講到明唔希望見到黃翠如出現,希望劇組唔好特登硬塞黃翠如入劇組咁話.
無論如何《降魔的》嘅成功反映咗其實觀眾接受程度好高,所以無綫以後嘅題材亦可以更加大膽創新,咁咪唔使再被人話冇誠意,嚟嚟去去都係爭產劇啦!


text:
「公幹」
我諗好多啱啱出嚟做嘢嘅人都希望可以去公幹,因為可以借此去其他國家.當然如果可以係當地留多幾日去觀光一下就最好,反正機票公司都已經俾咗,最多酒店自己俾返.試問邊個唔想去周遊列國?邊個唔想去其他地方有人包你早午晚三餐,仲有五星級酒店住?但係呢個諗法真係啱啱出嚟做嘢先至會有,因為始終目的係去做嘢而唔係去玩.
「飛機」
身邊有好多朋友都係一個空中飛人,見到佢哋最多嘅相係同機場有關!三日唔埋就話要飛去其他地方做嘢,當然飛機師同機艙服務員另計!雖然話可以去好多地方感受當地文化,其實頭幾次或者好期待,但係去得多你會想快啲返屋企.作為一個空中飛人,我相信大家都會有唔同嘅趣事發生,有時都真係幾好笑.人大咗其實真係希望小免則免,因為有時真係幾辛苦.
「趣事」
講到趣事就莫過於有一次要去芬蘭開會,因為係俾人突然係放工前急召要一日之內由大連去到赫爾辛基同個客開會.所以嗰晚急急囉晒老細嘅批文,過晒內部流程,最終夜晚九點終於出到機票,而第二朝要晨早七點幾出發.好啦由大連飛去北京,再由北京飛去法蘭克福,最後再轉機由法蘭克福去赫爾辛基.到步嘅時間係赫爾辛基晚上十一點,足足飛咗一日.點知去到一睇電郵,個會要改期,一個星期後先開,當時真係暈低!


text:
結婚有幾多嘢要預備?傾rundown篇
唔知大家收過幾多款rundown呢?我見過嘅rundown款仲多過我着姊妹裙嘅款呀!姊妹裙都話唔同款你都可以着得好靚,rundown就冇呢支歌仔唱喇.我收過一啲款係寫得好仔細好清楚嘅,即係點呀?即係啲字好似寫論文咁多囉!嗰日咁忙其實真係睇唔到㗎⋯⋯Big day嗰日,好多時都係喺突發嘅情況下,你要急住睇返張rundown.我企喺度望住張嘢,搵返屬於我自己嘅嗰一欄,再掃左邊搵返去到邊一個時間(time slot個row係可以細分到斷分鐘計),啲時間咪咁樣溜走晒囉!
我見過好多嘅rundown都會分好多欄位,每個兄弟姊妹各一欄,咁樣好似分得好仔細,但係我個人就覺得有個唔好處,就係每個人淨係會掛住睇自己嗰欄做啲乜嘢,唔會理其他人做咩,到big day嗰日,可能做到某一part嘅時候,就會有好多人喺度問:「呢樣嘢邊個負責架?」「嗰樣嘢又係邊個負責架?」咁樣,要避免呢一個情況呢,我就會建議分欄最多就淨係分四欄(兄弟,姊妹,伴郎,伴娘,各一欄),咁大家就會好清楚每一個人嘅職責,睇起上嚟呢亦都方便好多.
大家有做過兄弟姊妹都明白,到嗰一日情況其實好容易會比較混亂,好多時本身你係要做呢樣嘢嘅,你又要去幫手做其他嘢,但你要明白呢個世界真係好多人好鬼鐘意推三推四,原本唔係佢負責嘅,但真係想搵佢幫手嘅時候,佢真係會唔做,又或者喺度阿吱阿咗,呢啲兄弟或者姊妹,就好似你公司啲老屎忽咁,無得你揀(之前都有講過啦,兄弟姊妹你未必個個識架,就算本身係好朋友呀,平時玩就話啫,真係做嘢嘅時候又未必係嗰個樣架嘛!),咪講笑,真係大有人在.
我試過見過有人話其實佢冇睇過份rundown,佢連自己要做乜嘢都唔知,成日好似喺度發緊夢咁,見佢係兄弟/姊妹咋,唔係真係想兜巴車埋去再嗌佢返屋企!其實做兄弟姊妹,就好似喺公司做嘢咁,食嘢唔做嘢嘅有(真係淨食唔做,頂佢!),鍾意側側膊求求其嘅又有(喂你好朋友嘅人生大事,好話唔好聽得一次架咋大佬!),老細落嘅order唔清楚,同事根本上好難跟好難做,盡責都話呀, 但Hea住做嘅大有人在,個project咪好易亂囉!
仲有呀!Rundown多數會包埋物資表呀咁,方便兄弟姊妹對嘢同埋執嘢,呢啲物資表通常都要分場地去排嘅(好似酒店呀,教堂呀,男女家屋企呀咁),我見過有啲物資表係亂到唔make sense嘅⋯⋯例如明明嗰樣嘢唔需要去教堂,但係又寫住要喺出門嘅時候跟手拎去教堂呀咁,再細問一吓,先知道原來佢嘅意思係因為出門嘅酒店同夜晚嘅酒店係唔同地方,出門之後其實係要清場嘅⋯⋯咁其實你就應該寫得清楚啲,出門清場嘅物資要分開兩個地方,一個就係去酒店,一個就去教堂,大家就會清楚好多,亦都唔驚有甩漏啦.(唔好睇小個表,試過去到教堂發現副油畫唔知去咗邊架真係!)
當然都好明白一對新人有好多嘢要攪,有時有啲位未必諗得咁仔細,或者寫得唔清楚,唔緊要架!早啲俾份rundown我哋啲兄弟姊妹,咁多對眼幫手睇,比完意見一對新人,返去執返份嘢俾一個final version大家,咁就清楚好多啦!但如果你係結婚前一日先俾份嘢大家嘅話,咁對唔住喇,唔係唔想幫你,但真係無能為力,到時真係好易攪到大家又亂又辛苦,有啲嘢可以last minute,但有啲就⋯⋯最好唔好啦!
#其實真係唔會有心機睇論文式rundown
#呢單嘢唔係我跟開
#老屎忽老是常出現
#我做得多姊妹但我不是老屎忽
#唔睇rundown不如你返屋企訓啦
#亂嘅物資表仲慘個做audit對數
原圖來源:電視截圖


text:
巴德薩羅 必去景點及沙默茲奇附近酒店推介
沙默茲奇附近酒店預訂
神秘優惠價幫你慳更多
即時揭開神秘優惠價,慳得更多
巴德薩羅必去推介 - 沙默茲奇
想去 巴德薩羅 自由行?等 Hotels.com 帶你玩盡 巴德薩羅沙默茲奇 啦!留意我地文章,話你知去巴德薩羅 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋巴德薩羅沙默茲奇 附近有咩酒店,等你更加容易計劃行程,慳返酒店來回景點嘅時間.
巴德薩羅沙默茲奇 自由行
去得巴德薩羅沙默茲奇 自由行最緊要一定係揀啱日子去.一啲熱門景點例如,巴德薩羅 嘅 沙默茲奇,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
巴德薩羅沙默茲奇 交通
想去沙默茲奇 暢順無阻濟,最好就係出發前,睇清楚巴德薩羅沙默茲奇 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
巴德薩羅沙默茲奇 必食必買攻略
巴德薩羅沙默茲奇一直都係旅遊熱門地點,去到巴德薩羅沙默茲奇,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
過到嚟韓國其實最開心嗰樣都係瞓覺,咁凍天氣縮入被竇入面真係好鬼舒服,所以每朝要掙扎起身都好鬼辛苦,今日好難至迫到自己兩點一定要出門口而唔係呢個時間至起身,因為今日好可能係今年最後一次落雪,點都要出去望望.
上次去過根本就係韓文版深圳嘅東大門,今次去另一邊南大門,反正都係去睇fest個方向行多遲一個站上車嗟,同下次轉間酒店都係呢頭就探定路.同東大門非常唔同,女人街味加鴨寮街味多過大陸味,最少地面街同地底街啲嘢都係行過見到會覺得買嚟有用同食得起先,可能嚟緊兩個月會有好多日子住呢頭,多平嘢買平嘢食是好事.
同叫得大門當然有座城門,今日仲有雪景.其實本身唔多雪幾粒噉,點知我一嚟到南大門立即扯大風雪,雪大到好似霧噉對面街矇晒咁滯嗰隻,搞到成個南大門街露天市場要立即執嘢拉閘避避先.到我差唔多走出發去上水時個天就出太陽.又係我喺度累街坊.
其實住咗將近兩星期明洞,最大嘅煩惱係仍然揾唔到邊度有得食最簡簡單單嘅辛辣麵,理論上應該係韓國好普遍嘅嘢,就係唔知邊度有同點樣叫,拎住張相四圍問都揾唔到,唔知係咪明洞始終高檔得滯呢.
今日去南大門終於撞到,雖然首爾好多街邊車仔檔,今日第一次遇到一檔有得食車仔麵,阿姐即叫即整,冇芝士都加隻蛋俾你,坐喺街吹住風雪食到你流晒鼻水猛咁咳.加多三隻即炸餃子一罐嘢飲夠晒飽,埋單先承惠5000圜,三十五蚊港紙咋,而家香港呢個價錢都未必食到咁豐富呀.
嚟緊半個月都會住南大門,分分鐘晚晚都係嚟揾阿姐一個韓國車仔麵搞掂.其實我始終覺得韓國最最最好食都係辛辣麵,直頭國寶級.
隊band連英文名都冇唔知佢哋叫乜,但我知道喺香港我永遠唔會揾得到一隊本地band會著同玩到Steel Panther噉款.


text:
轉天氣搞到手腳好痕呀!!!!!
-
maylikwan last edited by
早幾日天氣反反覆覆
每日出門口就20幾度
到收工又跌返落10幾度
搞到我d濕疹又發作
諗住去屈人寺個d度買野搽
但係好怕d sales姐姐狂sell我呀
所以想知你地用開咩產品穩定濕疹?
-
coco last edited by
濕疹係咁架啦
簡直係人肉天文台
我都係咁 所以好明你感受
-
kakileung last edited by
樓主係咪有d咩不愉快經驗想分享下啊~
我都係勁耳仔軟既人
成日都比sales sell到我買野
-
pangpang_sze last edited by
其實上網都search到好多濕疹品牌 你有無試過?
-
maylikwan last edited by
kakileung said:
樓主係咪有d咩不愉快經驗想分享下啊~
我都係勁耳仔軟既人
成日都比sales sell到我買野
我之前試過去d護膚品店
個sales姐姐喪sell我買濕疹產品
搞到我包左成set product返屋企
點知買到返去唔岩用
勁肉尺囉!!!!!!
-
ellasiuhung last edited by
濕疹最緊要就係搽多保濕產品
不過香港呢d咁濕熱既天氣就應該搽翻d唔會太潤既lotion
我屋企人都有濕疹
佢地有用開Cetaphil既Moisturizing Cream
佢潤得黎唔會笠 唔洗怕黎緊夏天用完會笠痴痴 我估應該啱你用
-
ho33yan last edited by
我自己用Aveeno隻cream, 燕麥成分天然D冇咁刺激.. 我keep住都用得幾好


text:
超級英雄
超級英雄(Superhero)係幻想出嚟嘅英雄角色.唔少地方都有佢哋嘅超級英雄,但因為文化唔同,所以超級英雄分成幾種地區嘅類別.
美國[編輯]
美國嘅超級英雄多數都着緊身衣,以凸顯肌肉,好似超人,美國隊長等,但都有啲唔着緊身衣嘅,好似變形俠醫,雷神奇俠等.女嘅就多數着短袖嘅緊身衣,以凸顯身材,好似She-hulk同Wonder Woman等,亦都有啲會好似Spider-woman同Scarlet Witch咁樣着長袖嘅.
美國嘅超級英雄分三類:
多數超級英雄都係後天超能力者,而冇超能力者就多數用高科技裝備或後天訓練彌補先天不足.用高科技裝備嘅超級英雄嘅例子有鐵甲奇俠,佢發明唔同嘅裝甲嚟對付唔同嘅敵人,例如發明過Hulkbuster嚟對付變形俠醫同Thorbuster嚟對付過雷神奇俠.而後天訓練嘅超級英雄就如鷹眼,透過訓練箭術同武術成為超級英雄.又用高科技裝備同後天訓練嘅超級英雄就例如蝙蝠俠,用高科技裝備同靈巧嘅身手成為超級英雄.
美國嘅超級英雄多數住喺同一個世界,例如驚奇漫畫嘅正統世界係Earth-616.
美國嘅超級英雄鍾意講力量,例如超人至少有1,000,000噸嘅力量.
日本[編輯]
日本嘅超級英雄多數都係靠「變身」獲得超能力,好似幪面超人或戰隊之類.
有啲日本嘅超級英雄都鍾意講力量,好似幪面超人嘅拳擊力係3噸咁.


text:
(A) 入住時間: 下午四時, 退車時間昱日二時 (2小型車, 1中型車及1大型車)
(B) 入住時間: 下午三時, 退車時間昱日一時 (3中型車及1大型車)
今日係佛誕假期所以真係超多人...
11, 11A 及 23號巴士都可以到塘福村, 11A條龍短D但係每班巴士都疏D
我哋上咗11號巴士! 行李就放咗喺巴士底
搭咗15-20分鐘就到達塘福村啦! 一落車就會見到露營車個指示牌
斑馬線對面係「偉光士多」, 大家有咩兵糧短缺都可以嚟呢度補給, 夜晚10點先收檔
落車後一直行(唔駛過對面馬路)就會見到停車場, 其實樓梯口就喺圖中旅遊巴車尾及停車場中間
之後就會再見到指示牌(不過好高同好細塊, 差D見唔到)
有陣時停車場比較多車, 可能會遮住咗條樓梯口! 沿住樓梯行落去就會見到一大片草地
塘福露營車個招牌都甩哂色
繞過個招牌行幾步就有個木欄,入到去就係營地範圍!
我哋最早Check-in,所以一個人都冇!只係得負責人叔叔喺度,佢先帶我哋參觀露營車同講解所有設備
小朋友都唔得閒關心車裡面有咩,第一時間跑去玩
呢條瀡滑梯都好刺激!真係瀡極唔厭
室內全部傢私都係用木製造,感覺充滿太自然氣息!下圖見有收音機同喇叭,聲音收得好清!仲有CD播放器(但係我覺得今時今日俾個USB頭駁電話播歌仲好囉)
門口的右手邊就係一張雙人床同洗手間,同樣有一個天窗同埋多個櫃
枕頭全係成人用, 如果有小朋友的話就只好唔瞓枕頭, 如果唔係就要自己DIY或者自備了!
洗手間都好簡單乾淨!不過室內所有水都係由揼機控制,所以水力唔係想像中咁大,同時開住水嚨頭仲會分薄咗水力,但係都足夠應付洗澡洗碗!其一不太理想係開水時揼機會發出摩打聲音有D嘈!
厠所會有一卷全新厠紙同埋上手用剩的! 如果真係驚自己當晚一卷都唔夠用, 就最好預先問負責人拎多卷後備, 因為佢七點就放工架啦!
門口正前方就係廚房,所有餐具飯煲都準備齊全,針板菜刀都有,足夠應付日常煮食
唯獨是大家一定要記得預備食用油,如果唔係就煮唔到嘢食㗎啦!(大家可以到士多買或者用牛油代替)
明火煮食爐有3個,電爐有1個,但係火力唔係太猛(舉例,煲水要大約10分鐘先滾)
星盆下面就係雪櫃同焗爐,雪櫃內設有冰格,但係同樣雪嘢唔夠凍!如果雪肉類飲品要用冰格先夠凍,冰格係唔會雪到結冰!不過如果大家接受程度較高的話,其實雪下層都足夠的!
門口側邊有微波爐同電視
其實入營之前一直都有擔心露營車經營咗兩年幾,架車一定有損耗又污糟,但係估唔到架車保養得好新淨(其他大型及小型車就唔清楚)
嚟番張全家幅先!希望今次旅程大家都玩得開開心心
我哋Settle down之後就帶齊裝備落去塘福海灘玩囉,其實本身我哋打定輸數天氣會好差,因為天文台一早預測呢兩日都會間中有驟雨(點知兩日都熱到黐線),所以都冇帶到泳衣泳褲!
玩沙lu.....玩水lu
三隻小白豬玩完之後都曬到黑哂,番去露營車沖番個涼準備晚餐
小朋友永遠係最幸福嘅,你睇佢哋一沖完就出番去玩,留低番D大人喺度準備晚餐
我都起咗個爐,一支公喺出面燒雞翼
佢哋兩個食完意粉出嚟幫我一齊燒雞翼!好感動噢
咁悠閒咁燒嘢食真係好耐都未試過!攪掂哂小朋友瞓覺,我哋終於鬆一口氣
我坐喺車裡面望住火爐裡個火,真係覺得大自然好正,有機會真係要多同小朋友親親大自然
每架露營車外面都有一個掠衫架,幸好今朝天氣特別好,尋日濕哂嘅衫好快就乾番哂!
我一早起身就出去起爐燒埋最後一包雞扒,做蜜糖雞扒炭燒麵包做早餐!
仲有一樣嘢幾得意唔記得講,就係露營車個門口係可以分開上下開,可以只可上半門!
當小朋友喺出面玩緊,然後媽咪伸個頭出嚟大嗌「食早餐啦!」個種感覺好有日劇Feel
望住呢個景真係有D唔捨得今日就要Check-out!我哋食完早餐之後就再去多次海灘玩
然後就番嚟沖涼,執好行裝離開露營車啦!最後搭番11號巴士出番去東薈城食Lunch
Caravans Hong Kong 簡介
交通
東涌乘搭 11, 11A 或 23 號巴士至塘福站下車 (車程約 20 分鐘),下車後步行 5 分鐘
電話
6296 8220/ 6371 1211
電郵
[email protected]
網頁
http://caravans.com.hk
搜尋
近期文章
文章分類
舊文重溫
- 2018
- 2017
- 2016
- 2015
- 2014
- 2013
- 2012


text:
早前男神BB睇到藝人黃秋生大哥介紹過,他一次過叫咗兩種招牌菜村爺爺花膠魚翅海螺雞湯,龍蝦海鮮泡飯,食完之後立即分享左比好多人.歌手曲赤唔相信,男神BB就約咗曲赤Szebi 一齊品嘗.
曲赤見到人山人海,佢就話肯定好食先會見到有咁嘅現象,急不及待立即order左兩份一個人食.
首先嚟咗龍蝦海鮮泡飯,一見到隻龍蝦就當堂嚇親一跳,賣相俾足分,帶子好大隻,仲有青口,花甲,魷魚,還有其他配料,真係冇諗過咁大份,價錢只售98.喺出邊根本冇可能食到,直到曲赤飲第一啖湯,佢話佢由細到大都未試過飲過海鮮湯咁鮮味,直到男神BB叫停佢,叫佢唔好食晒,因為仲有另一個招牌菜.
曲赤和Szebi 一見到招牌菜花膠魚翅海螺雞湯真係嚇親佢,冇諗過有咁多花膠,海螺好大片仲有魚翅,半隻雞肉感好滑.當時真係冇辦法相信只係$68有咁好嘅材料.Szebi 搶先飲湯 佢話啲湯好飲過佢媽媽煲嗰啲,好重雞味,曲赤急不及待食晒啲花膠和一手撕開隻雞脾.佢哋話男神BB真係冇介紹錯,真係唔係買廣告值得分享,估唔到真係真材實料.
男神BB最後同大家評分
五星推介
地址:油麻地地鐵站A一出口翠華旁邊
(村爺爺花膠海螺魚翅雞湯)(龍蝦海鮮泡飯)
味道:100分
溫度: 98分
外觀: 90分
服務:100分
環境: 68分
價錢: 90分
坐位約 30個


text:
Wikipedia:介紹
維基百科全書係本內容開放嘅百科全書.佢嘅目標就係收納人類所有領域嘅知識.粵語維基百科響2006年3月25號開始運作,而家已經有六萬八千九百二十七篇文,而且重唔停噉增加添.維基百科嘅內容可以俾人複製,修改同埋再發佈,只要新嘅版本都同樣跟住我哋嘅許可,並且寫明係嚟自維基百科就得喇.維基百科上嘅文章由始至終都係保持自由.希望維基百科能夠幫到你.介紹維基百科畀你啲朋友啦!
重有,維基百科全書亦係一本用萬國語言寫成嘅百科全書.英文維基百科響2001年1月開始,到2018年9月已經有超過 5,714,000 篇文章.維基百科全書重有其他唔同國家嘅語言版本,若果你需要用其他語言嘅文本,請去首頁下面搵吓.
維基百科用WikiWiki技術,任何人都可以編輯,而全部修改都紀錄晒.粵語維基百科嘅內容由呢個網站嘅所有人一齊寫,我哋相信佢將會響大家嘅無私奉獻下繼續完善.歡迎你一齊參與撰寫維基百科全書嘅工作,自由噉體會寫嘢嘅樂趣,同大家分享你獨到嘅知識同埋經驗.
呢篇文簡介點用同編粵語維基百科;請撳啲藍字嚟睇詳細內容.如果想睇更詳細嘅內容就請去Help同社區大堂.若果有問題嘅就可以去城市論壇搵人幫手.


text:
Nice 尼斯
向馬賽留左唔夠一日就拿拿臨過Nice,坐ter火車大約二個鐘左右,當然用火車証又係唔使訂位同俾錢啦!同埋每日往返班次都好多!我地向Nice住既酒店向正步行街Rue Massena,去海灘同大部份景點都好近行幾分鐘就到,查實從火車站行過泥都唔算遠,大約行半個鐘啦,當然最醒就係搭電車,3分鐘唔使就到 Massena 廣場.雖然話我地住正向步行街,但係一D都聽唔到下面噪喎,(同尖沙咀諾士佛臺差唔多啦,不過條街闊落好多,乾淨好多),房間都四正可惜酒店冇笠,要抬行李上房真係人都癲,唯有求救大帳櫃幫忙!
Place Massena
*有間老佛爺百貨,不過冇乜野睇,夜晚有街頭表演,都可以打發下時間既!反而Rue Massena 步行街最熱鬧,最街都係餐廳各式其式,開飯泥哩到最好!
Promenade des Anglais 英國人散步大道
Baie des Anges 天使灣*英國人散步大道睇出就係天使灣,海岸線都好長,不過有D窄喇,仲要係石灘泥,都唔明D人點可以向處游水既!齋晒都還可以既!
Cours Saleya 花卉市場
糖果泥咋!
上一篇:情迷法蘭西 - 馬賽 Marseille下一篇:情迷法蘭西 - 蔚藍海岸 Grasse & Eze


text:
特朗普最近又出招,唔俾 中移動 喺美國開分公司搞IDD業務,搞MVNO都應該唔得,其實一早應該咁做,中國公司收集情報收得咁過癮,都係時候嚟劑勁.甚至我懷疑中國聯通有相當股份嘅PCCW都隨時會中招,喺美國分公司會出事,PCCW Global都凍過水.
中移動 我唔信無參與滲透西方業務
其實 中移動 呢間嘢信唔過,只不過係常識而已,以我封嘅五毛IP,或涉及硬闖入嚟想攞走login果啲仆街嘅經驗(如果唔係呢度唔駛搞二步認證咁嚴),好多如果用香港IP,有超過一半都係用 中移動 香港嘅IP,你香港黑警唔敢郁有人透過 中移動 香港網絡搞不誠實使用電腦,唔代表侵總統對呢樣嘢一無所知,所以 中移動 無得喺美國玩係合情合理,搞得唔好,係連中聯通都唔駛旨意喺美國玩,可能係由於維持中美之間基本通訊需要,勉強俾中國電信仲會喺美國做到啲嘢,但兩間流動電話公司就咪搞喇.
所以有啲泛民中人,竟然喺香港用 中移動 香港,呢件事堅係傻仔,當然,我對香港任何電訊公司都持不信任態度,我cut晒喺香港嘅電訊聯繫,只不過係遲早問題,啲公司唔係有中國股份,就係有啲商人賣屎忽十分之積極.但係,香港商人擁有嘅電訊公司都未必太離譜,但 中移動 係可以做得好離譜,所以泛民甚至本土派有啲情報外洩,同當中有傻仔用 中移動 香港網絡有關.如果你識有本土派或泛民中人,居然仲用 中移動 香港,唔該請代我鬧爆呢啲傻仔,並且話俾我聽邊個做呢啲傻事,呢啲友仔,傻嘅抵鬧,唔傻嘅,就堅係可能係鬼,以後有乜秘密通訊都唔駛預呢啲友仔喇.
亦由於呢度有遇上唔少 中移動 香港IP襲擊嘅經驗,所以我正積極考慮,所有 中移動 香港同中聯通香港嘅IP都一律block鬼晒佢,咁就唔駛煩,所以我呢度響應特朗普,如果你係重視自己嘅資訊安全,就唔該cut咗張 中移動 香港嘅合約佢,免得有乜資訊外洩事件發生,我會隨時block晒 中移動 嘅IP Range而唔作出通知,屆時如果你仲想上嚟我果度,唔該你向我買個VPN戶口,我真係見到都眼冤.


text:
9 NOVEMBER 2013(SAT)
今日小小豬又俾左件令我有感而發,佢竟然整濕佢個玩具地拖,再裝滿一桶水,話要幫手做家務,幫我洗地呀~
小小豬唔係玩玩吓,佢真係好認真,好用力咁用佢個玩具地拖咁擦擦擦個地板~
小小豬仔蹲低係地下都大大話話有成十五分鐘,依段時間都係好專心咁擦地.當佢覺得乾淨時,佢好滿心歡喜咁同我地講"完成",睇見佢個笑話都感覺到佢好有滿足感呀!
其實小小豬之前都有用佢啲打掃玩具幫我掃地拖地,不過都係三兩吓之後就走左去,咁專心同加埋用水去做都係第一次.
我第一眼見到佢用水拖地時,第一個反應係"想C呀....又係度玩水",仲好想即刻停止佢依個舉動,因為我覺得佢都係玩多.
不過細心諗,可能平日見我地用水拖,佢當然係跟返我地嘅做法啦!所以我就等佢慢慢自己做,想睇吓之後會係點.
慶幸我沒有作出即時阻止,如果唔係我就見到小小豬完成後個滿足眼神,同埋令我覺得小小豬又大個仔多一步啦!當然,之後我係要幫佢執手尾,要再拖個地同埋幫小小豬由頭換過晒啲衫(因為佢太落力,攪到濕晒呀!),不過嗰一刻我又真係幾享受依個執手尾過程.
有時我都會諗,係唔係對小小豬嘅要求過高?當見到佢做一啲反常事時,我就批定佢係度搗蛋?
不過,經過今次事件之後,我就明白要學懂放手同埋理解,凡事都係有兩面睇.雖然表面係做緊一啲搗蛋事(當然我指唔係一啲勁過分嘅事啦),但最後得出個答案係.....其實都係表達緊佢乖一面,只係佢嘅能力未能做到,所以令我有錯覺呢?
所以話呢....乖仔?? 搗蛋??都係只差一線,視乎我地點理解同小朋友點表達,分分鐘亦都成為加深同小朋友見解.其實我都覺得幾難,不過我都會努力學習,希望可以做到一個好媽媽啦!


text:
馬雲 向美國證監會申報,佢唔再係阿里巴巴VIE,但係實際控制權,由 馬雲 同謝世煌兩條友,交俾五個唔知乜水嘅友仔,好大機會係中共指派嘅人,呢件事,本身係好大嘅玄機,可以講, 馬雲 係同中共傾好條件下著草走人,華麗轉身.
馬雲 嘅華麗轉身
如果話 馬雲 係國有資產嘅keeper,所以要佢走,其實唔駛做呢個交出VIE嘅安排,因為keeper係要交嘢俾黨,就要交出嚟,一如華潤當初由幾條友擁有嘅無限公司,變成黨營私有企業,果幾個keeper,好似錢之光,楊廉安,喺1952年話要交出企業擁有權就要交出嚟,邊可能好似 馬雲 咁樣扭扭擰擰,我相信 馬雲 雖然有中國廣泛嘅政商網絡,但最初阿里巴巴創業,應該係 馬雲 同謝世煌兩條友自己夾嘅錢.後嚟得到黨嘅扶持,呢個係後話.
依家反而我睇 馬雲 交出VIE但保留股權,應該係習近平玩緊新版嘅公私合營,亦即國進民退呢挺仆街嘢,特別支付寶嘅金流廣泛,而阿里巴巴至今仍然係中國主要外貿出入口,所以中國一定要 馬雲 交出實際控制權, 馬雲 應該同中共方面講過數,總之保住榮華富貴就可以交出公司控制權,以 馬雲 嘅實力,佢應該依家可以傾到呢個deal,唔駛好似肖建華咁變成習近平嘅人質,就算坦白從寬都放唔到出嚟果啲.當然肖建華呢啲超級白手套,佢個情況大鑊幾倍以上.
馬雲 都要華麗轉身,如果香港有廠喺中國果啲人,仲幻想自己嘅產業保得住,呢個夢都未必發得太天真,我相信習近平藉鎖國,關門殺一批人,以及公私合營甚至全面國有化政策,試圖渡過依家中國嘅經濟危機,中國成日都有人以為有事就鎖國兼走數,以保住中國有限資本以及再進行資本累積,當然大殺資本家同中產階級,都應該係預期中嘅事,中國邊個皇朝唔靠呢啲沒收民產行為渡過危機至得,否則中國一早有健全私有產權制度喇.
馬雲 都要走,你覺得香港人居然無事真係天真爛漫,依家香港人係時候睇清楚乜嘢事,我相信下一個中招係馬化騰,馬化騰要交出喺騰訊嘅控制權,甚至被退休都只不過係遲早問題,呢個正係中國國情.


text:
好多情侶都會覺得一齊得耐,有時兩個人好攰真係未必會想下下都講嘢,但係如果唔講嘢,又驚會製造咗一個錯覺令到大家覺得兩個人好似感情淡咗,尤其旅行日對夜對,有時真係冇咁多嘢講㗎嘛.不過其實冇嘢講都可以係一種約會方法,下次同另一半去旅行不妨嘗試一下「無言約會法」,用以下四種方式去體驗一下非一般嘅感覺.
1. 親親大自然
平時兩個人生活喺香港,約會嘅活動都離不開行街食飯睇戲,傾嘅話題都離不開工作家庭,有時間去旅行嘅話不妨嘗試去選擇進行一啲同大自然有關嘅活動,望住美麗嘅大自然景色,兩個人就算唔講嘢都一樣咁舒服同自在.
2. 鬧市中的寧靜
除咗大自然之外,旅行嘅時候都不妨嘗試吓係鬧市入邊搵一啲可以靜靜欣賞夜景嘅地方,對住美麗嘅星空或者城市景色,夠賞心悅目之餘唔講嘢都夠晒浪漫啦.
3. 博物館之旅
參觀博物館未必係每個人去旅行嘅首選,但同另一半去行博物館不失為一個有趣嘅體驗,兩個人可以享受下寧靜嘅空間,又可以增加對文化藝術或者當地歷史嘅認識,去完旅行之後唔會除咗玩咩都講唔岀.
4. 書店慢活
平時去旅行大家都會好趕,好想去晒所有熱門旅遊景點,其實兩個人去旅行不妨放慢下生活嘅節奏,一齊去書店享受一個寧靜嘅下午,都係另一種浪漫.


text:
今次由落馬洲過關,首先第一站係好多人打卡的cafe逸塔花園.叫得做花園,cafe佈置主題就係花花草草,門口有花牆,又見到一個放滿盆栽的櫃.不過門口一入去整個座位區域都唔係cafe最靚的部份,雖然呢個地帶都好寬敞,樓底又高,坐得好舒服,但最推介係要行入去見到近窗個排座位,再轉右行到最入,先係真正的花園!好隱蔽.
大家係咪以為逸塔花園似係食西餐呢?其實係食泰菜架,都幾驚喜!計埋匯率價錢都幾貼近香港,每人大約食左一百蚊.叫左5樣野食,泰式小食拼盤,紅咖哩牛,三巴茜茄子都幾好食,俾我地清曬.但另外個冬蔭功蝦炒意粉就太咸,生菜豬肉包就發現中間有D肉碎未煮熟,我地取消左.
飲品呢3杯都係加左卡士乳酪的果汁,好好飲呀!!!卡士乳酪係大陸牌子,超市有得買,我都好鍾意食呢隻乳酪,仲買左D返香港,所以加落飲品都好正.我個杯係粉紅色加左士多啤梨,朋友一杯係黃色芒果加菠蘿,一杯粉綠色係牛油果加士多啤梨,佢地都話好飲.如果大家對野食唔係太有興趣,可以過黎飲野或者食甜品.其實呢間cafe都係食環境多.
Cafe仲有間書店,可以一路飲野一路睇書,文青可以揀個邊坐,環境都幾舒服同安靜架.
逸塔花園
地址:南山區金雞路田廈翡翠明珠七巧國2樓(KFC旁)
交通:地鐵桃園站B出口行10分鐘
之後呢就梗係要試試聲名大噪的喜茶啦.一講起深圳,大家都會問有冇飲喜茶呀?真係好強勁.咁難得黎到,就當然要試啦,仲唔只試一次,我連續兩日都有飲.而家有好多分店,基本上熱門的區或大商場都大機會見到喜茶.第一日我係歡樂海岸分店飲,第二日就係Muji Hotel連住的深業上城商場飲,兩間裝修完全唔同Style,一間木色,一間白色,共通點係都走簡約路線,亦有室外,室內位,同埋等好耐.買就唔駛點等,但等佢沖係要等大約45分鐘!!!好誇張!不過好彩係兩間分店附近都有大商場,可以行住等,唔想行都仲可以坐係裡面等,唔駛係度企街都算唔錯啦.香港好多飲品店都係要企街等架.
喜茶最出名係佢地個芝士奶蓋,的確好滑好香,但如果就咁飲一啖奶蓋會覺得太濃味,所以茶就係精髓,兩者加埋一齊飲係非常配合,好好飲!茶有幾種可以揀,金鳳茶王最重茶味,推介,而四季春就淡少少.
另外仲試左當季水果限定系列的芝芝莓莓,個名好得意,係士多啤梨沙冰加上面一層芝士奶蓋,都好好飲!!聽落芝士同士多啤梨好似唔太match,但本身杯沙冰好fresh好好飲,個奶蓋就變左係令口感豐富一點,冇搶到味,反而係幾好的點綴.另外仲有水果茶,珍珠奶茶個D,仲有甜品添.飲品價錢大約人民幣20-35,可以上佢地官網睇分店地址:LINK
晚餐時間!聽講深圳打邊爐好正,但我就唔係好食得辣,所以就揀左食好清甜的椰子雞煲!潤園四季椰子雞係連鎖店,有幾間分店,今次就食歡樂海岸分店.等位的人非常多,話要等兩個鐘!!!所以拎左飛之後就去左行街同喜茶,最後好似成兩個半鐘先到我地.建議大家好早好早去拎飛.其實呢間分店係好大,好多位,有室外室內,但都要等咁耐,可想而知幾多人想食.
主打係竹笙椰子雞鍋,人民幣149一隻雞,會先上椰子湯底,再倒一碟雞加竹笙,大約6分鐘就可以食啦,仲提供埋漏斗計時.個湯底非常非常清甜,好好飲,飲左幾碗!!雞都好食,雖然唔係件件都好滑好多肉,但味道係唔錯既,夠新鮮,份量都多.
另外仲叫左雪花牛,貢丸,菜,粟米同響鈴,質素又幾高喎,樣樣都好食.最後埋單3個人大約人民幣450,都算係合理價錢.下次黎都會想再食,值得推介俾大家.
潤園四季椰子雞(歡樂海岸分店)
地址:白石路東8號歡樂海岸曲水灣5棟2層
交通:地鐵深圳灣公園站E出口行10分鐘
食飽曬就去酒店check in,無印大家去得多,酒店又住過未呢?深圳呢間係全球第一間無印良品酒店,今年一月先開,所以好新淨!暫時得官網有得訂房,其他訂房平台都未有.如果你本身好鍾意無印個種簡約自然風格,你都會鍾意Muji Hotel,因為真係同一種設計概念,同行入無印店舖的感覺非常相似.酒店連住大型商場深業上城,位置同地鐵站有點距離,建議搭的士.
酒店只有6層,Check in Counter係商場的2樓,同層仲有餐廳,早,午,晚餐之外仲有可以當酒吧飲返杯.3樓係Gym Room,小型圖書館,會議室.4-6樓就係客房,分Type A-E,我今次住Type B,有兩張床.房間都幾大,300幾呎,樓底高所以好有空間感,仲有落地玻璃.木材質感設計令到成個環境特別寫意舒適.所有家具同設備都係無印出品,最驚喜係有由深澤直人設計的掛牆式CD播放器,預先入左隻碟,播放無印店內聽到的音樂.其實我從來冇留意無印的音樂,總之就係令人好放鬆的輕柔音樂,加分位.提兵免費水,咖啡同茶包,而雪櫃仲有免費茉莉花茶.
浴室比較細,但廁所係日本個種多功能廁所,而花灑水力好夠,所以都唔錯.重點係牙刷,牙膏,浴帽,化妝棉,洗頭水,護髮素,沐浴露同洗手液,都係無印產品呀!平時住酒店我都用自己帶去的洗頭水同護髮素,不過今次我都忍唔住要用無印產品啦,好香!
講埋酒店其他設施啦,3樓的Gym Room 唔大,大約7-10部機左右,落去個陣幾部機都有人用緊.另外仲有個open area俾你睇書,好大個書櫃,書的種類都幾多,但只可以留係呢層睇,唔可以借返房架.呢個環境幾寧靜,隔離仲有個會議室.
房價包早餐,餐廳叫Muji Diner,環境都幾靚,但食物質素真的一般.
早餐可以揀中式,西式同日式.中式我地冇揀,見到係點心.西式就係煙肉,炒蛋,香腸,生菜,哈密瓜.日式就有玉子卷,燒三文魚,南瓜同菜,我食日式,味道麻麻,唔凍唔熱,唔知想點.如果就咁買一個餐要人民幣78,可以話完全唔值.另外仲有個自助區,可以任拎麵包,麵豉湯,咖哩飯,水果同飲品.咖哩飯反而幾好食,可以一試.早餐供應到10點,建議大家早少少落黎食,9點半之後就冇再refill了.非住客都可以黎食野架,不過住客早餐個價會平D.
餐廳隔離就係無印旗艦店,有兩層,真係好好好大.比較特別係有幾個大型藝術裝置,有刺繡工房,可以加錢即場有專人幫你刺繡,好多書,大型傢具等等,呢D都係香港無印冇既.行係幾好行,不過大部份貨品價錢其實同香港好接近,冇咩需要呢度買.
整體來說成間酒店我幾鍾意間房,簡約就是美,好relax.但其他野都麻麻地,服務一般,唔係太親切,食物都一般,設施都好普通,而且地點唔方便,由地鐵站行過黎要15-20分鐘,搭的士唔貴既,不過可能因為仲好新,好多的士司機都唔係好知邊度黎.價錢最平大約人民幣900幾起跳,連早餐.其實偏貴,不過如果係無印fans,都可以黎體驗一下既.
酒店連住個商場深業上城唔算太多野行,因為都好新,好多舖未開.但3樓有個叫小鎮的區域就好適合影相,因為有好多彩色的牆同建築,都幾繽紛,喜茶都係呢層.check out左就可以黎行下影下相啦.
深圳無印良品酒店 Muji Hotel ShenZhen
地址:福田區皇崗路 5001 號深業上城
交通:福田口岸乘搭的士約15分鐘 或 地鐵蓮花村站行15分鐘
網址︰hotel.muji.com


text:
抱歉,我都係唔同意噓舒米高波事春秋
2017/7/24 — 11:48
出咗「去大球場唔應該著世仇波衫」之後,好多師兄話「嘩,版主一定係利迷!」我地話,我地出任何post唔係為咗撐利記或反利記,亦唔係撐曼聯或反曼聯,而係只想足球有基本尊重,包括喺香港.
出咗「唔明點解舒米高被噓」之後,好多師兄話「嘩,版主一定係曼迷!」我地想話,我地出任何post唔係為咗撐利記或反利記,亦唔係撐曼聯或反曼聯,而係只想足球有基本尊重,包括喺香港.
喺舒米高被噓之後出post發問,心裡當然知道有舒米高家世呢個可能性,但仍真心希望求解係有其他原因,畢竟情況奇特…結果除咗呢個答案,最多師兄解釋係「開龍門球/死球開得好慢/拖時間dum波鐘」.
的確,客觀而言舒米高係喺比賽幾次都開得比較慢,如果以噓聲催佢開波亦算係合理.但為咗核實呢個答案並非家世相關,我搵咗全場比賽完整片段重新翻睇.
回顧比賽初段,舒米高比賽第一次被噓喺比賽5:39,其時佢接應後衛回傳,用腳接球後2秒之內將波踢出.但既然已經喺2秒內踢走個波,咁俾人噓應該唔係因為今次,而係由於之前嘅行為拖時間令人不滿.咁又再睇返之前舒米高做咗咩拖時間,總計參與比賽如下:
2:59接實古天奴遠射
3:26接應回傳,3秒內踢走個波
4:10接應回傳,first touch踢走個波
4:23回收對手長傳失誤,1秒內踢走個波
5:39接應回傳,2秒內踢走個波,被噓
亦即係話,喺被噓之前,舒米高係冇做出過任何拖延時間嘅舉動,但已被身後利迷噓爆.加上後來舒米高無論開波開得快定慢,甚至只接應回傳解圍甚或任何情況下觸球,已經被噓到爆,亦印證被噓同拖延時間冇關係,遑論四強開波唔見得特別快但安然無恙嘅軒尼詩.
所以舒米高被噓嘅答案亦昭然若揭:因為老豆踢過曼聯.呢個係噓伊雲斯同沙夏嘅威力加強版,其實本來已對噓爆兩人好有保留,畢竟兩人雖踢過死敵曼聯,但效力其間既非主力,其間對陣利物浦亦無特別說話或仇怨得罪利記,甚至沙夏夾埋為曼聯上陣咗4場咁大把,其後更不歡而散,有相當部份曼聯球迷係唔鍾意佢嘅(佢踢完場波喺網上透露被曼聯利記球迷同時網上攻擊),所以噓爆兩人已經有點那個…
而舒米高就更加無辜,曼城青訓,但即使老豆做龍門教練仍輸比祖赫特,總計只為曼城上陣10場,之後發奮由低踢起,由英乙諾士郡踢到英冠列斯聯踢到英冠李斯特城踢到升班踢到拎英超,呢個勵志故事相信唔少在場嘅利迷亦俾咗唔少like,但而家就純粹因為老豆係曼聯功臣而被無情噓爆,喂大佬,我嘅仕途成就可以靠一雙手撲出一片天,但我老豆踢過咩隊可以靠咩控制,靠咩改變呀?
高普讚香港利迷俾佢感覺到50%晏菲路氣氛,的確,開場時全場利迷一齊唱會歌真係好震撼,果刻嘅感覺真係有啲似置身英國睇英超一樣,令全場係咪利迷都情緒高漲,利迷營造到咁好嘅氣氛,相信背後花咗唔少努力,值得高普稱讚.
你或者會話,就係因為我地想營造到晏菲路咁,所以咪噓晒所有同死敵曼聯有關嘅球員,包括舒米高囉!但我肯定噓舒米高唔係呢50%晏菲路嘅構成部份,因為我又翻查返上季利記主場對李城(2016年9月10日)片段,即使當時舒米高已係衛冕英超冠軍,老豆亦的確踢過曼聯,但當佢觸球時,真.晏菲路根本冇噓佢,所以相信舒米高甚至高普/利記球員亦對香港利迷呢個舉動不明所以,如果唔噓,分分鐘唔止50%…
晏菲路之所以係歐洲最震撼人心嘅球場之一,唔係因為啲利迷怒噓死敵球員,而係因為佢地真係好全心全意支持愛隊,用盡所有聲音力氣去聲援球隊,果種120%嘅訓身撐住隊波,同球隊共患難共生死,果種浪漫同熱血先係晏菲路嘅迷人之處.噓敵人都會,但只係喺對手犯規,球證不公時先會噓,或者某人曾講過針對利記嘅說話或曾踢傷利記球員先會針對噓佢,唔會無情情就因為對手身份而噓.唔信?睇下呢條片,就算全盛時期嘅曼聯,係死敵曼聯本尊作客晏菲路,控球亦無任何噓聲,只有支持利物浦嘅歌聲,可見晏菲路即使的確視曼聯如仇敵,但唔代表會無原因地狂噓對手.
所以或者係香港利迷真係好想製造到晏菲路嘅氣氛俾難得訪港嘅愛隊,最後太心切反而做咗啲原來真.晏菲路都唔會做嘅行為.你或者話「超,我鍾意做咩咪做咩,噓邊個咪噓邊個囉」但晏菲路同樣熱血如火,狂熱程度相信唔會輸比香港球迷,但同時絕對唔會失去尊重呢個大原則,尊重對手,以至尊重歷史,尊重傳統皆出於同一種尊重,場下可以同曼迷網上瘋狂開火,但場上絕對保持基本尊重,正因為respect呢個字,晏菲路以至利物浦先會成為一個咁熱情迷人嘅信仰,而冇將熱情演化成憤恨.如果晏菲路真係憤恨到父債子還咁誇張嘅地步,恐怕一早就好似土超主場咁擲煙花射綠光laser擲銀幣去仇敵球員度,而冇咗晏菲路之獨特性了.晏菲路球迷都有權話「我鍾意噓邊個咪噓邊個囉」,但佢地選擇咗唔咁樣做.佢地選擇嘅,只係響亮震天嘅歌唱聲而已.
出咗「去大球場唔應該著世仇波衫」之後,有朋友問「嘩,做乜出啲咁爭議既post」「好多負評好多unlike喎」「好多人鬧緊你話你係利狗版主喎」.其實,你估我地寫post之時又冇諗過咩?我地大可以暢談風花雪月,出下精華出下古天奴嘅精彩射門就大家歡喜,冇負評冇unlike冇爭議,只係我地覺得,既然足球喺香港咁熾熱咁精彩,點解唔值得更多尊重呢?講真今次英超挑戰盃真係幾難忘嘅體驗,但如果其間冇人著4隊參賽隊伍嘅世仇波衫入場,利迷又對伊雲斯沙夏舒米高網開一面的話,就會係一個既難忘又respectable嘅完美體驗了.兩件事講緊既雖然分別係曼迷同利迷,但其實係出於同一種尊重.尊重自己,尊重場合,尊重他人,僅此而已.
我地重申,我地出任何post唔係為咗撐利記或反利記,亦唔係撐曼聯或反曼聯,而係只想足球有基本尊重,包括喺香港.所以希望大家喺留言討論時,可以盡量避免人身攻擊其他球迷,以及避免用猁,獌,軌,妓,鏝,熱狗等惡意詞語,其實都係出於同一種尊重.


text:
1.俄羅斯冇啖好食
俄羅斯傳統食物嘅口味係比較特別嘅,佢地會飲酸MAY MAY有汽嘅凍湯,主食係布林餅 (類似PANCAKE,餡可配肉,魚,菜,朱古力,魚子……)同餃子(係!就係我地食開果隻餃子,不過要點SOUR CREAM),連食魚生壽司都係配沙律醬……聽落好似好奇怪,但係食落係OK好味的!有一餐我地食左個「大籠包」,我地叫佢「大籠包」因為佢係小籠包咁嘅樣但係手掌咁大隻!咬開個皮可以飲哂啲肉汁的!超好味!小籠包愛好者必食!!!所以其實俄餐都有好食嘅!不過如果你真係接受唔到,其實周街都係西式餐廳CAFÉ,可以食返普通西餐的.老麥KFC BURGER KING都梗有一間係左近.中餐泰餐都有,少啲囉,不過點都唔會去到食唔慣俄餐就會餓死嘅地步.
2.俄羅斯溝通唔到
俄羅斯人主要講俄文,唔講英文,周街啲標示都係俄文冇英文,地鐵廣播都只得俄文﹐BUT!其實俄文睇睇下都睇得明的.去左幾日我已自覺識睇大部份,唔洗TURING整部CHRISTOPHER比我解碼,好簡單.譬如koфe = coffee; TyaлeT
= toilet; MeTpo = metro……拿!係咪好簡單先!咁你去旅行不外乎都係飲下咖啡去下廁所搭下地鐵架啫,再深啲嘅都唔洗學啦!況且其實服務行業大部份人見你唔識俄文都會同你講返英文,最多講得唔係幾好嘅啫,不過係溝通到嘅;而且好多餐廳都有英文MENU.再唔係,呢個世界仲有看圖識字同身體語言架嘛!所以其實就算唔識俄文,生活都完全唔困難架!
3.俄羅斯好破舊
可能我們去開市中心同遊客區啦,我覺得周圍都好光鮮亮麗喎!乾淨過香港同西歐好多地方!條街一日洗幾次,街同河都冇垃圾!可能少蝗啦,一路上見到嘅都係歐美旅客,好少亞洲或中國旅客!大家都好注重衛生!好開心!
4.俄羅斯人冷漠無情
服務業果啲唔講啦,佢地對你NICE係職責所在,我講緊街邊路人,其實好多都好NICE喎,我地問路呀有咩困難呀,佢地都係有求必應,就算唔識講英文都好努力幫我地喎!有次我地去超市買水,唔識分邊啲有汽冇汽,問個俄嬸,佢真係冇老點我地喎!啲人話俄羅斯人木口木面不苟言笑,喂,其實一個正常人係正常狀態下係唔會笑架喎,如果你去到一個地方成條街嘅人都無啦啦對住你笑,會唔會更加詭異呀……
5.俄羅斯治安好差
去之前都聽人講話好多人搶野偷野呀,陳雅明又話佢個FD比人搶野要一個打十個,又話好多黑警會拉你埋暗角敲詐你等等,我地都有帶備防狼器諗住有事可以求救,TOUCHWOOD我地一樣都冇遇到喎!可能我地好彩啦,又或者我地個樣生得似窮人所以冇人向我地埋手啦!不過啲人話要格外提防嘅流浪漢同中亞人我地都唔多覺有喎!可能我地真係好好彩啦!不過始終去邊度旅行都要小心財物架啦,銀包PASSPORT睇實啲包冇死架啦!
係咁多喇!俄羅斯係好地方黎架!大家放心去啦!(跳起YEAH


text:
20 JANUARY 2017(FRI)經過上星期教師發展日小小豬放早唔洗係學校食午餐,我休息左一星期之後,今日又再開妝始我嘅工作,為小小豬繼續準備愛心便當啦~
星期一就簡單少少,主力煮左個蕃茄肉醬通心粉,冇公仔小小豬又點會放過我呢,所以就用芝士片印左一隻小白兔俾佢~
雖然小小豬都對依片芝士兔仔有所不滿,不過唔理咁多,最重要就係佢都食晒成碗通粉嘛....哈哈哈!
星期二就整返個飯團人仔俾佢啦~
主菜就係南瓜加上肉餅,之後整個波波餅團做頭,蟹柳做身體,再用紫菜做頭髮,雖然就係簡單左啲啲,不過都算叫做一個卡通便當呀!
都總叫做小小豬鐘意,佢一打開就細細聲話(當然我偷偷地望到佢係開心樣):嘩...係我地三口子便當呀!睇見佢咁個樣,即係我又PASS了!
星期三就整左個壽司便當~
其實小小豬早幾日都已經話好想食蛋壽司卷卷,不過我又真係唔係好識整日式甜蛋,所以不嗰幾日就不停上網搵個整法,最後就俾我搵左一個好簡單嘅做法,之後就用BRUNO嚟煎,終於成功整到比較靚嘅甜蛋整壽司啦!
星期四就整左一個心心便當~
唔好睇少依兩粒心心就以為係好少飯,其實都係小小豬平日嘅飯量嚟,因為個心心都有一定高度,所以看似細粒但其實份量好足呀.
今日主菜就係南瓜炒肉片,見屋企有兩粒餃子就煎埋佢.雖然個賣相都唔係滿分,不過小小豬都收貨,放學時仲扮晒嬌咁問我係咪因為好愛佢,所以整個心心俾佢食.真係....所以我成日都話,依隻衰豬唔激嬲我嘅時候又真係逗C人呀!
星期五就到肉粒通粉加三文治~
嗱...唔係懶惰整咁簡單,只係小小豬見到學校訂飯張通告見到同學仔食依兩樣,所以佢又話想跟住食.既然佢要求,我就當然作出配合啦!
無驚無險又成功完成一星期便當,其實諗煮乜又真係好頭痛,因為我唔想用太多加工食品嚟整午餐,用新鮮食材好似健康啲,同時又要諗整咩圖案,真係少啲腦力都唔得.
我會繼續努力,務求小小豬食多啲,咁就可以快啲肥肥白白啦!
**我地的FACEBOOK PAGE,齊齊來交流親子.育兒.烹飪啦**


text:
叮叮叮!「係!主人! 」手搖鈴一響,女僕便會輕快的走過來,問主人有什麼需要.
雖然我唔係日本文化迷,但我覺得女僕Café都幾特別,因為客人同待應可以有很多的互動,十分有趣.即使同茶餐廳阿叔阿姐都有寒暄幾句,但同女僕呢種玩味好唔同.
呢間萌.女僕café位於旺角豉油街24-26號福泰大廈5樓B室,呢度既裝潢比人一種可愛同溫暖的感覺,提供漫畫等遊戲,有電視機播住日本動漫.整間餐廳都係充滿左男人,彌漫住一隻毒氣……而呢度既女僕打扮都幾可愛,著黑白色為主既女僕衫同兔耳頭飾,濃妝MK樣,服務態度良好,唔似平時d人話女僕只係叫聲主人就唔理佢.
呢度既女僕會根據你地係一班男人或一班女人定一對情侶,都有唔同既玩法,當然同男人就會玩得放d,見過有個女僕懲罰個男人跳舞,如果係一班女人,女僕就會同你地傾計,講下女仔野,而情侶都會玩,但因為始終有d尷尬而唔會玩得太開心,而小編今次係同男朋友去的,所以我都係建議一大班男人或女人上去,同女僕玩既氣氛會好過情侶.
呢間Café都有好多家規要遵守,例如唔可以偷影女僕.
呢度最出名係蛋包飯,小編就叫左蘑菇肉腸蛋包飯,我男朋友就叫左鰻魚蛋包飯.
蘑菇肉腸蛋包飯泥到之後,女僕就問我地要唔要畫d咩上去(當時我o左,諗左陣就畫貓貓 )女僕都畫得好有心機.先講蘑菇肉腸蛋包飯,佢裹面唔係白飯,而係有磨菇同蕃茄先炒香d飯,令到裹面唔會太dry,亦食到一粒粒蘑菇同肉腸,味道尚好,不過佢d肉腸係廚師腸﹐令到個蛋包飯有d失色.
鰻魚蛋包飯就好食好多了(畫左熊貓仔但唔似)鰻魚汁非常之香,都有唔少鰻魚肉,算係幾足料.其實佢既炒飯係炒得唔錯的.
係食之前,女僕就同我地玩包前揼,點知我同我男朋友都輸左,就罰佢用bb餐具好優雅地食飯XD
最後就叫左個花茶飲,飲完令人幾舒服,幾解渴和提神,心型杯幾適合情侶,而且有一種莫名既女僕少女香味~
其實泥得呢度既,野食都唔係重點,都係睇女僕,同女僕玩為主既~
評分 (每項滿分為5粒星):
玩味:★★★★★
好味:★★★
餐廳環境:★★★★


text:
你個對係臥蠶定眼袋?
-
teew last edited by
發覺身邊好多人都唔識得分眼袋同臥蠶,其實兩樣嘢好唔一樣㗎.
臥蠶係喺眼下大約1cm,會呈現橢圓形,通常笑先會見到,係人緣好嘅面相,好多靚女明星都有.
而眼袋係喺眼下大約2-3cm,會呈現三角形,笑同唔笑都見到,成因可能係成日捽眼,唔適當按摩或者隨年紀衰老都會有.
我個fd仲成日話自己對眼袋係臥蠶,得啖笑...
-
rube427 last edited by
乜原來有分別咖咩? 等我重以為全部都係眼袋既一種, 初初以為自己殘到有兩個眼袋哈哈
-
teew last edited by
rube427 said:
乜原來有分別咖咩? 等我重以為全部都係眼袋既一種, 初初以為自己殘到有兩個眼袋哈哈
有分嫁! 好多標準靚女都係因為個臥蠶加咗唔少分~ 感覺會有親和力啲,笑起上嚟靚啲~但相反眼袋睇落去個人好似好攰好冇精神咁,好顯老.
-
happysiusiu11 last edited by
rube427 said:
乜原來有分別咖咩? 等我重以為全部都係眼袋既一種, 初初以為自己殘到有兩個眼袋哈哈
我都係兩樣都有, 臥蠶就話姐, 眼袋真係5知點整走佢, 見好多人都話要抽, 聽到都怕, 所以其他都係預防勝於治療!
-
sabona last edited by
我係做咗眼袋抽脂, 其實無咩好驚, 過程真係好簡單
當然預防係最好啦, 但眼袋一出咗, 做咩都無用
-
Muvia last edited by
我見好多人都想打玻尿酸整臥蠶, 至於眼袋我都無辦法, 唯有敷多d eye mask補補佢, 上次係萬寧買咗隻韓國牌子叫FIF試, 好似幾好, 好多人用,地鐵都好多廣告~


text:
上星期去完天鵝堡,hea左一個禮拜先去另一個慕尼黑「一日精華遊」必到景點之一 -國王湖.
如果你係鍾意湖光山色多啲嘅話,國王湖應該更吸引你.
睇幾隻字一click入嚟就搵張相掟你,咩啊,型囉! (其實我都係詞窮啫,唔好咁Harsh啦)
雖然一個二個遊記都話國王湖係即日來回精華遊,但係我一於少理,hea hea地咁喺Berchtesgarten嘅 Hostel留左晚,第二日先正式出巡遊湖.
(後尾有個喺我度求宿4日嘅朋友向我証實,一日來回國王湖其實都幾Chur下,未去嘅可以考慮下我個方案 ;p) HostelWorld: Berchtesgaden Hostel
Day1
去到Berchtesgarten,見到未夠鐘check in Hostel,於是攞住張Bayern Ticket 搭巴士去國王湖碼頭睇下.去到發現個碼頭已經靚到嘩嘩聲,值得花啲時間喺上船之前係附近行下.841號巴士時間表
Day2
國王湖嘅Obersee (上湖)只限夏天(四至十月)開放,想一睹Obersee嘅景色要留意啦.國王湖船期
食唔食得嫁
係Obersee周圍逛期間,見到兩個德國人係堆草叢搵食,食咩呢?見住佢地摘摘下,我就行去問長問短.
登登,就係呢堆桑莓.係香港,無番咁上下山藝知識,你都唔會夠膽死咁隨便摘野莓食.但係呢度,所謂嘅山藝知識對佢地嚟講就好似普通常識,我諗呢個同生活習慣不無關係.
手信!
呢個可能係最多一日遊人會miss左嘅野:如果由國王湖去返嚟而又有時間,可以行下超市買手信,呢幾支野只限呢度嘅超市有得賣(REWE或者Tangelmann都有).每支都唔少野,每款最少都有30%,記住唔好錯過啦.
有興趣嘅朋友,可以去鋒狂德意志 JonWHDeutschland 俾個Like同Follow我, 又或者可以直接Follow我個Wordpress.
想睇更多呢幾日嘅相,可以去我Facebook album鋒狂國王湖 (Königsee)度睇嫁.
Flickr: 鋒狂德意志 Deutschland Working Holiday


text:
今日過晒特膠護照可以特快換領嘅期,特膠政府入境處至提特區護照持有人,小心護照有效期,果然特膠政府真係一流服務.英國政府早喺一月中,已經提醒包括 BNO 持有人在內所有人,英國領事館可以提供Emergency Passport,即係緊急護照服務.
緊急護照就係你renew BNO 嘅理由
你要申請本緊急passport,有幾個準則嘅:
- 你本護照唔見咗
- 你本護照有效期唔夠六個月
- 你入咗紙renew BNO,但未到
-
如果你係BNO,你打電話29013000上去搵英國領事館,佢地會幫你.但如果你係BC,唔該你自己上網,上網申請好快搞掂,如果仲有British Citizen因無護照為理由走去申請特膠護照,我會嚴重嘅恥笑果條友.
基本上,你唔係過期本護照太耐,例如一兩年,可以申請Emergency Passport,如果過咗成十年梗係唔得喇.另外,如果你已經寄咗申請返去嘅,係可以憑你寄咗嘅申請(你記得印番果個表格嘅pdf,同埋你用掛號或特快專遞或DHL寄番申請嘅收據或tracking number,或網上申請進度查詢結果),有資格申請番Emergency Passport,所以,齋係臨急要護照,已經係renew BNO嘅理由嚟,如果你成日出埠或公幹,都唔攞番本 BNO ,仲要因貪平為理由要特區護照,我只能講,呢啲友仔嘅大中華膠係無得救,亦唔駛去救佢地,因為佢地自己攞嚟嘅.
所以好似香港獨立媒體,立場新聞呢啲抹黑 BNO 不遺餘力嘅網媒,真係害人不淺,只不過有樣嘢好奇怪,照計香港特區政府入境處,係應該具備即日發出護照嘅能力,但點解依家一直都係,英國可以比香港更快發出護照嘅情況,所以我好有理由相信,香港特區政府喺簽發特區護照嘅過程度,係有一個步驟要去番北京果度做,至要等成十日至要簽返本護照出嚟,因為依家BC/BNO嘅情況,一般收到申請果日,或第二個工作日,英國政府已經簽番本護照並用DHL寄番香港,所以成件事基本上係唔合邏輯,特區政府係唔係應該交代一下.


text:
霍普 必去景點及紀念公園附近酒店推介
紀念公園附近酒店預訂
神秘優惠價幫你慳更多
即時揭開神秘優惠價,慳得更多
霍普必去推介 - 紀念公園
想去 霍普 自由行?等 Hotels.com 帶你玩盡 霍普紀念公園 啦!留意我地文章,話你知去霍普 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋霍普紀念公園 附近有咩酒店,等你更加容易計劃行程,慳返酒店來回景點嘅時間.
霍普紀念公園 自由行
去得霍普紀念公園 自由行最緊要一定係揀啱日子去.一啲熱門景點例如,霍普 嘅 紀念公園,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
霍普紀念公園 交通
想去紀念公園 暢順無阻濟,最好就係出發前,睇清楚霍普紀念公園 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
霍普紀念公園 必食必買攻略
霍普紀念公園一直都係旅遊熱門地點,去到霍普紀念公園,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
延續上次去完鷓鴣山發現新路既故事.上午有一點小雨,下午睇睇個能見度,西貢又去到50km,原本諗住好冇上青山,不過青山附近能見度得40km,一於就決定去尖風山.
絲帶路非常隠閉,要在路邊突入一個密林,再跟住無數絲帶慢慢搵路.條路應該冇乜人行,幾乎俾草遮晒咁滯,途中仲有個位俾蜘蛛網封咗路,真係唔好意思要夾硬破壞咗人地家園.而且因為落過雨既關係,路都幾跣,行到身水身汗,經過一翻努力,去到一個電線杆位置.哎呀…呢個位我來過啦,上次條路易行得多.最弊係呢個位跟住就冇路,上次就係咁食白果.冷靜一吓,周圍睇睇原來有個鬼鼠位有絲帶,係一條好斜既上山路,跟住上果然係入口,條路更加難行,簡直要剷草咁滯,而且唔係直上,中途要落低跟住又再上.幾經辛苦終於上到來,呢個就係我要既景,成個匡湖居影晒,再加埋部份白沙灣.有一點可惜呢張相係用APS-C模式影的,70mm唔夠長,會影到好多草.
當然我有帶埋135mm來,跟據山下影到半個匡湖居既相推斷(當時大約係180mm),135mm應該就成個影晒,結果同推算差不多,不過就幾敏,幾乎爆框,應該用85mm加1.4x增距會啱啲.而且放腳架位都有問題.地上生滿晒草,腳架放在草上根本唔穏,好彩有勞工手套,除一除草先搞得掂.


text:
斷估….. 貓貓從來未試過介紹商場, 不過今次, 貓貓決定要破例, 為大家介紹一個商場.
呢個商場相當長, 由頭行到尾, 等如由信和行到去朗豪坊. 有D咩特別嘅舖頭? Sorry, 唔見有咩特別.
食肆林立, 有多間餐廳任君選擇. 嫌貴? 仲有一間食著名美國菜, 相信會符合你筆直所限.
來到意大利想掃貨? 睇怕你搵錯地方啦! 咁究竟呢個商場有咩特別呢? 貓貓起初去到都搵唔到乾坤? 但又唔想空手而回, 再即場拜訪姓谷嗰位哥哥, 終於得到前人指點迷津, 找出前人嘅步伐, 順利搵出呢個商場嘅精要所在.
先為大家解開迷底, 呢座建築物就係當年FIAT嘅舊廠房, 由1923至1982年間, 超過80個FIAT型號就在此處瓜瓜墮地, 當中包括1936年出品嘅重要型號 Topolino.
自從FIAT嘅生產分別轉移去幾間新廠房, 呢棟位於都靈市中心, 橫跨幾個街口嘅巨型舊建築物, 其後被活化成商場+寫字樓之外, 仲有兩間酒店.
佢會唔會係全世界最大嘅建築物? 聽到呢個問題, 有班美國佬即刻舉手答唔係! 因為波音飛機喺西雅圖Everett專責組裝747,767,777,787嘅廠房, 先至係全世界體積最大嘅單一建築物, 佔地0.398平方公里. 點解FIAT呢棟Lingotto廠房唔算大? 可能因為建築物係環型佈局, 中間係空框框嘅, 現為一個花園.
最引人入勝之處, 並唔係咸豐年廠房嘅身份, 而係當年FIAT嘅試車跑道, 至今仍然保留得原汁原味. 條跑道喺邊? 就喺商場嘅天台!
呢條跑道, 係1969 年嘅電影The Italian Job嘅實景, Michael Caine同兩個同黨揸住三架Mini Cooper, 載住由中國偷番嚟嘅一批金條而被追捕, 喺呢道拍咗一場流芳百世嘅摙車戲.
Lingotto廠房選址臨近鐵路, 原料由鐵路送至幾個街口外嘅火車站, 由零件遂件遂件裝勘成車, 由地面一直升上二三四樓, 最後完成品喺天台跑道試車. 跑道嘅鑊型設計, 可以俾車輛安全咁以90km/h行駛.
試完車係咪搭?番落地下? 冇咁先進! ?
建築物兩頭都有旋轉斜路, 十足青衣某商場嗰個咁, 部份旋轉斜路開放俾遊人參觀試行.
言歸正傳… 如果想親自參觀呢條咁傳奇嘅測試跑道點去? 問得好! 前文提及, 貓貓去到呢座商場, 根本搵唔到指示點去天台! 全靠姓谷嗰位哥哥話我知 , 有一位來自英國嘅先生教路, 去戲院後面嘅畫廊專賣店, 入面有架?上四樓畫廊入口, 呢間畫廊叫Pinacoteca Giovanni e Marella Agnelli. 點解個名聽落咁熟嘅? FIAT嘅創辦人咪就係叫做Giovanni Agnelli呢位意大利富豪囉!
上到四樓, 只要你付出十Euro買咗畫廊嘅門票, 行出門口就係呢條傳奇嘅天台試車跑道. 你亦可上到五樓, 由畫廊落地玻璃以高角度觀看跑道, 同場加演18世紀名畫數張. 藝術館內不陋都嚴禁攝影, 不過由窗口影出外面, 就不在此限.
現稱8 Gallery嘅商場, 就位於Torino嘅心臟地帶, 搭地鐵可以喺Lingotto站落車. 點解用個「8」字? 唔係因為有中國注資… 而係「Lingotto」嘅「otto」, 正正就係意大利文個「八」字, 就此而名. 揸車嘅朋友, 只要係商場消費滿若干金額, 就可依照香港慣例, 享有免費泊車優惠. 否則, 停車場收費亦只係個半Euro一粒鐘, 比起香港同其他大城市真係濕濕碎. 想連泊車錢都慳埋, 你可以碰吓運氣隨街泊, 不過上班時間你真係要好彩, 撞岩有人走先會有位泊.
FIAT四隻字代表乜? 同SEAT一樣, 係四個字嘅縮寫, 分別代表Fabbrica Italiana Automobili Torino, 字面意思就係意大利都靈汽車製造廠.
美國有底特律, 英國有高雲地利, 泰國有羅勇, 強國有長春, 意大利亦有Torino. 都靈? 杜林? 拖連奴? Turin? Torino? 邊個先係正名? 個個都係, 只係唔同語文嘅唔同譯法.Torino係意大利文, 球迷除咗祖雲達斯之外, 一定聽過拖連奴啦! Turin係英文 , 都靈, 杜林都由此譯出.
Torino喺邊? Torino係意大利西北部嘅工業重鎮, 離中部嘅首都羅馬好遠, 不過去法國邊境只係一百公里. 由米蘭揸車過去, 只係大約兩粒鐘. 搭火車嘅話, 由米蘭中央火車總站亦有多班快車慢車開出, 轉唔轉車定係站站停, 任君選擇, 票價低至十幾Euro.
地址: Via Nizza, 262 – 10126 Torino
商場網址: http://8gallery.it


text:
所謂良禽擇木而棲,一個人要喺事業上取得成功,當然要靠自己雙手打拚啦!若然喺一間有心栽培自己嘅公司入面打工,就更加容易成功喇!做AV女優都係一樣,如果效力嘅事務所唔識得為女優安排工作以及發展路線,想成名都幾難,好似實力非凡嘅鈴木里美近期轉投另一間事務所才得以發光發熱!
自從一間弱勢電視台執笠之後,曾經效力嘅藝員因而轉投到大台搵食,而呢班藝員嘅事業漸漸得以步向高峰,甚至人氣蓋過大台嘅親生仔女添!所謂時也命也,鬼叫當年加盟嗰間電視台冇人睇咩!喺日本AV界亦有類似情況,例如當年明日花綺羅同埋癡女掌門人蓮實Kurea都係出身於h.m.p,呢間廠係老字號,但係負責人嘅思維一樣古老,根本就唔識得好好栽培質素優秀嘅人才,及後兩位女優都轉投他廠發展,繼而成為天后.今日同大家介紹嘅鈴木里美,有身材又有實力,但係其女優之路唔易行,好彩最終都可以龍穿鳳,發光發熱!
雖然鈴木里美今年已經30歲,但係面上無甚歲月留痕,樣貌依然冶艷誘人,卻又散發出幾分少女味.喺好多AV迷心目中里美嘅面孔可能只係其次,一副戰鬥格身材先至係重點,胴體玲瓏浮凸,身上冇多餘嘅脂肪,腰幼纖巧又上圍飽滿,配上一身古銅膚色就令呢副身材更添健美感,亦凸顯里美嘅野性本色.
鈴木里美喺2007年出道拍AV,換言之女優資歷已經有11年,而喺呢段日子當中,里美曾經以淺田真美作藝名發展,但係用咩藝名都係半紅不黑,更曾經一度淪落拍四仔,原因唔係因為里美嘅外在美唔夠吸引又或者AV演出唔夠精彩,而係事務所安排失當,冇同主流AV廠拉關係,令里美拍嚟拍去都係三四線AV廠嘅立雜AV片,就算係天后都死啦!
好彩里美冇放棄,今年終於轉投到一間叫LINX嘅事務所,前途即時變得一片光明,最近平均有6,7部作品推出,仲要係拍住Moodyz,OPPAI呢類北都集團嘅主要AV廠添!里美嘅演出認真令人回味,話晒都已經拍咗11年AV,喺掌握角色神髓方面可謂易如反掌,要溫柔有溫柔,要飢渴有飢渴,可以話一出鏡就變身成為性愛機器!再加上里美嘅胴體唔單止睇得,仲充滿力量,玩不同體位時都能夠發力同男優拚個你死我活,阿妹絕對係難得一見嘅出色女優!
碟名:《誘惑家庭教師》
片長:120分鐘
出品:Moodyz
內容:鈴木里美係一名家庭教師,經常去到後生仔裕太屋企補習,之不過里美嘅責任不限於此,因為佢相當樂意幫助裕太家中嘅男成員解決慾火!後來,裕太顯得極不專心,里美一問之下,才知道裕太渴望享受性事,里美當然唔會令佢失望,一於用熟練又溫柔嘅技巧,令裕太陶醉於溫柔鄉當中.
年齡:30歲
身高:5呎
三圍:34F-23-33
撰文:賢


text:
Next →
← Previous
政府公文 大致得三種做法 一係 subject oficefr自撰 二係交屬下AO/EO 代筆 三係搵OLO (法定語文主任) 幫手 前兩者 多數都只係 識字 夠寫 report 酬酢文章或稍需文采嘅時候就只有隨心而行 想寫乜就寫乜 有時就算搵OLO 睇/改過 最後都係班end-users 話事 如果主事者行年未過五十 啲中文恐怕都只係有限公司 駢四驪六之類識睇已經算好 唔好講話識寫 啲subject oficefrs/AO/EO 唔掂 搵OLO 會唔會好啲呢 以前呢班人叫CLO (中文主任) 中文咪應該叻好多囉 理論上係 但實際上唔少做到高級嘅老前輩 譯啲又臭又長嘅 technical+statutory texts 二三十年 一早已經 近墨者黑 年輕啲嘅 古文知識一樣係有限公司 – 重英興中係教育制度死症 你入到各間大學嘅翻譯系睇下啲人中文定英文叻啲 平日睇 Jane Austen 多定李杜高岑多 已經知呢個職系會點 (都未計非語文科目啲畢業生) Subject oficefrs/AO/EO 唔掂 幫手頂嘅 OLO 都係五十步笑百步 政府啲中文公文唔死火就有鬼
Could you let me know price,And delevery .


text:
-
臺南市流感抗病毒藥劑合約醫療機構名冊暨藥劑配置量一覽表--2018/11/14更新本資料集主要提供臺南市流感抗病毒藥劑合約醫療機構名冊暨藥劑配置量
-
臺南市高齡友善藥局名單本資料集主要提供臺南市高齡友善藥局名單
-
臺南市各區婦產科相關之診所,醫院本資料主要提供臺南市各行政區婦產科相關之醫療機構資訊
-
臺南市各區兒科相關之診所,醫院本資料主要提供臺南市各行政區兒科相關之醫療機構資訊
-
臺南市各區外科相關之診所,醫院本資料主要提供臺南市各行政區外科相關之醫療機構資訊
-
臺南市各區內科相關之診所,醫院本資料主要提供臺南市各行政區內科相關之醫療機構資訊
-
臺南市各區骨科相關之診所,醫院本資料主要提供臺南市各行政區骨科相關之醫療機構資訊
-
臺南市各區家醫科相關之診所,醫院本資料主要提供臺南市各行政區家醫科相關之醫療機構資訊
-
臺南市成人(滿13歲)-胸部X光檢查醫療院所名冊-2017/09/14更新本資料集主要提供臺南市成人(滿13歲)-胸部X光檢查醫療院所名冊
-
臺南市結核菌素測驗服務單位本資料集主要提供臺南市結核菌素測驗服務單位
-
臺南市各區神經科相關之診所,醫院本資料主要提供臺南市各行政區神經科相關之醫療機構資訊
-
臺南市各區眼科相關之診所,醫院本資料主要提供臺南市各行政區眼科相關之醫療機構資訊
-
臺南市各區神經外科相關之診所,醫院本資料主要提供臺南市各行政區神經外科相關之醫療機構資訊
-
臺南市各區皮膚科相關之診所,醫院本資料主要提供臺南市各行政區皮膚科相關之醫療機構資訊
-
臺南市衛生所列表本資料集主要提供臺南市衛生所列表
-
臺南市各醫院一覽表本資料集主要提供臺南市醫療院所資訊
-
臺南市流感疫苗接種合約醫療院所名單本資料集主要提供流感疫苗接種合約醫療院所名單
-
臺南市各區精神科相關之診所,醫院本資料主要提供臺南市各行政區精神科相關之醫療機構資訊
-
臺南市各區耳鼻喉科相關之診所,醫院本資料主要提供臺南市各行政區耳鼻喉科相關之醫療機構資訊
-
臺南市各區泌尿科相關之診所,醫院本資料主要提供臺南市各行政區泌尿科相關之醫療機構資訊


text:
識得揀衫著,即瘦10磅冇難度!
相信各位sis都試過以下慘痛經歷:行街嗰陣睇中好多靚衫,幻想自己著上去之後會著得好slim好靚,但拎入去試身之後,竟然平胸粗腰象腿樣樣齊,肥到自己都當堂嚇一跳,一行出試身室之後即刻同sales講「唔買喇唔該」,然後自信心秒跌谷底?
雖然大部份亞洲女仔嘅身形比例未必有外國女仔咁好,但其實件衫cutting唔啱自己,先係著到人又肥又矮嘅致命傷!因為一般衫褲嘅平面剪裁冇考慮唔同女仔身形嘅需要,所以容易突顯到唔同部位嘅缺點;如果想著出完美嘅身段同曲線,就一定要識揀突顯身體輪廓嘅立體剪裁服裝!今次就用一年四季都係潮界長青樹嘅牛仔單品嚟做穿搭範例,想著出嚟夠潮又顯瘦?記得以下呢幾個points!
1. Boyfriend風一樣可以著出線條
隨住自然隨性休閒風嘅興起,今年春夏流行寬鬆又舒適嘅剪裁,boyfriend jeans成為唔少潮人嘅最愛,貪佢無論用嚟襯簡約T-shirt定係大裇衫都能夠帶出簡約時尚感.
不過,身材比較豐滿嘅女仔可能會擔心boyfriend風衣著得顯肥,其實只要運用線條設計,在大腿中間加入洗水效果,如同打上highlight,再加上露出腳踝,就可以將雙腿纖幼嘅線條帶返出嚟!
2. Skinny jeans改善身材比例嘅秘密
雖然今年流行剪裁寬鬆嘅牛仔褲,不過唔少女生依然對skinny jeans情有獨鍾;但佢亦都係最難carry嘅時尚單品之一,若果選錯款式嘅話,粗腿肥臀便會無所遁形!想搵一條完美嘅skinny jeans,記住留意褲側有冇可以拉長腿形嘅鮮色車線,同埋腰線夠唔夠貼身,咁先可以提升到腰部,hip位同後大髀嘅線條,令雙腿曲線更加迷人!
3. 拼布設計帶出具玩味時尚感
牛仔拼布(denim patchwork)嘅風潮已經醖釀咗好幾年,外國fashion一早就將拼布設計玩到出神入化. 不過,大部份香港女仔傾向崇尚低調嘅設計,所以簡潔嘅拼布A-line牛仔裙相信更得大家歡心.拼布利用深淺顏色嘅對比,唔單止可以塑造3D立體感,仲可以提升hip位同大髀嘅曲線,而具復古感嘅A字形設計亦可以修飾下半身,令整體造型更加有女人味!
4. 不能忽視顯瘦嘅detail位
鍾意精緻款式嘅女生,好多時都會專登揀有破洞,流蘇,或者不規則褲腳邊嘅牛仔褲,再簡簡單單配搭一件鬆身冷衫或者淨色T-shirt,已經可以著出潮味!
而牛仔褲上嘅detail位除咗可以令人著出嚟嗰陣更加搶眼,更加可以透過人體工學精密設計令雙腿望落去更顯瘦,絕對係一舉兩得!
5. 活用線條,光暗營造錯覺效果
如果顯瘦係下半身衣著嘅重點,咁上半身嘅重點就係突出美好曲線!有啲T-shirt同牛仔外套就識得運用視覺效果,為身材施展神奇魔法,例如:粗幼不一的橫間圖案,漸變紋理同弧線,就能夠令腰部有更加纖幼,胸部更加豐滿嘅錯覺,就算係上身比較纖弱嘅女生一樣能夠展現S型身材!
具360°全面修形效果嘅Lee BODY OPTIX™系列有齊以上所講嘅顯瘦元素,任何身型嘅女生都可以着出時尚自信感覺,係潮人今年春夏一定要入手嘅must-have!
了解更多:http://leejeans-ap.com/bodyoptixdenim/tc/index.html
資料由客戶提供


text:
上次試咗韓國精油品牌aromatica嘅玫瑰系列之後,我就愛上咗呢個Brand~~皆因aromatica嘅原材料夠天然,絕對無添加化學防腐劑,合成色素,合成香料,動物成分同埋石油化學製品呢的會增加皮膚負擔慨嘢.而且aromatica嘅配方專系為亞洲肌膚打造嘅,所有成分同埋效能都獲得韓國食物及藥物管理局(KFDA)認可,有機成分獲美國USDA,法國ECOCERT 等國際認證.用佢哋d産品會感覺好舒服,效果都好好,當然要繼續發掘好嘢喇!
甜橙系列嘅甜橙潔面雪葩作爲依家aromatica當季熱推慨product自然有佢慨獨到之處啦!???
甜橙潔面雪葩集卸妝,潔面二合一!當中蘊含嘅葵花籽油同埋巴巴蘇仁油有助於溶解藏於毛孔內嘅污垢同埋死皮;甜橙精油及維他命E可以減少係潔面過程中產生嘅刺激,有效控製油脂分泌!以質感幼滑嘅雪葩輕輕按摩肌膚,褪去妝容嘅同時滋潤肌膚,配合高效活性植物油,令肌膚恢復天然嘅防禦屏障.等你係繁忙嘅一日結束嘅時候可以享受到無可比擬嘅清爽感覺,舒緩,清除肌膚上積壓咗一日嘅污垢,為肌膚Take a break!洗面後再配上甜橙淨化爽膚水,淡淡嘅甜橙果香,為心,身,靈都帶嚟治愈效果!
我哋嚟睇睇官方介紹呢個潔面雪葩點用先↓↓
「取少量雪葩,塗抹至全乾的面上打圈按摩約一分鐘,令當中的葵花籽油及巴巴蘇仁油充分溶解彩妝及藏於毛孔內的污垢;用溫水乳化並用清水洗淨;肌膚即時回復水潤,光澤幷散發淡淡甜橙果香.」
係咪好簡單呢?
最緊要嘅系佢絕對不含酒精,礦物油及化學劑成分,保證天然安全,適合各種皮膚使用~
aromatica專爲皮膚準備嘅果汁,你都嚟試下啦~?


text:
每一行都有本難唸的經,今次主角落咗喺眼鏡佬身上.
所謂嘅眼鏡佬並唔係指視光師,而係賣眼鏡嘅sales.有行內人聲稱喺一間知名嘅眼鏡舖做咗5年眼鏡佬,因為眼鏡佬係世上最難做嘅sales之一,所以一直都想轉行,不過因為上晒手,變得冇乜動力.
之但係,近來佢終於頂唔順,數盡四大死啃位.
第一,香港人對眼鏡既要求高到離晒譜: 例如間中會有人投訴鏡片花,一check 先知原來配咗3年.跟住個客就會同你講,佢上次眼鏡配咗10年都冇花,你呢個用3年就開始花,一定係你地啲鏡既品質有問題,仲話要去消委會告人. 又例如啲人成日要眼鏡輕,輕到好似冇戴咁,但係又唔知自己度數深,死都要揀啲圓框,講明好重都係要配.最後做完出黎又話重又話戴到頭痛,仲要賴你點解之前唔阻止.
第二,眼鏡鬆緊,度數啱唔啱,呢啲除咗戴果個知之外,其他人係冇辦法知道.但有客人就拎呢樣嘢來攞著數.就好似有個客配眼鏡果陣有A同B眼鏡,2揀1,最後個客揀咗A,但3日後佢打黎話佢想轉B眼鏡,而鏡片已經車緊所以冇得轉,因為落咗刀嘅鏡形狀只能配A鏡框.賤招來喇,就喺呢位人兄拎眼鏡時,點幫佢校佢都係話鬆,又話度數唔啱好暈,擺明就係想乘機換鏡啦!眼鏡佬都只可以無奈接受.
第三,眼鏡佬雖然只係一個sales,但實質工作其實係輔助性醫療,卻要求你有專業知識,係人工絕對唔應該包嘅專業知識,包括唔同款既鏡框,鏡片,鏡片功能(有過百種鏡片同鏡框你要知仲要不斷update),連眼疾,眼睛構造,度數加減呢啲視光師知識都要識,因為客人會問你,你唔識佢會就即刻走人.
第四,零晉升機會: 一日眼鏡佬,一世眼鏡佬,唔好諗住可以好似幾十年前學師做視光師,因為香港視光師有發牌制,一定要在大學神科畢業先得.除非轉行,否則你一世都只係一個搵萬幾蚊嘅眼鏡佬,真係夠晒灰.
來源:香討
19網輕鬆爆料熱線,歡迎舉報老細同事19惡行,立即click入去講畀我哋知啦


text:
遊盡沖繩 – 那霸國際通抵住酒店 近地鐵方便掃貨
成日去旅行都心大心細揀酒店,今次同大家推薦下呢間抵住酒店,地點係正國際通一落樓就可以狂買野,樓下仲要有便利店夠哂方便.
當時咁岩見到減價三百幾一晚就住到,平時都係五六百蚊.係県廳前站出黎之後,行大約五分鐘度就會去到酒店,沿住國際通一直行就會見到,要上一層先至去做Check in.
上到去見到空間都幾大幾舒服,見到有自動check out機同埋仲有一部優惠機,大家出去玩出去食飯之前都可以禁下睇下有無優惠,不過我地都係直接去櫃枱做,酒店人員都好友善好快手,一陣間就整好可以上房,電梯用左拍卡系統,要用房卡先上到樓更安全.
走廊見到有沖繩石獅,有個窗口都幾光猛,走廊用上左藍白色感覺好悠閒,同埋成個環境都好乾淨好放心入住.
今次住正左中間既房905室,一入去右邊係浴室既門會遲啲介紹,之後入去就會見到有張床,都夠兩個人訓,仲有一張長梳化可以坐係度睇下野,叉座都有幾個算係足夠.
望一望窗外見到藍天白雲,而且外面既樓唔算高所以望出去城市景都唔錯,下面就係最繁華既國際通.
入面就有個細細既雪櫃仔,方便係樓下便利店買完野就上黎雪住,岩哂可以瘋狂咁掃甜品,另外仲有電視睇,旁邊就有一個位可以放行李.
揀呢間係因為個乾濕分離既浴室同埋有浴缸加分,成個空間超大同埋真係好乾淨,日用品都好齊全.
店名:Hotel Gracery Naha
地址:沖繩縣那霸市松尾1-191-1
即刻入去Like & Share埋我地既其他頻道:
Facebook: KJFOODLIFE飲食玩樂地圖
Instagram: KJFOODLIFE
Website: KJFOODLIFE飲食玩樂地圖
Openrice: KJFOODLIFE
歡迎合作或查詢:
Email: kjfoodlife@gmail.com


text:
先知
先知係一個喺好多領域,尤其係多種宗教入面成日用嘅概念,指能夠同神交流並且可以預見未來嘅人,佢哋亦會將呢尐事話畀人聽[1][2],呢尐信息叫做預言.喺唔同宗教嘅信仰入便,對先知嘅認同並非全然一致.
不同宗教嘅表述[編輯]
巫覡宗敎,基督教等宗教都有呢個概念.先知對未來嘅描述來自神,呢點同占卜唔同.伊斯蘭教入面嘅先知指安拉派遣到世界嘅多位使者,有列舉佢個名嘅先知有廿五個[3],但相信歷代各個民族都有安拉所派遣嘅先知或者使者.其中最後一位派遣畀全人類嘅使者係穆罕默德——(求真主賜佢哋全體平安).
基督教同埋猶太教嘅文獻入面,亦都出現咗好多有關先知嘅闡述.雖然其中好多係對同未來嘅預見,但係更多嘅係借助於先知個口,闡述上帝所制定嘅社會原則同教義原則.基督教入面,先知又叫先見,呢個名更顯出基督教入面嘅先知係更早睇到底某尐未發生嘅事,而並非每一件事都可以預知.
亞伯拉罕,摩西[編輯]
猶太教徒以及後來嘅基督徒同穆斯林都承認亞伯拉罕(易卜拉欣),摩西(穆薩)呢兩位舊約人物係先知;呢三種宗教被稱為亞伯拉罕諸教.
耶穌[編輯]
支持三位一體嘅基督教主流教派認為耶穌係上帝嘅獨生仔,不單只係先知,而且亦都係神.伊斯蘭教承認耶穌(爾撒)同埋摩西,穆罕默德一樣,都係先知,而猶太教就認為耶穌唔單只唔係神,亦都唔係先知.


text:
夏日炎炎,相信大家行街嘅時候都試過買番杯手搖飲品消暑,而珍珠奶茶更當中嘅佼佼者.作為台灣最具代表性嘅飲品,珍珠奶茶由1990年代傳到香港之後就成為最多人喜愛嘅飲品之一.但係唔知大家又有無試過喺珍珠奶茶嘅發源地--台灣,飲地道嘅珍珠奶茶?今次小編就為大家介紹5間台北各具特色嘅珍珠奶茶店,作為奶茶控嘅你喺時候出發制霸全台北珍奶喇!
(輸入Coupon TEA0718另減$50)台灣來回機票優惠$590+
優惠推廣期至2018年7月24日
1. 珍煮丹
圖片來源
珍煮丹由2010年起家後,人氣勢如破竹!由夜市攤檔做到入舖,再發展到而家20幾間分店,可以睇得出幾受台灣人喜愛!而珍煮丹咁多款人氣嘅飲品之中,「黑糖珍珠鮮奶」最受人歡迎!根據店員提議,由於黑糖珍珠本身帶有甜味,第一次飲嘅客人可以先叫3分甜試吓!
2. 陳三鼎黑糖青蛙鮮奶創始店
圖片來源
陳三鼎係全台只有一間店,位於台北公館,係唔少人到公館一定幫襯嘅飲品店之一.據聞陳三鼎係最早發明「青蛙撞奶」嘅飲品店,而所謂青蛙撞奶即係指喺黑糖珍珠中撞入純鮮奶.由於青蛙撞奶實在太出名,引黎咗好多同行模仿,所以陳三鼎把「青蛙撞奶」改名為「青蛙鮮奶」,驚客人買錯.除咗青蛙撞奶外,陳三鼎仲有好多其他青蛙系列商品,大家到台北旅行嘅時候記住唔好買錯!
3. 丸作食茶
圖片來源
丸作食茶係全台灣第一間即場製作珍珠嘅台式飲品店!大家可以透過玻璃睇到師傅製作珍珠嘅過程,新鮮度大UP! 除咗常見嘅黑色珍珠外,丸作食茶仲有其他別具特色嘅「四色珍珠」~ 雖然珍珠七彩繽紛,但係所有顏色都係黎至食物原材料嘅天然色素.丸作食茶堅持唔用任何人造色素同防腐劑,每日現做珍珠,比大家食得開心又健康!其他特色人氣商品有:宇治抹茶拿鐵,粉紅仙人掌珍珠綠拿鐵等,口味多元化!
4.春水堂
圖片來源
講到珍珠奶茶,唔可以唔提全世界珍珠奶茶嘅發源地「春水堂」!據聞喺1987年,春水堂經理林秀慧一次偶然嘅機會下將地方小食「粉圓」加入凍奶茶同檸檬紅茶做調配,就制造出世上第一杯珍珠奶茶喇!大家黎到台北不妨到春水堂,品嚐由創始地所調配珍珠奶茶啦!
5.迷客夏
圖片來源
迷客夏最大嘅特色就係鮮奶,全店所有商品都採用自家「綠光牧場」嘅鮮乳調製!以健康,自然,無負擔為宗旨,帶比客人最自然,順滑,香濃嘅味道.除咗鮮奶外,迷克夏另一個特色就係口感Q彈嘅蜂蜜白珍珠!小編非常推薦大家試吓迷克夏嘅招牌飲品「珍珠大正紅茶拿鐵」!大正紅茶本身帶有濃烈茶香,配上迷克夏引以自豪嘅鮮奶同珍珠,絕對令您回味無窮!
喺依5間珍珠奶茶店之中,小編最鍾意嘅就係迷客夏嘅珍珠奶茶!一諗起香濃嘅茶香同鮮奶味,再加上煙韌嘅珍珠,小編都想即刻飛去台北嘆番杯!想知多啲台灣嘅旅遊情報,就要留意 texpert.com 睇更多喇!
去台灣前,您可以留意:
(去台灣前必備)台灣URoaming 4G WiFi蛋 (香港領取)
(海拔2千米)台北新竹雪霸休閒農場雲霧步道一日遊


text:
頭先同老公嘈完黎, 佢叫我上網問下大家會唔會返娘家安胎及坐月!!
我既情況係咁既, 我99住我對面, 出出入入都見到, 次次都要報到, 好似坐監咁, 我老公就叫我唔好理, 但我做人新抱, 唔同佢, 佢係自己仔, 就算搞到幾唔開心, 到最後氹返下咪又冇事, 我地d新抱就唔同勒, 講多句都唔敢, 驚死99記住, 之後搵返黎鬧, 尤其是我99, 明明冇講過佢都可以作出黎當係我講既, 我邊夠膽唔理佢??
而家我仲未知道係咪有左(因m遲左但-ve), 頭先同老公傾, 話最後一個月同坐月想返娘家, 佢好大反應, 又話咁又話咁, 最後用d好悔氣既語氣話 "而家講就同你講左架啦, 你唔聽我講, 到時唔好拉住我同我喊!!"
我真係好唔開心, 咩姐, 結婚前又係佢話坐月寧願返外家坐, 都唔好係呢度坐, 寧願佢阿媽鬧我返外家, 都好過鬧我唔食佢整d野, side錢之類, 佢話寧願剩係鬧一樣, 就係佢見唔到我, 好過見到, 但係樣樣野都執住黎鬧!
而家就同我講話我返娘家坐月係好唔比面男家, 即係話比人聽男家冇能力照顧到我, 所以我先要返娘家, 傳左出去好冇面!
咁即係點呀, 寧願我有產後抑鬱, 寧願冒住我抑鬱到想自殺既危險, 都唔想男家冇面!! 呢d咩思想黎架!! 男家既面子比起老婆條命仲緊要咩!! 明知我精神狀態唔好, 都一定要我留底, 如果唔留, 有咩事都唔會理我咁話!! 而家生左個bb出黎, 姓咩架, 你估跟我姓架, 我都係想坐月時坐得好好地, 能夠有健康既身體去照顧你同bb姐, 點解比我休息一個月, 唔對住99一個月都唔得?!
我真係好唔開心, 一邊打字d眼淚一邊係咁流落黎, 手都震埋, 我都只係希望能夠係初期有多d休息, 多個有經驗既人照顧我同bb, 乜咁樣有錯咩!!


text:
一月一日,我哋八個人喺摩頓台茶記一邊午膳,一邊分發物資,原本我同女友打算同朋友開完會之後,返到去社記大隊先去政總,再到禮賓府.食飯期間咁啱譚香文就坐喺我哋隔籬,加上我哋朋友嘅游說,我同女友决定唔去政總唱大K,改為直接去禮賓府.
沿途由中央圖書館出發,經過富豪酒店,再到SOGO,然後到消防局,都一路大致暢順,都經過好多唔同嘅街站,直到電腦城附近開始人龍停咗喺度,因有網台喺街站度演講,消耗咗一d時間.跟着去大古廣埸方向行到去滙豐總行外邊,大會宣佈休息到5點再出發,要等警方安排好再出發.
由於從長江大厦側邊嘅花園通至上亞厘畢道封路唔俾遊行隊伍行上去到禮賓府正門,結果大隊喺滙豐總行外邊經舊政總西座側邊嘅雪廠街到上亞厘畢道後門前聚集,由於差佬唔放行,結果大隊停頓,隊頭不斷有人離開,大會開始教人摺紙飛機,稍後掟入禮賓府.慢慢地都有一大半人離場,我同三位女將等咗一段時間,因為大會話會留守到九點同紥營,决定先補充體力,跟住返嚟或去政總支援,而另外四位朋友留低等進一步情況.
喺我哋到咗遠東金融中心晚膳嗰陣,亦買咗食物打算俾朋友們補給,收到消息話隊尾變隊頭開始喺中環散步,我哋四個返到遮打花園打算滙合佢哋,轉折咗一輪,朋友們到埸食完晚餐,我哋發現差人開始喺長江同滙豐外進行封鎖,滙豐之後落閘同趕走哂d賓賓,另一隊差人開始喺長江對面遮打花園巴士站封鎖行人路,四位朋友先行到蘭桂坊,我同三位女將留底喺滙豐對出留意情況,之後長毛同其他示威人仕陸陸續續行去蘭桂坊,亦見到一批警員往蘭桂坊進發.
我同女友决定上蘭桂坊支援,當到達時發現,示威人仕全部企喺行人路,只係差人封鎖雲咸街與上亞厘畢道路口嘅馬路同行人路,唔俾車行同行人過去,期間有一對男女同差人擾攘咗一輪先俾行上去返屋企.後尾鬼佬警司到埸指揮放車,仲用廣東話閙鬼d細嘅做咩俾上亞厘畢道放車落嚟,示威人仕一直喺行人路根本阻唔到車,只係差佬攪大龍鳳.
然後大隊由蘭桂坊往電車路進發,早前有一批帶V煞面具嘅示威者坐咗喺大道中馬路上面示威,被圍補喺環球大厦旁畢打街馬路上面,警方將示威者引入畢打街,亦封鎖及停止大道中行車,慢慢將封鎖線收窄,有目的咁去包圍長毛,阿牛同陳偉業等人,其他示威者可自由離去,到最後長毛,阿牛同陳偉業等人被選擇性而又無警告下拘捕,而有示威者企圖阻止不果,仲被打同被補.
睇翻今次成個遊行,兵分三路分散警力係合適嘅,而去禮賓府可以兵分多路,既然自由行同遊客可以用花園道,而示威者就唔用得,咁下次攪去『禮賓府旅行』,分為A,B,C,D,E,F,G,H.....等等唔同嘅團,由唔同既路線去禮賓府"参觀",搭車又好,行路又好.鍾意唱歌可以喺禮賓府外咁清幽翠綠嘅環境大聲唱歌,可以"民主歌曲獻CY",旅行唔犯法啦掛,咁又封路?
今次去到入夜,人越嚟越小,又可能隊伍過於集中,加上部份示威者可能有疲態,結果很快被瓦解.因今次係和平示威,大致上冇人衝擊同突破警方防線,其實係好合作同守法嘅示威.企到上馬路都係警方封路,迫到示威者喺馬路啫,只係傳媒唔報令公衆唔知情.
首先下次直接去禮賓府,集中人手,而路線上可以分散及做好部署同分工.通訊上要有充足準備,可以嘅話安排人員進行拍攝,可讓公衆更全面了解.是否會衝擊同突破警方防線,也是要考慮嘅地方.
倒梁遊行係一個好嘅開始,大家仍需努力!加油!共勉之!


text:
朋友歡聚,攜唔攜眷的情與義!
有啲朋友自從同某某愛情關係穩定咗落嚟之後,出席朋友聚會就開始出現一個疑問,就係幾時應該帶埋另一半出席?幾時應該單刀赴約?為咗唔想另一半或朋友們尷尬,不妨參考呢啲守則去決定攜唔攜眷!
一定帶得嘅情況:
1. 參與聚會嘅朋友有主動邀請埋你另一半,就如喜帖上寫住「闔府統請」一樣.
2. 個聚會嘅性質係兩或幾pair人一齊去玩.
3. 你另一半本來同出席聚會嘅朋友就係friend,仲要係真friend嗰啲,本身唔使問都實預埋佢.
唔建議帶嘅情況:
1. 全女班/全男班老死嘅固定聚會,例如成班一齊打波打咗十幾年嘅波友,每月約埋打波或吹水嘅男人嘅浪漫聚會;或一班女生圍埋講八卦,講扮靚,講愛情煩惱嘅girl's night,都唔建議攜眷出席.
2. 有朋友提出過唔好攜眷出席,佢哋未必會好直接咁講,但可能會用「不如我哋成班女仔去食韓燒囉」,「咁難得見面,我梗係唔會帶埋我男友啦」呢啲說話嚟明示,暗示.
3. 如果明知啲friend同自己另一半玩唔埋,無乜話題就唔好勉強.
4. 同朋友嘅見面帶有工作性質,唔係淨係出嚟吃喝玩樂,如果個project同你另一半冇乜關係,就無謂一齊傾,以免影響討論氣氛.
CG! Tips:如果唔肯定帶唔帶另一半好,不妨坦白問下啲fd,如果有人表示覺得唔係咁好,亦唔好心裏有芥蒂,有時伴侶同自己各有各嘅社交生活都係好事;亦唔使要另一半從此缺席你啲朋友聚會,可以有時一齊去,有時自己去,最主要係睇場合,如果事先知道有friend有心事要傾,就要識做唔好帶另一半喇.如果你一次半次唔帶埋另一半就會無晒心機同朋友hang out,不妨諗下點解會咁嘅呢?


text:
話咁快就一個學段結束;覺得自己仍然係未適應到「阿囡返左成個學段仲適應緊」既事實.學校咁啱攪左一個家長晚會請左學校社工同埋兩位較資深既家長(即係個仔,囡已經讀緊較高年級)同我地分享下佢地既經驗,於是放工就返左去學校度偷下師.
放工去到學校已經過左7:30,社工黎姑娘已經開始分享緊佢開學以來對一年級同學既觀察:可能因為今年有好多弟弟妹妹入學,大部分小一既同學都適應得好好,好似已經好熟間學校咁樣.不過,黎姑娘仍然勸勉家長們事不宜「早」 – 不宜過早完全放手,小朋友其實仲需要時間適應同埋家長既幫手.聽完有少少覺得正中要害.
之後就輪到兩位資深既家長同大家分享佢地既實戰經驗,內容生動貼地又攪笑(我發覺呢間學校無論校長,教職員以至啲家長都幾有幽默感…唔知各位同學仔家長同意嗎?).其中一位家長既分享更加令我印象深刻.
呢一位分享既家長有一個小朋友,今年已經啱啱上左中學部.佢既分享主要圍繞我地作為家長應該用咩心態面對子女既學習同適應問題 – 簡單啲講,就係「睇開啲」.
佢舉左一系列係小一同學身上會發生既事,大家不妨睇下你既小朋友中左幾多樣:
- 佢係咪個書包亂到七彩,啲工作紙啲角梅晒,書同作業好似垃圾一樣?
- 係咪一到測驗,你就要係WhatsApp度「尋找worksheet的故事」?
- 係咪默書測驗明明讀左,轉頭默完測完返黎又完全唔識?
- 係咪測驗果陣明明有提供答案,但佢照抄都抄錯?
我覺得自己好似去睇相果陣比個算命佬不斷講中我既心事一樣.
呢個時候呢位家長同大家講唔好氣餒同勞氣 – 因為個個小朋友都係咁.千祈唔好以為係因為佢地唔專心,又或者以為你不斷咁蛾佢check多十次佢就會識得做返啱.其實呢個可能同年紀比較有關係,以佢既經驗,小一比careless mistakes扣你10幾20分真係閒閒地,但上到三,四年級你會睇到佢有明顯地改善.
當然,當你發現佢身邊有同學仔做得到或者做得比佢好果時,你未必可以咁從容面對.例如呢位家長話佢有一次係學校lunch做義工果陣見到佢個仔,從佢個仔既嘴角能清楚分辦出佢果日係食茄汁飯 – 果一刻佢心諗:點解佢隔離位個同學咁乾淨又拎晒紙巾抺,但我個仔咁樣架…
只要你一開始比較,你就越睇佢越唔順眼.不過空談「唔好比較」又實在係無用,人之常情嘛.
於是呢位家長就提出一個我稱之為「生果論」既方法比大家平衡返個情緒.
「生果論」就係你要當所有小朋友都係生果.生果係一個種類,但每一種生果都唔一樣;你唔會拎個蘋果同個橙黎比較邊個好啲,所以同樣道理你唔應該拎你個小朋友同人地比較.
每當佢火遮眼睇自己小朋友唔順眼既時候,佢就同自己講:「我個仔係榴連……我個仔係榴連……」.講完諗完,個心多多少少舒服一點.
到底實質去到我火遮眼果陣我仲可唔可以咁冷靜咁將佢有如生果般對待我就不得而知.不過我倒係有認真思考:如果阿囡係一個生果,佢係咩生果呢?
就呢事我決定問返當事人.
我:你覺得自己似邊樣生果?
囡:提子囉.
我:點解呢?
囡:因為我好甜囉.
雖然自己做爸爸既心入面十二萬分支持呢個答案,不過把口都係講左句:女仔黎架矜持少少唔好咁講嘛……
更多好校爸內容:


text:
「好老」
真係唔經唔覺自己嘅網齡已經超過二十年,真係無諗過一個嗜好變成自己嘅職業.過去二十幾年網絡真係陪伴我左右,仲記得二十年前自己突然想學寫網頁,所以就慢慢係網上面學,嗰陣時嘅網站真係好簡單,因為得字同圖.而且速度真係慢到無人有,但係邊樹有人估到二十幾年後嘅今日科技會發展得咁快.而家自己諗返都覺得自己好鬼老,依家啲後生仔已經習慣有網絡嘅日子,同佢哋講舊時真係唔認老都唔得!
「冧巴」
如果你同我一樣係九十年代已經有得上網,唔相信好多人都會好懷念嗰陣時知道有朋友一齊上網嘅感覺.當然以前每個人都會有一個冧巴,不過就唔係電話冧巴而係某個通訊程式嘅用戶冧巴.不過隨著科技發展,基本上依家隨時隨地都可以上到網,所以邊度需要知道朋友有無上網.唔知仲有幾多人仲記得自己嘅冧巴呢?你係五個位?六個位?七個位?如果大家記得嘅話,不如大家又分享下自己嘅冧巴?
「改變」
網絡改變咗好多人嘅生活,而且網絡改變世界嘅營運模式.當自己親身經歷網絡世界嘅改變,其實都幾得意.前幾日睇返當年幫自己中學寫嘅網站,自己膽粗粗寫咗封電郵俾當時嘅專家評分.不過當年完全無諗過自己會投身資訊科技嚟個行業,而且無諗過當年竟然係幫人設計網頁而第一次創業.而家嘅科技真係日新月異,發展得太快,有時真係唔認老都唔得,因為真係跟唔上好多嘅新科技.
Also published on Medium.


text:
係人都想影相時塊面可以尖D又瘦D,但天生包包面嘅 Sis 一定好煩惱點樣先可以令塊面睇落冇咁包,唔通下下都要靠修圖或者遮遮掩掩?咁又唔使,原來只要靠髮型就可以顯瘦,仲要唔使遮嚟遮去添,即刻睇下小編介紹嘅連明星都整嘅顯瘦髮型啦~
一,瀏海修飾面型
留瀏海係最直接修飾面型嘅方法,好多有包包面嘅女星都有瀏海,唔止令包包面消失,仲可以增加可愛感添~不過留瀏海都有技巧架,千祈唔好留一D齊輯輯又厚又貼面嘅瀏海,咁樣只會令個髮型顯得厚重累贅冇生氣.要留瀏海嘅話,最好就係有返少少空氣感,但又唔使完全好似空氣瀏海咁,只要有少少捲度就得架啦~
二,長髮髮尾大捲曲
唔好以為包包面最好就係襯浪漫嘅大捲曲髮型呀,其實啱一半架咋,因為如果成頭都大捲曲嘅話,反而好容易令包包面更加突出!咁點算好?想電大捲曲嘅 Sis 就要留意返,喺髮尾,亦即係膊頭位置左右嘅地方先開始有捲度係最好,因為會將髮型嘅重點放咗喺髮尾位置,而面部附近嘅頭髮自然咁垂直嘅話,對修飾面型都好有效果!而髮尾捲曲仲有一個好處,就係唔怕將頭髮翹到耳後,因為髮尾嘅捲度可以自自然然咁幫手瘦面!
三,短髮髮尾小彎曲
咁短髮嘅 Sis 點算?唔通包包面要赤裸裸咁暴露於人前?其實短髮嘅 Sis 都有方法可以靠髮型收埋個包包面,就係喺髮尾做小小彎曲,好似好慵懶隨意咁,重點係唔可以咁貼面,一定要有少少篷鬆,咁就可以靠有質感嘅篷鬆短髮達到瘦面效果啦~
想即刻整以上幾種瘦面髮型?睇下以下 4 間小編推介嘅 Salon 啱唔啱心水啦~
位於銅鑼灣,啱啱成立咗一年左右,除咗專業嘅髮型設計之外,佢哋仲特登引入咗日本北海道溫泉石嘅水機,可以隔除氯離子同細菌,內置嘅濾芯更加有石灰華,麥飯石同竹炭陶瓷球等等,令天然嘅礦物質可以溶喺水入面,有效咁令皮膚吸收到.如果本身有敏感皮膚或者濕疹嘅話,絕對可以安心咁嚟到呢度享受咁正嘅水機,連洗個頭都可以令頭髮靚靚!
BloomMe推介:女士剪髮及造型 $320
位置亦都係喺銅鑼灣,係一間電髮染髮專門店,皇牌造型服務係佢哋嘅層次梨花頭同ombré 漂染.睇佢哋嘅facebook專頁都會見到非常多電髮同染髮嘅造型相,無論係灰色,藍色,紫芋色,你講得出嘅髮色佢都染到,仲染得好靚好有質感!最近仲引入咗日本Paimore 熱療曲髮矯正系列,仲唔快D去試下~
BloomMe推介:Shiseido燙髮及頭髮護理+剪髮 $1,338
位於尖沙咀,已經開業咗差唔多七年,經驗豐富,會為客人揀最優質嘅護髮產品,例如摩洛哥嘅順髮油,唔止可以令頭髮順滑,喺染燙嘅時候用嘅話仲可以有防護作用,減少髮絲受損程度,所以唔少客人試完之後都會買返幾支返屋企,係店內嘅熱賣產品~
BloomMe推介:剪髮及造型 $288
位於上環,除咗有唔同嘅剪髮護髮服務之外,佢哋選用嘅產品亦都好照顧客人嘅髮質健康,例如去油防脫髮嘅艾草洗頭水,含有蜜糖乳木果同石榴成分而又不含阿摩尼亞嘅染髮劑,仲有大自然系列嘅護髮產品,例如洗頭水,護髮膜,護髮油等,無論係直髮,曲髮定染完嘅頭髮都照顧周到,適合對天然產品有偏好嘅Sis~
BloomMe推介:理髮 $330
有以上幾個髮型幫手,以後就唔使靠遮先瘦到面啦~如果係第一次預約,申請帳戶時入返優惠碼 TALK75,首次預約仲可以即減$75!
係人都想影相時塊面可以尖D又瘦D,但天生包包面嘅 Sis 一定好煩惱點樣先可以令塊面睇落冇咁包,唔通下下都要靠修圖或者遮遮掩掩?咁又唔使,原來只要靠髮型就可以顯瘦,仲要唔使遮嚟遮去添,即刻睇下小編介紹嘅連明星都整嘅顯瘦髮型啦~ 一,瀏海修飾面型 留瀏海係最直接修飾面型嘅方法,好多有包包面嘅女星都有瀏海,唔止令包包面消失,仲可以增加可愛感添~不過留瀏海都有技巧架,千祈唔好留一D齊輯輯又厚又貼面嘅瀏海,咁樣只會令個髮型顯得厚重累贅冇生氣.要留瀏海嘅話,最好就係有返少少空氣感,但又唔使完全好似空氣瀏海咁,只要有少少捲度就得架啦~ #有村架純 wicca 新しいCM2月公開か〜楽しみだ☺ A post shared by 有村架純fan. (@arimurafan) on Jan 18, 2017 at 6:12am PST 二,長髮髮尾大捲曲 唔好以為包包面最好就係襯浪漫嘅大捲曲髮型呀,其實啱一半架咋,因為如果成頭都大捲曲嘅話,反而好容易令包包面更加突出!咁點算好?想電大捲曲嘅 Sis 就要留意返,喺髮尾,亦即係膊頭位置左右嘅地方先開始有捲度係最好,因為會將髮型嘅重點放咗喺髮尾位置,而面部附近嘅頭髮自然咁垂直嘅話,對修飾面型都好有效果!而髮尾捲曲仲有一個好處,就係唔怕將頭髮翹到耳後,因為髮尾嘅捲度可以自自然然咁幫手瘦面! The passed picture. A post shared by 金所炫 (@kimmsohyun) on Oct 7, 2016 at 12:51am PDT 三,短髮髮尾小彎曲 咁短髮嘅 Sis 點算?唔通包包面要赤裸裸咁暴露於人前?其實短髮嘅 Sis 都有方法可以靠髮型收埋個包包面,就係喺髮尾做小小彎曲,好似好慵懶隨意咁,重點係唔可以咁貼面,一定要有少少篷鬆,咁就可以靠有質感嘅篷鬆短髮達到瘦面效果啦~ #GlamourUK sept issue #Cover…


text:
本帖最後由 Nion_ 於 18-10-23 16:47 編輯
唔知各位箍牙有冇遇到咁嘅情況.我舊年開始箍牙,做隱適美.
醫生俾意見係mok牙或者唔mok都得(唔包括智慧牙).
所以就同醫生確定咗唔mok牙嘅方案.
我本身需求係想整齊同埋將d牙後移.
當時睇方案嘅時候,覺得對於牙齒走位實際效果其實冇咩認知,所以都有問醫生如果箍到後面仲想往後移動嘅話,mok智慧牙再移動是否可以,醫生都俾咗肯定嘅回覆,都係對醫生保持信任的.
期間都有按時復診,中期需要重新做牙箍嘅時候都有再次同醫生確認,醫生話幾時智慧牙mok都得唔影響,後期調整後移冇問題.
戴到最後一副牙箍嘅時候,醫生離職換咗新醫生跟進.我就同醫生話我想往後移多小小,當時醫生話可以但係時間會耐冇咁快,俾我考慮考慮.
考慮咗一個月翻去,決定都係繼續箍,呢個時候醫生話,我咁樣算係重新做方案做牙套,係要加收錢的,而且加收的費用都有之前訂方案價錢一半咁多!最多幫我做到微調,收一收.
明明之前問過醫生都話冇問題,宜家同我講要做就要多收錢!
宜家好嫐啊又唔知點樣投訴維護自己.
點算啊??
你而家係剥咗智慧齒, 所以想再移後d牙?
所以整之前真係要問清問楚, 廢時到最後又加依樣果樣, 我自己係林醫生到整佢都同我講好哂要收咩錢先
liverocker666
|
18-10-21 19:39
唔會吧,朋友做過好似好好bor!!
Nion_ 發表於 18-10-11 14:34
唔知各位箍牙有冇遇到咁嘅情況.我舊年開始箍牙,做隱適美.
醫生俾意見係mok牙或者唔mok都得(唔包括智慧 ...
以前個醫生既意思係咪「可行性上」可以,中途mok 冇問題可做到.不過佢冇講清楚要收錢吧,你亦冇特別問中途mok的收費安排.
其實你現在mok都可以「可行性上」,不過要收錢咁啫.
回覆 tester5 的帖子
我覺得其實係間診所不想做,估計我前個醫生離職之後,人手短缺,間診所又一直拉新客,我宜家退一步接受佢地微調方案,新牙套都要等兩個幾月先至到手,覺得係間診所推卸責任.


text:
「札幌」
經過咗咁多日嘅北海道行程,我哋終於要離開札幌嚟個城市出發去大阪.北海道真係好大,當然今次只係去嘅目的只有一個就係去睇花,真係非常好幸運天氣好好無落雨,不過就真係晒到燶咗,我哋離開咗之後就陰天同落雨!當然睇花就要影花,雖然超級晒,但係有太陽同藍天所以啲相影出嚟真係好靚!我哋仲有好多地方我哋仲未去,希望下次再去嘅時候可以再去多啲地方.
「機場」
離開北海道之前,當然要去新千歲機場嘅叮噹空中樂園!嗰度真係好多叮噹嘢,只不過我哋無時間入去個主題公園同去餐廳食嘢,感覺上好似仲多過之前去過嘅藤子不二雄博物館.但係一個機場入面竟然有咁多嘢,印象中好似真係比較少.去完之後我哋出發去下一站,大阪!當然好多香港人都會去過大阪,只不過對於我同郭大少嚟講都係我哋嘅第一次.
「大阪」
我哋晏晝去到大阪,之後就坐巴士去酒店放低行李,然後去食咗少少嘢因為好肚餓.食完嘢,填飽咗個肚之後我哋就去搵郭大少最鐘意嘅玩具火車!之前係網上面睇咗啲資料,知道個品牌會出一個巧虎版嘅火車,而之前係北海道搵過但係仲未有,所以第一時間就走去咗搵.去到之後郭大少就好開心咁去玩啲模型車,出完血之後就返酒店休息,聽日再出發去玩!
Also published on Medium.


text:
28 MARCH 2010 (SUN)
今晚要去鑽石山同大肥豬屋企人食飯,我地下午又冇乜嘢做,加上見個天氣都幾好,所以又捉左我去晒太陽(因為大肥豬話晒得太陽多對小小豬會好哦).
既然今晚要去鑽石山,所以大肥豬就提意同我去南蓮園池行吓順便晒太陽.
大肥豬知道我係唔會乖乖地去行公園晒太陽,所以就帶埋相機出去,叫我邊影相邊晒太陽啦~
不過唔知點解總係覺得自己冇乜MOOD,所以都係覺得自己影得唔靚(可能成日都覺得自己個樣醜怪左),反而係大肥豬就好有心機咁幫我就住靚角度嚟影.
唉.....依家我地兩個真係交換左攝影態度,不過咁都好,大肥豬有心機幫我影相我都係一件好事嘛!
27 MARCH 2010 (SAT)
早排見BABY KINGDOM有一個《全方位認識胎兒成長及需要》免費講座,當然都有報名,希望去聽吓,知多啲BB成長過程嘅資訊嘛.
終於前兩日收到入場卷,可以有得入場,所以今日食完LUNCH之後我地就向灣仔會展出發~
係我地搭地鐵時,俾我遇到一件開心事,第一次搭車有人讓座俾我,估唔到我個小肚仔都有人睇到.嗰一刻既驚喜之餘仲有少少尷尬,不過真係好多謝嗰位男仕.(唔知幾時再有人讓座俾我呢...哈哈~)
講座大部分時間講解懷孕時嘅營養,食乜對BB好,有乜要注意,所以都真係得益良多,起碼知道要多啲食乜會對BB吸收會更好.
講座完之後又有禮物收,今次禮物好豐富呀~
聽完講座,見仲有陽光,所以大肥豬就帶我去會展旁個灣仔海旁行吓...浪漫吓哦.
雖然都有少少攰,不過散吓步,吹吓海風又真係幾舒服~
25 MARCH 2010 (THU)
今年花展原本都以為冇得去影相,因為大肥豬話星期六日去會好多人驚會有危險,所以唔同我去.
哈哈...不過我終於都有得去啦!今日大肥豬要OT,所以就約左糖糖放工之後入去行個圈影吓相.
我地入到場都係五點多啲,所以天色都仲算幾好,加上依個時間又唔多人,所以都行得好舒服~
一入到場就當然即刻不停影...影...影....啦~
唔知係唔係已經展覽左好幾日,加上前一日落過雨,所以好多花花都已經謝謝地.同埋總係覺得個花展佈置同上年好似係差唔多,冇乜特別大驚喜.
話雖如此,但我地都影左好多相,影到天到黑晒先走呀!
24 MARCH 2010 (WED)
之前都講過為左小小豬我要慳啲唔好亂買嘢,所以都有一段時間禁止自己去睇衫,怕係會忍唔到手會大SHOPPING.
忍左咁耐,終於都係今日破戒,唉..真失敗!
原本只係打算放工去商場買對襪仔,點知經過平時買開衫嘅鋪頭時,個心癮又嚟,所以就忍唔住入去行左個圈.
唔行由自何....一行嘅話就忍唔到手買左兩條裙仔啦~
依兩條裙仔除左個款靚之外(又係我鐘意嘅花花款..哈哈),都算比較鬆身,可以等個肚仔再大啲嘅時候都著到.
唉....當依兩條係為左等個肚仔再大時買嚟著,計落都有可以接受啦(又有人係度自己安撫自己)!
21 MARCH 2010 (SUN)
難得好天氣,大肥豬話唔好浪費,唔俾我再留係屋企覺覺豬,要我出街晒太陽,所以就帶左我去西九海濱長廊行吓影吓相啦.
唔知係唔係好耐都冇去過影人像相,加上又唔敢做太大動作,所以總係覺得自己影得唔係太在狀態,不過一場嚟到,點都要影吓呀~
之後我地就行吓海邊,見到有個鞦韆就玩埋一份,我當然係只係坐上去扮玩啦~
行左一個圈,我地係海旁邊搵到個靚位,所以就SET腳架影吓合照~
影完海旁,見長木台嗰邊冇乜人,所以又繼續影..影...影啦~
今日影單人相就真係冇乜狀態,好多都唔見得人,反而同大肥豬嘅合照就張張都好鐘意呀!
下次再出街影相,都一定要帶埋腳架影合照先得,不過就難為左大肥豬要拎好多嘢去街啦...哈哈~
19 MARCH 2010 (FRI)
今日係我同大肥豬拍拖十一周年紀念,不過我地冇去食餐好慶祝,反而做左另一個活動,就係去聽BB講座.(哈哈...咁慶祝都算幾特別呀!)
早排睇BABY KINGDOM時,無意中俾我CLICK左一個網站,見有一個叫『準父母湊B全攻略』免費講座,師奶仔嘅我當然貪得意都走去報名,去聽多啲BB講座對日後都有幫助嘛!
起初都擔心免費冇好嘢,怕好多時間係介紹佢地公司嘅產品.不過係講座進行兩個鐘入面,都只係講解好多湊BB嘅注意事項,冇乜點SELL嘢.我好留心聽姑娘講解,所以都學左少少嘢,不過學左第日識唔識用番,就另一回事啦....哈哈!
原來聽講座都有禮物收,依啲就係今日收到嘅小禮物啦~
聽講座又有嘢學,又有禮物仔收,等我多啲留意仲有冇同類講座,參加吓都真係唔錯呀!哈哈~
16 MARCH 2010 (TUE)
當我知道有左小小豬之後,所有嘅婆仔鞋,BOOT都唔著得,因為我係一個行路極度唔小心嘅人,好容易就會扭到腳,又怕嗰啲好易滑到,所以我就日日都著住我嗰幾對CONVERSE頂住.
可能CONVERSE嘅鞋底唔夠厚,所以早排我對腳成日都好痛,小腿又好易抽筋.小豬媽就建議我買對有氣墊嘅鞋著,可以等我行路時減壓,行得舒服啲.原本都打算早早地走去買鞋,不過因為仲係新正頭關係,唔買得鞋住,所以就唯有等過左正月先去買.
係等買鞋嘅過程,大肥豬都有去啲討論區睇吓有冇啲好嘅孕婦鞋介紹,所以就俾佢就知道DR.KONG有專為孕婦出嘅鞋,就等到今日過左正月帶我去買啦!
其實孕婦鞋嘅款式同顏色真係唔多,有啲個款仲有啲娘,所以係冇乜選擇情況下,我就買左依款~
雖然話個款唔係好得,但著上腳又真係好舒服,個職員仲話對鞋係防滑防震,仲有三對鞋墊等到時雙腳係不同情況吓水腫時更換,咁就可以著到生啦!
雖然係好舒服,不過我都覺得貴左少少,折左之後都要成四百蚊,見大肥豬俾錢時我都有啲肉痛.但大肥豬話只要我著得舒服,貴少少都係值得.
6 MARCH 2010 (SAT)
尋日係吉之島BB展睇中左張大床仔之後,返到屋企即刻度SIZE,好在個位置剛剛好放得入我地間房,所以大肥豬都已經決定買依張床仔啦!
既然都已經決定左,所以就趁有大特價買,依家買都平左成四,五百蚊,慳慳埋埋又可以買多啲衫仔俾小小豬嘛,所以今日放工就再同大肥豬去吉之島買床仔.
就係依張MINIMOTO櫸木嬰兒大床仔,我地揀左木色,因為襯番我地張床嘛~
張床仔有成49吋長,仲有三段高度調校,小豬媽話應該可以夠小小豬瞓到三歲.依家買仲送吋厚嘅太空棉床褥,真係好抵呀!
除此之外,我地仲配埋依個牌子7件套裝嘅BB床圍用品.我地買左藍色嘅,當然係唔包圖入面隻BEAR BEAR啦..哈哈~
由於我地都唔算趕,所以就安排遲啲送貨.我地都唔會咁早就安裝放入房度,不過大肥豬話送左貨之後都會安裝一次,睇吓有冇問題,所以到時再同大家分享個現貨樣子啦!
買完依兩件貨品之後,原本都打算再行多一陣,不過因為係星期六關係,成個吉之島BB部都迫滿晒人,加上我又興奮過度攪到好攰,所以我都冇心機再行,等下次再有BB展先再掃平價BB用品,不過到唔知係幾時啦!
5 MARCH 2010 (FRI)
檢查完之後,我地見時間尚早,又未夠鐘約小豬爸食晚飯,所以就去左行吉之島,睇吓BB展嘅物品啦!
其實去行個BB展都打算睇床仔,見廣告有好多BB床都做大特價,八折完九五折,好似平好多咁哦.我地都係要買床仔,雖然依家好似係早左少少,但趁做大特價買,不過可以慳啲嘛.
一入到吉之島第一時間就去睇床仔,其實我地都唔太識揀,好在有小豬媽係度幫幫眼,都大約睇中左一場大床仔,不過因為怕 SIZE唔啱放入房度,所以等度好晒位置先買.
就係咁我地就轉移視線,向衫仔進發.原本都冇諗住買住,不過衫仔實在太得意,加上小豬媽話有個日本牌子啲衫仔質地好好,好識合初生BB嫩嫩嘅皮膚.我見有八折都,所以就買左啲衫仔俾小小豬啦~
除左我買之外,小豬媽同LULU妹都分別買左啲衫仔俾小小豬,依啲就係小豬媽送嘅~
仲有LULU妹買嘅~
我地真係幫小小豬揀衫仔揀到唔知時候,要小豬爸打電話嚟吹我地先識走,真係有啲意猶未盡.等有機會就再約小豬媽去行街街買衫仔先得.
5 MARCH 2010 (FRI)
終於又等到每月一產檢嘅時候,又可以見到小小豬,真係等到頸到長晒.今次除左大肥豬同小豬媽之外,LULU妹都陪埋我一齊去,因為佢地好想見吓小小豬呀!
一入到醫務所,醫生首先就好詳細咁解釋我兩份驗血報告,所有結果都係正常,尤其係OSCAR嗰份,醫生話個數值非常好,聽完真係完完全全放心晒.
聽完報告之後,就到左緊張環節,可以去見小小豬啦!
係超聲波機見到小小豬又大個左,醫生話小小豬生長得好好,量度頭仔,肚仔同腳仔都比預計大一星期左右,醫生仲話左俾我知小小豬嘅性別添.(為保持神秘唔同大家講住,不如大家估吓啦!)
知道小小豬係好健康生長緊,真係比我知道佢性別嚟得開心.因為開頭仲擔心我體重輕左對小小豬有影響,原來係小小豬幫我吸收啲營養,等我唔洗重太多,咁快變大肥婆.雖然係咁,我都會迫自己食多啲嘢,變做大肥婆都唔緊要住(最多生完慢慢減),等小小豬繼續吸收....吸收,等佢繼續健健康康咁生長.
睇完醫生就再去化驗所再做多一次抽血,不過今次對依個報告冇咁緊張,因為我知道一定唔會有問題....哈哈!
8 February 2010 (MON)
唔經唔覺小小豬都已經三個月大(其實我係覺得時間過得好慢就真,好想時間再繼續快啲,快啲見到小小豬呀),係我懷孕過程,原來大肥豬都有自己去睇啲BB討論區,佢就知道左係三個月開始就聽一啲胎教音樂,對BB嘅腦部發育有幫助.
就係因為依個原因,今日放工大肥豬就去左CD鋪買左一SET四隻的莫扎特效應~
套碟要成二百幾蚊就好似貴左少少,不過係話可以由胎兒開始聽到十歲左右,計落都算值得.
由今晚開始我就晚晚聽住嚟訓覺,剛剛聽左幾首都音樂都覺得好舒服,雖然唔知小小豬係咪會聽到,對佢有幫助唔知有幾大,不過如果邊聽邊訓都應該對我都幾好,起碼都會易啲入睡啦!
7 MARCH 2010 (MON)
早排見小M介紹左一個好得意嘅地方,叫做『港文化 港創意』,見到佢地嘅得意相,攪到我都好想去玩吓..影吓相.原來除左我之外,糖糖同小肥肥都有睇到小M個介紹,所以就約埋我一齊去玩啦!
個展覽其實都做左一段時間,加上今日天氣又唔係太好,所以開頭都以為唔會太多人去.點知一去到目的地就見到都有好多人係度影緊相,不過可能係因為個展覽係做埋依個星期,所以個個爭取最後機會影.
個展覽都真係幾多嘢睇,但有啲房間又佈置得好似有危險咁,大肥豬唔俾我行入去影,所以我都唔係影左好多相,先係室外影啲先~
再係室內又影吓~
到我最鐘意嘅地方,有好多好得意嘅豬仔呀~
今日仲影左張好特別嘅相,就係依一張啦~
成日都唔覺得自己個肚長大緊,見到依張相就睇到,真係勁開心呀!
大肥豬話等我個肚再大多少少,就再同我去影大肚相,係不同時段都去影吓留個紀錄.不過佢話到時一定要去啲公園影,因為佢始終對依啲展覽興趣不大哦.只要佢肯俾心機幫我影相,去邊當然係攝影師話事啦.. 哈哈~,
5 FEBRUARY 2010 (FRI)
由於我係一個有嚴重驚恐嘅人,對好多事都會缺乏信心,所以當知道有左小小豬之後,我同大肥豬都已經決定全程由我睇開依位醫生幫我跟進,同時亦都會去私家醫院生啦!
係上次做完產檢嘅時間,姑娘提我要係新年前去醫院交訂金.既然我地都決定好,唔再考慮咁多,所以今日就叫左小豬媽陪我去醫院交錢啦~
其實我都知道去私家醫院生會洗多好好好多錢,不過對我嚟講生BB係一個好重要嘅事,真係要對個醫生同醫院有好大信心先放心將我同小小豬交俾佢地嘛!
為左小小豬可以係一個好嘅環境出世,所以平日要我地慳慳地,我都係覺得值得呀!


text:
一連八日嘅新年假期終於都結束,今日真係要開工大吉啦!
原來今日係開工嘅吉日,咁就真係希望我嘅工作係依一年可以順順利利,好似依三包維他奶所講啦~
今日除左有開工利是逗之外,有位老師請我地食蛋糕,好好味嘅ANGRY BIRD呀~
哈哈哈...希望食左啲ANGRY落肚,今年工作可以冇晒ANGRY...只有HAPPY啦!
依八日真係廿四小時同小小豬一齊,日日陪佢玩,陪佢午間小睡(次次我都係槑槑吓同佢一齊瞓埋).全天候嘅照顧,雖然有時真係仲辛苦過返工,但就一定比返工開心幾十萬倍.
今日返工嘅時間冇小小豬係身邊,都真係唔係好習慣,勁心掛掛咁,真係好想繼續放假,又同小小豬一齊呀.依個機會要再等到八月放暑假先先可以再感受到......希望啲時間快啲過啦!
放學之後,當然要去TEA一TEA,醫吓個肚啦!因為陪小小豬上堂都真係幾攰,尤其係最後嗰PART大肌肉訓練遊戲,又要睇住佢又要扶住佢玩,所以真係可以令個人散晒呀!
繼上次小小豬係太興練習寒冰掌玩得咁開心,所以大肥豬就又話要再去太興,等小小豬有得玩(真係慈父嚟呀!)
小小豬話要自己ORDER嘢食呀~
主角出場,睇吓小小豬見到碟冰幾開心~
其實今日天氣咁凍,我都唔多想俾佢玩,不過大肥豬都係嗰句:只要小心睇住就冇事啦! 所以小小豬就繼續有得玩.
今次同上次玩嘅唔同,因為唔再係叫小小豬係啲冰上面插來插去,大肥豬係教小小豬一粒粒咁邊數數邊執起啲冰放入個碗,等佢有得玩之餘又可以學習數量.(依啲咪就係大肥豬設計嘅活動教學之一)
小小豬都算OK,教左一次之後都識得一粒粒執起,又識得邊讀ONE,TWO,THREE….雖然我估佢都應該未明白數數嘅意思,不過佢肯專心咁做,都可以話係叻叻啦~
玩左一陣,小小豬雙手都已經玩到好冰冷,當然要即刻停止唔俾佢繼續玩啦.
玩得正開心嘅時間阻止佢,小小豬當然唔制,要扭吓計啦~
扭完計亦都係我地離開之時, 下次有機會先再嚟玩過啦!
今日又嚟返學日子,今堂終於可以明正言順咁影企小小豬上堂個情況,唔洗偷雞影相啦!(因為依間機構只可以係第三堂同最後一堂影相)
雖然有得影相,不過我地都只係用IPHONE影,同埋影得都唔係好多,因為大肥豬話叫我地要專心啲,唔好影響小小豬上堂,真係俾佢激C呀!
係上嗰兩堂小小豬個情緒都唔係咁好,怕怕羞羞得咁.不過今日真係好叻仔,上堂完全冇扭計,老師叫嘅指示全部做到,仲玩好開心添~
今堂俾左兩支類似啦啦球嘅棒棒俾小朋友玩,等佢地聽住音樂搖支棒棒,小小豬都不知幾鐘意,不停搖搖搖呀~
見小小豬玩得咁開心,都想自己係屋企都整返個俾佢玩吓呀!
之後第二個活動就係要小朋友伏係地上面塗顏色,話係訓練佢地用前臂支撐身體~
睇吓傻豬仔幾專心~
依幅就係小小豬嘅大作,冇塗到出界,已經好叻叻啦!不過因為支顏色係新關係,要好用力先有出到色,所以幅圖畫就好似唔多上色,其實小小豬係好俾心機咁塗呀~
之後就係食餅餅同大肌肉訓練時間,同上兩堂都係差唔多,所以冇乜點影相.
整體上小小豬今日嘅表現都真係幾好,希望嚟緊幾堂都好似今日咁就好,繼續努力啦!
等左真係好多日,今日終於見到太陽伯伯出嚟啦!太陽伯伯出嚟,所以我地都唔好浪費個陽光,同小小豬落公園玩一陣.
唔知係唔係好耐都冇落公園玩,一入到公園,依個小小豬就已經好興奮,仲第一時間走去佢至愛個轉轉拼圖玩呀~
玩左一陣,小小豬又再周圍走~
依個百厭嘅小小豬之後就走去玩瀡滑梯,不過就唔係正確嘅方式,係由滑梯低行上去,真係俾佢激C呀~
睇吓佢兩父子幾開心~
落得公園,又點少得玩泡泡.公園入面都有好多小朋友,所以最後個個小朋友都走埋嚟一齊拍泡泡,大家都好開心呀~
開頭仲怕小小豬會驚,點知.....驚嗰個係我,佢越玩越大膽~
想知佢有幾大膽,請睇片~
未坐定就要瀡落嚟,真係佢唔驚我驚呀!所以我都懷疑佢係膽生毛,好似乜都唔驚咁!不過另一個角度睇,我都教左佢兩次就識自己玩,所以有時都唔知係激C定笑C!
話說依個新年小豬爸同小豬媽跟旅行團去左番禺玩三日,原本佢地都都同埋我地三口子一齊去,不過因為小小豬仲細,我地都唔放心帶佢上內地,所以今年就冇跟埋一齊去啦!
佢地其中一個目的地就係長隆動物園,小豬媽仲對個馬戲團表演十分讚賞,講到我都心思思想去睇吓.不過我都知短時間內都應該冇機會,起碼要小小豬再大多少少先啦!
佢地係長隆入面,買左份禮物俾小小豬~
就係因為見件衫咁得意,所以今日去SOGO FACE都有著住嚟影左一PART,真係好CUTE,希望影出嚟嘅相都係一樣咁好啦!
雖然紅假期已經結束,不過我就請多左兩日假,直到年初八先返工.不過因為我地下午有特別節目,所以大肥豬都一齊放假多一日啦.年初一至三小豬爸同小豬媽都去左旅行,所以我地今日就返去同佢地飲茶拜年.
今日嚟左一個三口子中國裝,都幾靚呀~
小小豬去到酒樓第一件指定動作........就係拎紙同筆學人寫字啦~
睇吓佢寫得幾興奮~
食嘢時間到啦....依個為食豬真係古靈精怪呀~
小小豬主動同我地分享佢嘅食物,真係勁SWEET呀~
飲完茶我地就返小豬媽屋企同小小豬叉叉電,等佢小睡一陣就出銅鑼灣做我地嘅特別節目.
哈哈哈....我地嘅節目就係去SOGO FACE影我地嘅親子照啦!(再一次多謝朋友仔轉贈COUPON,等我地有得去影靚相.)
影左一個鐘多啲啲,感覺上冇上次咁好,上次嗰兩位哥哥好用心咁引小小豬笑,不過今次就.......同埋我係要求主要都係影三口子,不過到最後都係影晒小小豬單人,係要我講個攝影師先幫我地影合照,印象中有一套親子衫都只係影左一張相,所以都真係唔係幾合我嘅原意.
依家約左下星期三睇相,講真我都唔敢抱太大期望啦!(到我收到相再詳細同大家分享啦!)
已經係屋企悶左兩日,所以今日真係唔可以再係咁,要出街走走咁先得啦!不過...個天氣又真係實在太凍,加上間唔中又落少少毛毛雨,所以都唔去得太遠,係屋企附近搵節目.
去玩但又唔想去室外,當然第一時間就諗到去冒險樂園玩,所以我地係附近餐廳食完LUNCH之後,就去玩啦!
睇吓佢兩父子玩得幾開心~
依個小小豬真係特別鐘意玩揸車車,仲玩得入晒神添~
玩左一陣之後我地就返屋企小睡一陣,夜晚就出APM搵食.
去到APM見個小龍嘅佈置,所以都影吓應一應節啦~
原本我地打算去食日本拉麵,不過真係勁多人,起碼要等成十幾張枱,為免小小豬等太耐,所以最後我地去左美食廣場嘅PEPPER RICE食我地嘅晚餐~
真係大鄉理,依間開左咁耐我都係第一次食,不過又真係幾好味,下次有機會都可以再食過.
依個為食嘅小小豬見到我地食嘢又點會唔想食呀?原本我地都一早準備左啲餅餅俾佢自己食,只不過我地見啲白飯都幾柔軟,所以我地就俾少少佢自己食.
大個仔就自己食啦..拎住個匙好似有文有路咁,不過個傻仔仔食到面仔都有飯~
食完飯飯就要食水水,睇吓大肥豬幾有心機..哈哈~
食完飯之後,我地行左商場一陣,之後就返屋企,就係咁就過左一個平淡但開心嘅年初三啦!
每日嘅早餐就係大肥豬負責,嚟個香煎蘿蔔糕,個樣都真係煎得幾OK呀~
原本都打算去行吓,唔好成日留係屋企,不過個實在真係太凍,一嚟怕凍親小小豬(因為我地之後幾日都有節目,病左就唔得啦),二嚟留係屋企開住個暖風機就最舒服,所以都係好乖咁係屋企休息吓啦...哈哈!
等到夜晚落去奶奶屋企食飯拜年.
尋日著套中國新衫個個都讚小小豬有型,所以今日就著多一日啦(其實如果唔再著就唔啱著啦),不過今日就加埋細路之前買嘅迪迪尼米奇帽,戴左之後就仲CUTE呀.依個小小豬完全唔合作,唔多願意戴住俾我影多幾張相,真係激C我啦!不過唔緊要,頂帽仔都算大,出年可以再戴過~
落奶奶度食完飯之後,因為要去吉吉島幫小小豬買啲日用品,所以我地就行左一個圈,就係咁...我地就有宵夜食啦~
哈哈哈...係唔係好似好富貴呢?有刺身做宵夜,不過真係超抵,以上三件加埋都唔洗$60,可係係因為我九點幾去到吉吉島,佢地都差唔多收,所以先咁抵,不過選擇就唔多,我買到刺生我都覺得勁好彩呀!
雖然係咁抵,不過同我平日食嘅都係一樣,都尚算新鮮,食完又冇肚痛(哈哈哈),所以都真係勁抵呀!
每年嘅年初一我地都會好忙,因為上午就要同小豬媽拜年,之後夜晚就返奶奶度食飯.不過因為今年小豬媽佢地嚟左個小旅行,所以我地早上就冇節目,加上又好凍,所以我地都冇乜特別地方去,留係屋企HEA吓等到夠鐘先落奶奶度.
一早起身就見到我盤水仙花開始開花,今年應該都幾好啦~
新年又點少得煎糕,今日因係要食素,所以只係煎左年糕同馬碲糕.話時話我都好耐冇煎過嘢,不過都好在我依個新春第一煎個樣都幾好...哈哈哈~
一向我都唔俾甜嘢小小豬食,不過新年哦,所以破例一次咁多啦!我俾左一少少少少嘅一舊仔年糕俾小小豬食,等佢快高長大(放心...小小豬依一舊我蒸熟嘅,唔係煎嘅,咁就冇咁熱氣啦)~
等到夜晚,我地就換件靚靚新年衫,去嫲嫲屋企拜啦~
哈哈...件中國衫係上年朋友仔送,今年著就剛剛好,好醒目呀!
今日我地提早同小豬媽食團年飯,嘉汶表妹同姑媽都有嚟一齊食,人多啲開心啲嘛!
不過....今日最開心嗰個都應該係小小豬,因為嘉汶表妹帶左份大禮物嚟送俾小小豬.依個小小豬一見到盒大禮物,我地都未講佢就好似知道係佢咁,爬左上左攬住份禮物啦~
哈哈哈....有新玩具哦,依個小小豬當然好開心咁即刻玩啦~
新年要著新衫,所以我嘅艾瘋都有新衫換~
我覺得都算OK,拎起手個手感幾好,只係覺得張相望落去淡色左少少.
講起依個電話殼都真係有啲唔開心,件事都應該係追溯返上年十月,嗰個月因為LULU妹生日,所以佢換左部IPHONE 4.既然有新電話當然要買返個新電話殼,當時正好係其中一個團購網有得整DIY電話殼,所以我就訂左兩個,一個就整俾LULU妹當生日禮物,另一個就緊係整小小豬張相.
我依住佢個日期SEND相俾佢地,收到E-MAIL回覆話十個工作天之後就會整好,點知我等到成大半個月都完全冇消息,最後打左不下幾十次先搵到個負責人,佢話批貨有問題要十二月初先有.唉..咁都算啦,當埋聖誕禮物啦!
等到過埋元旦都仲係未收到,咁當然係即刻打俾個負責人,點知又話批貨有問題要再做,真係等到人都傻呀!
終於係今日收到,前前後後都等左成四個月先有,真係呢...我上次嗰個都係經團購整,都唔洗等咁耐,可能係依間公司問題啦!
不過團購整又真係平好多,原本我都想係快圖美整,不過要成一百六十幾蚊,我依家整兩個都唔洗依個價,所以都唔好要求咁多啦!
就係因為尋晚電視『勁食日本一』介紹左啲又大又靚嘅士多啤梨,所以今日小豬媽同大肥豬都不約而同咁買左啲士多啤梨返嚟做飯後果,真係粒粒都又紅又大,好味呀~
有好嘢食又點少得為食嘅小小豬,佢係我個肚入面嗰時都已經食唔少,不過到左今日先真真正正第一次食士多啤梨,亦都因為係第一次食,所以唔敢俾太多佢食,只係揀左一粒最大又最紅嘅俾佢,等佢試吓先.
因為係新嘢,所以開頭都好似好斯文咁慢慢食~
食左幾咬之後,知道係好味道,就狼吞虎咽咁~
仲食到好似血淋淋咁,唔講都唔知佢只係食緊士多啤梨呀~
雖然小小豬表現得好鐘意食咁,食完依一粒之後都好想我地再俾佢食,始終都係因為第一次食,唔知小小豬個腸胃受唔受得,又或者會唔會引起啲濕疹起,所以我地都唔敢俾佢食多,等佢試左依一次之後,過幾日都冇事,下次先再俾多幾粒佢食啦!
雖然士多啤梨都係有益生果,不過...始終都係小心啲好嘛!
早前係FACEBOOK LANEIGE專頁有一個『LANEIGE Water Sleeping Pack_Ex 水漾奇蹟分享』活動,分享你用依個Sleeping Pack嘅感想,就有機會得到禮物一份.
其實除左用SKINFOOD之外,LANEIGE都係我另一個常用嘅品牌,尤甚係佢個Sleeping Pack我一直都有用開,因為真係超方便,只需要係睡前十五分鐘左右薄薄塗上一層就可以去瞓,等到第二日用清水洗淨後都FEEL都好潤,真係超啱我依啲懶人.
我鐘意用Sleeping Pack另一個原因就係,我唔太鐘意用紙面膜,因為曾經試過做緊面膜時小小豬突然起身,為免俾佢見到個白面人已嚇親,唯有即刻除左塊面膜,就咁就浪費左.但用依隻面膜就冇依個問題,所以就KEEP住用啦!
既然用開,又有遊戲玩拎禮物,當然又要發揮師奶仔本色玩埋一份啦!
哈哈哈…好好彩地我抽中左一盒呀~
有得玩遊戲贏禮物嘅遊戲真係好,希望多啲咁等我地玩多啲拎多啲禮物啦....哈哈哈!
今日小小豬又表演左一件醒目事俾我地睇,就係換完片片之後,自己自動自覺將條片片去掉垃圾桶~
事緣尋日小豬媽幫小小豬換完片之後,小豬媽仲忙跟執返好啲棉花,水,同凡士林嗰啲嘢之際,就見到小小豬已經拎起條片片,行緊入廚房準備拎去掉.
當小豬媽講我聽時我都真係唔能夠相信,半信半疑,咁我返屋企之後又再試多兩次,小小豬一樣都係識得自己去掉,睇見佢依個狀況,我真係又忍唔住,小小豬真係好叻叻呀!
我地之前都冇教過佢,真係完全估唔到佢識咁做,所以真係一個大驚喜呀!
我地估可能係見得我地做得多,所以就學識左依件事.不過咁都好,之後嘅片片都會叫佢自己掉,等佢自己負責返佢自己嘅嘢,亦都開始訓練一吓自理能力都好呀!(當然...便便嗰啲係唔會俾佢咁做啦!)
但亦都因為依件事,令我地都覺得小小豬嘅觀察同模仿能力都比我地預期中強,雖然我地係佢面前都已然好檢點,不過以後都係要繼續小心啲,唔可以做一個壞榜樣俾佢睇呀!
放學之後,我地就去醫肚先,都因為落雨關係,所以我地都唔有太選擇,近近地去左太興食個下午茶餐.雖然以下午茶嚟計太興都算係貴左啲啲,不過勝在坐得舒服,唔洗迫迫夾夾咁,所以貴都有道理呀!
係成個下午茶時段小小豬都好乖乖,我俾塊餅餅佢就自己企係度食.不過隨著佢見到大肥豬杯飲完嘅冰鎮奶茶之後,情況就有少少改變.
小小豬用左好多方法去捉摸嗰碟冰,總之就古靈攪笑乜都出齊.最後大肥豬話等佢嘗試接觸不同種類嘅物質,所以就俾啲冰佢摸吓.
開頭都以為小小豬會怕凍只係摸一摸咁,點知...佢一啲都唔怕,仲好開心咁將隻手插嚟插去,好似練緊寒冰掌咁呀~
依個小小豬真係完全唔怕凍呀~
今日上幼潛第二堂,不過因為天氣唔好,攪到我地搪唔到車,所以遲到添,小小豬就咁錯失左個玩玩具時間,下次一定要早啲出門口先得.
今堂終於都由我陪小小豬上堂啦!大肥豬仲幫我偷影到上堂情況添...哈哈哈!
今日第一個活動就係將三份不同種類嘅玩具砌同除,小小豬都做到指示,不過就係砌嗰度就要教幾次先得~
之後就到另一個活動,就係做勞作,老師俾啲水彩小朋友點點點,又俾啲貼紙貼係上面~
依一個就係小小豬嘅勞作,靚靚花燈~
依一PART我真係幾唔鐘意,首先要我地係張膠地毯上面做勞作,要小朋友烏低個身嚟整好似唔係咁好,嗰度都有好多學生枱,都唔明白點解佢地唔用.另一個就係佢地嘅水彩好難先洗得乾淨,用啲濕紙巾不停咁抺都仲有啲顏色係手度,雖然老師話係安全,不過都好似唔係咁好嘛.
之後都餅餅時間,由於隻仔都有啲顏色印,所以我都唔俾小小豬食咁多.不過依個為食小小豬一食完一粒就即刻舉手同老師拎多一粒,前後都舉左三次手要添食呀!
最後就同上星期一樣,玩遊戲訓練大肌肉,可能上星期已經做過,所以小小豬已經做幾好,仲可以好開心咁自己一個人玩添.
整體上,小小豬個表現比上次好左啲,當然仲間中有少少扭眼瞓咁,仲有少少怕怕羞羞咁,不過都算肯合作,希望下次上堂可以再好啲啦!
今日我地又去interview啦!講真...經過上兩間面試嘅經驗再加上個結果,我地都已經唔再緊張,只係當一個活動,等小小豬可以去玩吓見識吓.
我地今次就去跑馬地IN,不過遲啲就會搬入小西灣,所以我地冇乜留意個學校環境.其實我地選擇依間都係因為佢有直屬小學,依個係我地考慮最大因素呀!
一入到去就排隊登記同交報名表,好在都唔算太多人,唔洗等得太耐.登記左之後,係playground玩左一陣,有小小豬最鐘意嘅車車呀~
(因為唔可以影相,所以我偷偷地影呀..哈哈哈)
玩左一陣,就要入課室面試啦!
班房入面有四張枱,放左好啲玩具俾小朋友玩.其實佢地主要都係觀察家長同小朋友嘅互動.之後有一位老師嚟同我地傾計同要小小豬做指示,好彩佢都好合作,都算做足晒,只係開頭老師問問題時俾天花上面啲吊飾吸引住,不過好快就可以乖乖番.尤其係老師叫佢名時,佢好快咁舉手,真係要讚佢叻叻呀!
整體上,我覺得小小豬今日都算好聽話,同老師有互動,玩玩具時都好投入,當收玩具時又可以自己收兼冇扭計,所以都係very good啦!
等兩個星期左右就會收到信知道個結果,經過上兩次嘅失望,我地都唔抱太大期望.有嘅就當然開心,唔收都唔會太緊張,因為收與唔收到有好多因素,始終佢係細仔,只要我地知道小小豬表現好就足夠啦!
九月時得到JESSICA BABY雜誌嘅的邀請,想我參與Blogger's Pick有關試用愛麗她的用後感.我當然好乖乖咁試用完之後,將我小小嘅感想SEND返俾佢地.
過左幾個,都冇收到佢地嘅回覆,我仲以為係我嘅文章寫得唔好,佢地唔打算登出嚟,為免我失望所以唔通知我.
就當係我冇左件事嘅時候,今日LUNCH完行過7-11見到有本雜誌,見個標題係講關於「寶寶睡眠」,所以就買左一本嚟睇~
睇睇吓.....點解有張相咁熟口熟面,原來係我同小小豬張相,同埋我嘅小文章都刊登左係依期度.係完全冇心理之下睇到自己係雜誌出現,個心情真係勁興奮呀~
雖然都只係細細一段唔係寫得幾好嘅文章,不過見自己係雜誌出現,都真係幾開心(哈哈…有少少虛榮心添),再加上又有一種失而復得嘅感覺,總之係開心啦...呵呵呵!
係度真係要再一次多謝JESSICA BABY嘅邀請,希望嚟緊仲有機會可以再嘗試.
基本上如果天氣唔凍,小豬媽都會帶小小豬出去飲茶..買餸,等小小豬可以活動一吓,唔洗成日都困係屋企,又可以見多啲嘢唔洗對周圍嘅事物咁陌生.
通常係會由小豬爸渣車車佢地,所以依個小小豬都已經識得到小豬爸部車,每次一見到就會好開心咁一支箭行去車度.當然,除左知道一上車就代表有街去之餘,亦都有另一個原因,就係一上車就有嘢玩啦!
因為工作關係,小豬爸車上面一定有好多紙仔同筆,所以小小豬一上到車就會問小豬爸拎啲紙筆嚟寫只有佢明白嘅字/符號.
今日如常地一上車就要拎啲紙筆嚟寫,小豬媽見小小豬玩得咁開心,所以就即刻影低佢WHATAPP俾我(哈哈...原來出郭IPHONE俾小豬媽最大好處係成日可以WHATAPP小小豬最新動態俾我睇).我地睇見到真係覺得勁搞笑,所以都要同家分享吓.
小小豬十足一個小伙記咁幫我地落單叫嘢食~
請問你食乜呢?
喂...我好忙哦...仲唔快啲ORDER~
好啦...等我寫低先~
冇問題...啲嘢食好快到啦~
哈哈...依個傻仔仔唔扭計時又真係幾可愛,啲古靈精怪表情真係氹C人呀!


text:
以為大阪只有大型商場?以為京都只有寺廟?其實關西都有唔少超靚嘅自然風景等你去發掘!而且部分景點更加係連日本人都未必知道,人流無咁多,影靚相就最啱!如果你都想親親大自然,喺超靚景色之下影一輯「仙氣逼人」...
即將到年尾,又係搶日本福袋嘅時期,除咗喺日本新年(1月1號)當日去店舖門口排隊搶購福袋,其實而家好多公司已經可以喺網上預約福袋,慳返排隊嘅時間,而且上網就買到超方便!不過究竟邊到嘅福袋最抵買?小編就搵...
去日本滑雪通常都只會諗到北海道,但其實大阪附近都有唔少滑雪場,而且距離市中心唔係太遠,車程大部分1個鐘內就到,非常方便!小編仲會話埋比你知邊個滑雪場有遊客優惠,更會推薦滑雪場附近超正嘅溫泉旅館,啱晒忙...
去日本掃平貨可能只會諗到outlet,激安殿堂,玉出超市等,其實仲有間超市賣嘅貨品都超級平,而且喺東京,大阪,福岡,北海道,沖繩等市區都有分店,交通好方便!超市入面嘅貨品,例如零食,飲品等有D價錢平香...
冬天咁凍最啱浸溫泉,邊度嘅溫泉係最正?小編嚴選咗5大連日本人都好鍾意去嘅溫泉區,包括北海道,九州等,有D溫泉區仲要同港人常去嘅東京,大阪超級接近!除咗浸溫泉,睇靚景,小編仲話埋比你知有咩必食菜色及必買...
為食嘅小編最近發現咗一間喺大阪嘅零食批發店,果度嘅零食抵買之餘仲有好多款可以揀!呢間叫「株式会社コヤナギ」嘅零食批發店位於大阪市中心,雖然舖仔細細但有多款日本經典零食,價錢方面比起係香港買零食...
秋天又係睇紅葉嘅最佳時間,日本嘅紅葉就出名又多又靚,但去邊到睇先可以影到最靚嘅風景相?小編今次就想介紹8個關西地區嘅賞紅葉景點,有D景點仲要唔係熱門嘅旅遊點,可以睇到靚紅葉之餘,又唔洗同人迫,未諗到去...
上次就同大家介紹咗東京有咩必去治癒系動物cafe,但其實關西區嘅代表亦都唔弱!無論狗派定貓派嘅朋友,都可以揾到啱你嘅 京都大阪動物cafe ,唔係特別鐘意貓狗嘅朋友亦可以去兔仔,鸚鵡甚至水獺嘅cafe...
大阪旅行皇道行程當然唔少得黑門市場,掃日本水果零食手信簡直一流,又平又正又多款......少年你太年輕了,仲去黑門市場?依家識買緊係去木津市場啦!同樣都係掃水果零食手信嘅好地方,但木津市場嘅價格通常都...
日本係香港人熱愛嘅旅遊地點,相信大阪丶福岡丶北海道都係大家嘅旅行名單之中,但係plan行程時要諗住咩酒店就好頭痕,所以今次為大家精選咗5間性價比極高嘅酒店,想要方便有方便,想要舒適有舒適,絕對唔會中伏...
122的1頁


text:
Frankfurt Freewalk 2011
Episode 1
從香港的1.27到德國的1.27
Episode 1:從香港的1.27到德國的1.27
Episode 2:1.27晚間自由行+夜攝大教堂
Episode 3:1.28-2.1之做乜鬼野展覽丫落吧蒲去睇show才是王道
Episode 4:2.2日遊海德堡.舊鎮區
Episode 5:2.2日遊海德堡.古堡行
Episode 6:2.2夜行法蘭克福
Episode 7:2.3科隆自由行.火車總站&大教堂
Episode 8:2.3科隆自由行.動物園
Episode 9:2.3科隆自由行.午&夜行
Episode 10:2.4法蘭克福自由行.亂行篇
Episode 11:2.4法蘭克福自由行.動物園
Episode 12:2.4法蘭克福自由行.博物館行
Episode 13:天堂>地獄 德遊後記
作為市場部美國區sales,歐洲單同展覽會從來唔關我事.美國就去過幾次,不過三年前2008拉斯維加斯一役已是絕響,跟住個市死晒老細放棄美國市場,再冇機會公費出國玩.今年無端端俾老細點左同個歐洲水同事去德國出show,一月底出發做到二月一,接住新年假留多三日初四至返香港.三年未坐過飛機,成世人未試過自己一個去旅行加一次逗留外國咁耐,又未去過歐洲未體驗過零下有幾凍未見過真雪,又可以避埋年,最重要係公司差唔多包晒出差加旅遊全部使費自己一蚊都唔使出,仲可以順便試真為今次出差而買的新相機E-PL2.
「叫個跟開美國水未掂過歐洲單仲要平日返工已經光明正大地唔做野的冗員去歐洲擺展覽,做完fair班客又唔係佢跟都唔知關佢咩事,擺到明就係老細曲線叫人稱地獄黑仔王的劉Sir去旅行,寧願貼埋錢送佢去外國廢事新年眼冤過年都過得唔合皮唔老黎啦!」
27/1/2011 THU 香港
劉Sir出晒名黑仔,自己衰就算仲成日邪住身邊各位朋友,次次出門必招風雨實有大鑊野發生.第一次去歐洲,立即話「二十年來最凍」,「破紀錄最寒冷冬季」,「積雪幾尺厚機場都封埋」,上年同事參展臨走幾日先遇著火山爆發滯留左大半個禮拜,今次同劉Sir一齊,點知會唔會落雪落到成個禮拜冇飛機?仲要撞正搭國泰先黎工業行動,明明一早可以搞掂又要「延期兩個星期」到新年前夕去德國果排先搞事.唔好話佢劉Sir自己都肴底啦,除左帶定大大舊錢(自己現金已經帶定一千歐羅喇,仲未計信用卡同公司數),未去過落雪地方唔知會凍成點,摷晒成間屋加周圍搵人班執左大堆衫出黎.
基本裝備即平時普通低衫褲外加tee&牛仔褲之外,打底底衫已經有三件:一件短袖,前年年底八三三漢爺大日子特登買黎湊夠一套冬季兄弟裝的雞仔嘜(下次結婚唔好揀冬天黎結唔該),再加多件長袖羊毛底衫,外面再笠足兩件長袖tee,又原來成世唔做運動的劉Sir居然會有套運動衫,牛仔褲入面有多條運動褲打底,奇在著左咁多野上身,居然仲郁得到,條面褲仲扣得到紐唔爆.
其他野全部打孖上,手襪腳襪各兩對,戴完自己條頸巾親戚借左一套reggae帽+頸巾,加多個成個頭笠晒得番塊面的頭套帽,特登帶左件長袖樽領冷衫可以反起遮埋塊面擋風.最後漢爺都知道前年結婚除左件雞仔嘜仲昆左劉Sir買左套二千蚊西裝心中有愧,主動借出大件又有帽的羽絨(卦),如果全部著晒上身Full Armor Mode除左對眼同手指頭成個人包到密,落雪落到成米厚都唔驚.
想當年去美國可以每人帶30kg,而家只俾20kg真係容乜易就過,見天氣凍衫褲唔會著到好污糟,十日行程帶得三日衫一套西裝,點知加埋立雜野已經10kg.為免回程買完手信俾各位同事爆篋過唔到磅盡量帶少野,加懶洗衫(這才是重點)仲要咁凍天氣洗完唔知等幾耐先乾得透(這是藉口),貪過癮買左包紙底褲玩玩.
格左輪價發現百佳最抵十一個半有七條,其他多數十二三蚊至得五六條.初頭聽見個名都以為好化學著幾著就爛,點知幾襟冇想像中咁易整爛,防水吸水都唔差去完廁所唔驚唔小心整到條面褲一撻撻,又唔使怕太污糟,反正日頭著完夜晚就掟落垃圾桶架啦.包裝寫1 size適合28-36寸腰朋友,未出發到德國瘋狂食腸食扒已經肥到喊的劉Sir剛剛好著得落,始終有點兒夾硬所以郁動得多的話會著到條底爆晒北斗之拳噉款,不過未試過爆到成條爛鬼左著唔到.
至於著紙底褲同布底褲有乜分別,感覺就跟衛生巾廣告的美女模特兒們時常分享一樣:
「著左都唔覺有著到咁舒服.」
會少左一點實在感,我就冇乜問題仲覺得幾舒服的,但未必人人慣.買黎試下囉,$11.5七條,玩得過啦.
由細到大點大風點乾點凍都唔搽野連唇膏都未用過,可能適應晒從來冇乜試過爆拆之類,但歐洲始終唔知咩環境帶定好.支野一睇就知唔係香港貨色啦,同事上年去德國展買返香港的手信,見到隻蜜蜂初頭以為食得用黎搽麵包(...),後來先知用黎搽手潤膚.當然冇用過,借埋俾人用都用唔晒,結果這份來自德國的手信,一年之後跟住劉Sir返鄉下...
再跟住,原封不動地返香港.不論如何橫風橫雪,都敵不過劉Sir懶郁手搽野都懶的惰性.同一出門就戴手套,入到室內必然係食同埋食,飲飽食醉去廁所時又會順便洗洗手,搽黎都晒鬼氣啦.枝野,咪留番下年再去德國時先用囉.
搭夜晚十一點十機,屋企食埋飯先慢慢執行李,八點半至落樓出發,反正搭極車到站都唔會夠十點,咁早去到機場都唔知做乜架啦.老細都知我悶,特登整左個無線modem等我可以去到邊上網上到邊 - 換句話講,廿四小時身在何處都要check公司email做野.都可謂用心良苦.
唔平架,無線上網廿八蚊一日,又唔係快我從來信唔過3G,其實幾搵笨.點知上到巴士先知on9左.原來而家連巴士都有免費Wi-Fi咁先進.去到機場又有.兼且分分鐘快過我3G.仲使乜特登幾舊水整隻USB modem買張sim卡再每日二十八咁戇居?
雖然入閘前通常食左飯,上機冇耐又有飛機餐,每次入完閘都會搵野食,因為有幾檔全港得機場禁區有出面冇.以前就話想食Murder King,而家開到旺區必有一間已經pop了不再稀罕,同講左咁多年黎機場都冇食過,因為呢間Popeyes更加難遇,結果次次入閘都係幫襯佢.舊時門口有電視播大力水手卡通,唔知太夜冇開定點,冇得睇.搞到食得唔開心.
睇睇餐牌,非常典型美式(垃圾)快餐,都係炸雞薯條三文治漢堡包,跟KFC,Murder King之類不相伯仲,亦即劉Sir至愛,加上我鍾意食炸雞之類多過食包,多間食肆中選擇上自然以Popeyes為優先.但位於機場禁區搶錢地段,價錢當然跟出面冇得比啦.
因為唔算好肚餓,只買左最低消費$52個兩件炸雞餐,如果加多舊雞已經要貴成差唔多十蚊唔多抵.個餐包一杯汽水(向來唔多鍾意飲罐裝或枝裝可樂,迷的是快&茶餐廳沖糖漿沖出黎果種淡味可樂,真犯賤)(但論整體其實我係百事迷而厭可樂,唔難發現劉Sir鍾意的連鎖快餐店都係賣百事),薯條其實即係炸薯圈拉番直十分好食,雞唔似麥記賣辣或雞記賣香料,唔多落醃料比較淡多番自然雞味.至於舊鬆餅淡茂茂又唔俾野搽,不論味道還是口感都唔夾其他,其實九唔搭八.上住網慢慢嘆,唔覺唔覺就食左五十二蚊落肚,比市區食豪多兩條.
「好貴?唔係丫!世界上一日有樣野叫做公數,我一日都唔知道乜野叫做貴!」
禁區內有大量舖頭,不過做等上機遊客生意為主通通名牌,即係你行入報紙檔發現連雜誌你都冇本識,識你都唔捨得買or買唔起,劉Sir份人咁度縮,全機場只得一間迪士尼專門店佢會有興趣.好可惜十一點就收舖,我十一點一至食完雞,冇行.其實由細到大都唔鍾意迪士尼讀小學已經覺得好低B,樂園更加一次都未去過加完全冇打算去,照計連呢間舖都唔會關劉Sir事.但係...
...自從兩年前迪士尼收購左美國最大漫畫label Marvel(一個我們Marvel Zombies非常不願發生的局面,大家都知道係迪士尼搵緊Marvel笨),點唔妥迪士尼都迫住要留意了.可是仍然興趣不足.直到迪士尼樂園出現蜘蛛俠過山車或者Iron Man主題公園,我先至會有少少動機想入去望望.
27/1/2011 THU 德國
其實事前好擔心,國泰話工業行動,會唔會搞到上唔到機,遲飛甚至唔飛?點知只遲兩個字十二點就飛,完全唔驚險刺激.好在國泰依然是最佳航空公司,飛機餐好食睇戲又即load即有,勁多戲又新香港仲未上畫都有.睇左香港一定唔會上的grindhouse之作《Machete》,點知係無刪剪版大量裸女噴血斷頭飛腸鏡頭,好在附近冇細路不過已經嚇Q死隔籬個鬼佬(可能因為噉,佢一連睇左兩次《The Experiment》).睇飽食夠聽住王菀之《我來自火星》演唱會訓覺一流,衰坐正機翼隔籬個位,引擎聲太嘈成日紮醒.唔覺唔覺就十二個鐘機了.咦,以前搭長途機有得食杯麵同雪糕,去晒邊?
五點五落機,一路順風仲早左三個字諗住好野可以一早出去玩,點知過關慢到喊,成機幾百人得三個關員,我已經衰點知佢地個樣仲似未訓醒過我,有個仲勁一面做野一面拎住枝唔知酒定蘋果汁係噉飲,另一邊都唔係好得幾多做陣野就同隔籬個同事吹陣水,過關又問長問短,查證超慢點知行李仲慢,結果六點先出到去點早落機都冇用.我已經係好好好好好少去旅行果種人,都可以話你聽香港機場服務態度同效率其實非常好.
9up一大輪,都同張相無關.其實係想講,
「黎到法蘭克福先知,原來跳跳虎同芝麻街大家同一間label.」
講完.這就是我成世人第一次來到德國的首個印象.(...)
通常展覽主辦單位都會介紹各位朋友入住高級酒店,原因好簡單:佢地自己都要過黎做野同參展商一齊住,反正阿公數,有乜理由虧待自己先梗有幾揩揀幾揩啦.不過我公司永遠逆主流而行,租地方住首選是近展場質素只是其次,$$$當然是原因啦.而到德國展覽年年都係住民宿.
會場附近有個肥佬有房出租,次次展覽都係幫襯佢我諗十年都有,歐洲水同事一早同佢熟晒.其實幾特別,唐樓式單位有兩度門不過一梯只得一伙,一邊係主人房同客廳,另一邊有兩間房,中間廚房雙連,每邊有自己度門,成家大細住埋,一邊起身返工唔會嘈到另一邊.美國的經驗解答左有時多星唔代表一定好住環境可以十分差,五星級同三星級之別可能只是酒店內外娛樂之多寡,肥佬間屋全層單位唔大不過裝修靚,睇間房都覺舒服啦,同去到其他地方住民宿點都有feel過住酒店,所以住肥佬屋企我更加開心.
我間係單人房,同事住雙人房,不過要共用單人房一個廁所,所以成日夜媽媽訓訓下覺會有人影走過好驚.到步以黎都唔太覺凍,一出機場就上肥佬車,去到邊度只要係室內必定全日開恆暖氣,我間單人房係暖到熱果隻,著套普通衫加張薄身冷氣被就夠晒,見到劉Sir訓覺個衰樣唔會相信窗外面最熱果日都唔過九度.除左暖爐,德國同香港相反乾燥到爆亦係原因,濕度一高就會令人覺得夏天特別熱,冬天特別凍,德國溫度低時濕度亦低,實際上比香港舒服得多.
到肥佬屋企先六點半左右,冬天通常七八點先天光,同事間雙人大房有露台,出去影番張「夜」景.
時間尚早可以頹番兩個鐘先,執執行李撻一撻低就天光了,同一個景影多張天光版.大家有個超大公共後園,寬敞空間舖晒草地,朝早起身唔使落去行齋望到已經心曠神怡.
你有幾耐未見過沙池?仲要係咁大個加咁多棵樹圍住的沙池?我只見過兩次沙池,一個係細個讀幼稚園果陣,一個係由細到大的蒲點亞皆老街遊樂場,但間幼稚園開老人村入面唔夠學生我畢業之後就執笠做左末代畢業生(劉Sir累人累己的黑仔衰氣自細已顯露無遺),遊樂場個沙池亦一早變左其他野,因為「驚玩到班細路污糟晒」.係好白痴,但而家連鋼架都越來越少啦,「危險」嘛有機會整親細路家長唔鍾意架,結果而家去到公園冇野好玩,從今以後亦再冇見過沙池.估唔到黎到德國先至有.
莫講沙池,就連公園甚至最簡單一塊空地,香港都難搵.我住舊區屋企俾兩個屋村圍住,雖然每條村入面或附近都有一型公園或或遊樂場,但位置未必就到晒全屋村所有人,所以本身各有一個小後園,有遊樂場設施俾細路玩,有棋檯俾阿伯聚腳.但近年幾先拆晒全部野,後封埋場直頭唔俾人入,若非仲有公共遊樂場,各位小朋友公公婆婆連消遣休憩地方都冇.叫公共屋村,卻連最基本民生康樂設施都唔提供都保唔住.所以唔好睇個後園個沙池好似好吉好簡單,香港地就黎想搵都搵唔到.
八點幾,天光,出發過會場了.這是肥佬住果棟「番鬼佬唐樓」,我地住二樓,近鏡頭窗口放左個屋仔雀巢果間就係我間房.本身想去後園行個圈,不過冇時間,算.地方大所以每條街都有個街號,肥佬住條街係60486,個街號改得好,似呢個地區格調夠慢同古老.
對租金有興趣的話,兩間房加獨立廁所浴室包早餐,日租是100歐羅,展覽五日加埋第一日砌場六日即六舊水,見走果日係年初一私人封多廿蚊歐羅利是好頭好尾,全部加埋620x10.5 = 港紙6,510.當然要搵總可以搵到更平,但可以咁好環境兩個人住得咁舒服呢個價位算合理,同,又唔使我出錢,我只擔心住得好唔好,貴唔貴關我Q事~
之前去美國,日子唔係長,已感受到冇車生活真係非常之唔方便,但德國唔同公共交通發達得多,車並非必須品所以唔常見.架靚車唔係肥佬的,佢架算雞架喇,呢架泊佢隔籬又型得多梗影佢啦.其實冇乜人用靚車,多數實用為主,唔鍾意花巧同大反而見好多細車,二人車,呢架算係我見過最勁的了.
良晨美景,靚呀.咦,唔對唔路喎.
「又話破紀錄冬天,世紀大雪?點解黎到想搵粒冰都冇?」
有點失望,唔單止冇雪落,仲唔夠凍.初時以為真係會凍得好勁,點知出街都唔使特別打底,同平時香港著差唔多已經夠,最多戴埋手套頸巾,帽用羽絨個頭笠就夠唔需要額外戴多頂,溫度低但唔覺好凍,問題只在於大風.關鍵是夠乾,只要冇濕氣就算天氣好熱或者好凍都易適應,體驗是勁濕香港的十七度,比乾燥德國的七度難頂得多,無論溫度幾低有幾大風,十日以黎只打過幾個乞嚏流少少鼻水已經叫好嚴重,但香港地你隨便凍一日已經病得 - 當然,除左乾,空氣乾淨亦是另一原因.單天氣同空氣質素,已夠令人想移民到歐洲.
選擇住民宿原因除左近會場同平(這是最重要),仲有佢間屋隔籬街有個難得的舊式電話亭,就係圖中過左馬路樹底下.咁緊要因為想用電話卡打長途電話一定要舊式電話亭,用卡唔會計你錢打完會俾番個銀仔你下次再用,新式機只會聽到一大輪德文,講極都唔會有英文解釋點樣用或者點解唔用得電話卡,一直講到你收線,順便食埋你個一歐羅 - 冇錯打電話最低消費係十個半港紙一次.每日最少要打一次電話返公司報到,入到會場要行兩三個字路先有同類電話機,打個電話來回已經半個幾鐘,所以呢個舊電話亭十分重要,每日去展覽時順路打晒所有電話唔使煩.有日同事打完電話返屋企之後唔記得拎番個一蚊,基本上一歐羅是衣食住行任何消費最低開支,打一次電話同你買一包薯片食一個麵包差唔多價錢,所以唔好睇少一蚊其實好好使.第二日再去,個一蚊仲係度冇人拎走,證明德國人品格修養幾高(應該話個電話亭根本冇人會用).
打返公司報到有同事代勞,我又未至於孝順到會打電話返屋企報平安(...),每日同事打電話時,就係我周圍走觀光時間.
一向對歐洲非常有好感,唔會一味都市化而保育自然,同地方十分乾淨,親身黎到見證,街上其實好少垃圾桶同唔知點解好細,多日黎走遍大街小巷,差唔多未見過路上有垃圾.環保又做得好,垃圾桶唔多但回收桶常見,電話亭對面就有大大個專收玻璃樽同膠樽.
因為多樹多植物,四周圍都係雀仔,細細隻到大大隻都有,而且完全唔驚人,可以行街時無端端腳邊多左一兩隻雀同你一齊走.當然,咁多樹咁多雀,亦即要經常小心中頭獎了.
居民好樂意照顧班雀仔,肥佬個單位窗口就放左間木屋仔俾雀仔築巢,屋苑前園或後園又會掛幾個筒上樹放生果雀粟.就我所見,其中一個養野雀原因,係放狗時等隻狗可以玩撲雀仔運動一下(...)
前園有一堆堆炭,可能係掃完落葉砌成幾堆再燒鬼晒,一次過處理晒成地樹葉順便當埋肥料.好多野睇到,會問點解自己生活地方做唔到?
德國出名之一是建築,就算平時行條普通內街,單睇人地起樓點樣玩設計玩色調玩物料玩材質,都夠你睇大半日.途中有間唔同其他用好多木材,原來係幼稚園黎,重點是校舍只佔整個校園三分之一,其餘地方係兩間學校咁大的沙地遊樂場.點解我細個讀書冇得咁開心?
好老實講,雖說商業區,高樓大廈唔多見,好似間ING有十層樓左右已經算高.同,好多時商業建築外面會留空間做公眾廣場,唔好話同區居民或者行人啦,你入面返工做緊野時望出突,個人都舒服晒啦.
肥佬屋企近展館Messe Frankfurt後門,每日出門口行陣過埋天橋,兩三個字就到非常方便.後門冇乜好睇,不過前門隔好遠又唔順路,結果都冇機會影低正門插晒萬國旗個場面.但行條橋已經好多靚景.
聽同事講,上年佢地唔係住肥佬屋企,而係過左橋呢邊的獨立屋.今個展覽第一次參加,以前做開個展覽隔年一次,上年參展時肥佬兩年黎加左價幾十蚊到一舊水一晚,老細企硬只肯出舊價五六十歐羅,結果傾唔掂數到臨出發至搵到另一家,到頭來都係一舊水一晚...
因為住屋地方普遍大又近展覽館,出租民宿非常流行,上年搵到個女屋主就係兩層屋加地牢大把位所以當自己旅館,唔使搏命做野單租金已是一筆大收入.聽佢講待遇唔差,女屋主每朝一起身就會整到成檯野食,普通早餐都好似食自助餐咁豪,面皮夠厚可以袋定野食頂埋午飯.但講到住唔算好好,人地本身一家幾口住開,你生保人入佢間屋企住兩個星期總有點唔方便甚至面阻阻,同附近有間教堂每朝早五點幾開始就會一直打鐘叫你起身,包你冇覺好訓.講到尾,都係肥佬好.
好老實講,離開機場之後,直到入左會場先第一次正式見到英文.歐洲衰在除左英國之外咩國就只得咩文,想見到其他你識得的語言e.g.英文好難,所以就算你英文非常流利,黎到德國同部份歐洲國家會發現,晒九氣,人地根本當你英文冇到,入鄉隨俗講番佢地種文唔該,唔係同聲同氣廢鬼事理你.
整個Messe有幾大棟非常之大,同期有兩個展覽,我地個展只開六個展廳,地區主義作祟,作為外國參展商,自不然被編排到最細加最隔涉果個廳.對我黎講係好事黎的,即係一定唔會多野做,所以我一向支持主辦國大力扶持自己國家廠商積極排外!(...)
這就是會場後門.一路上只得我地兩個人,或者八點幾黎砌場早過頭,事實亦證明大把人係「一場黎到德國梗係玩左先啦」然後至黎展館慢慢搞,第二日開埋展先施施然整好個攤位都得.這才是到外國出差的正確心態呀.
歐洲科技強國就是強,簡單如入口登記處,仲用紙筆仲用keyboard mouse仲用barcode scanner?一早轉晒玩touch screen啦.
我想今次展覽最需要注意,係每一層展廳外面都有個Movenpick攤檔.香港食極只得Dreyer's同Haagen-Diaz兩個美國牌子(其實兩隻牌子都係同一間label,關係就好似惠康百佳實際上同一班老細一樣咁搵笨),真正的歐洲雪糕未食過,即使天寒地凍,一場黎到點都要豪食架喇.
往年去美國參展一個攤位可以複雜到兩個人砌足成日十幾個鐘都搞唔晒第二朝繼續,今次展覽自己話事立即將所有野大幅簡化,方便自己唔使驚唔使整之餘,更破紀錄地三個幾鐘就搞掂晒兩點幾收得工.既有咁多時間回程時兜一兜路去中庭參觀一下,你睇幾型幾有排場.其實亦係展廳黎,不過擺得都唔妨係細公司架喇,我們這些雜卒過黎目及目及人地有幾威水就夠.
吉左半日出黎,返房擺低野就由同事帶路出發去wet.基本上wet極不離火車總站,去邊都靠佢,同最重要內外都大把野蒲.
法蘭克福雖然話係商業區話係展覽地點,其實幾MK有點龍蛇混雜,火車站一邊近展館同其他商業建築,但一出站過馬路,對面條街就係紅燈區,夜晚非常多野睇多野玩.
紅燈區街口有間新世界大酒店,老老實實唔整中文字上去呃鬼佬係唔使死的,而家德國街頭見到無端端有幾個中文字只覺好樣衰 - 未衰晒,係用繁體字而非簡體字.同事話呢間勁野黎,十幾年前公司請好少人,連英文唔多掂的老闆娘都會出國幫手,當時做展覽幫襯過,話好掂.當然輪唔到我地小職員啦,睇門口個排場,可能入去食餐飯已經貴過我地而家每晚俾肥佬舊租金.冇得住唔緊要,見到間野,實在好想大叫:
「唔住新世界咪住麗晶囉!」
就算唔搭火車,都一定要入火車站,大堂本身就係一個商場/市集,周街都係食檔選擇多之餘價錢平民化,空間大加泊滿火車做埋觀光點都得,唔搭車當行街睇野都開心.
灰在,最當眼廣告牌,係Murder King,麥記同《青蜂俠》.真係去到邊都避唔開美國佬.
我諗對我呢類大鄉里黎講,周圍都見到雀仔係個奇景,唔止街邊就連火車站入面都勁多,因為火車軌直接由大堂伸出站外無遮無掩,雀仔們可以自由飛出飛入,入到黎同樣你有你行佢有佢跳當你冇到.而且相當醒識搵食,會成班圍住垃圾桶執野食,或者有人坐凳時走埋去,等人掟餅碎麵包餵佢.唔好話人,黎到歐洲連雀仔搵食都特別舒服呀.
行行下街,尿急,點算?當然係搵廁所啦!唔難,難是搵一個唔使錢的廁所.聽就聽得多,到自己親身黎到先發現,頂,真係好叉煩,唔少歐洲國家公眾廁所要收錢,好似火車總站想去一次廁所承惠七毫子歐羅.就算入到商場一樣,請埋個人企係廁所門口,想入去最少擺低五毫子即係港紙五個三先唔該.非常乞人憎但不得不承認是非常精明的生意手法,大家平時行街食飯都知廁所尤其女廁永遠大排長龍,根本唔愁會冇客路,就算特登請個人負責睇門口收錢,可能兩個字已經夠俾佢成個鐘人工.同有樣野不得不小九德國人:無論你去到邊,能見之告示牌路牌餐牌通通只得德文,外國人黎到根本乜都唔明(好在仲可以問人,德國人都幾好客同英文唔錯的),唯獨是廁所,大大隻英文字寫俾你睇慌死你搵唔到.擺到明屈你班遊客.
好在而家冬天,天氣好乾雖然令人不斷飲水,但同樣乾過頭飲極都唔多需要去廁所.如果係夏天就大鑊了,多多旅費都唔夠屙尿用呀.
德國以火車作為主要公共交通工具,巴士都有但極少加我到走果日都唔知邊度有車站上車,的士唔使試都想像得到一定會超貴而且唔去酒店區根本搵唔到,基本上德國咁多日去邊都係靠對腳同火車.第一次黎,見到張線路圖,煩到黐線,全個網絡包括主要走路面的電車(類似香港的輕鐵),就連市內火車都有兩種,加埋其他長途火車,十幾二十條線加好多時要轉車,我對足份地圖兩日加上錯幾次車先理解得到.
但明白清楚路線方向,上到車仲要睇實地圖提心吊膽,因為唔係架架火車/電車車廂廣播都會講英文,好多時講一大輪德文你都唔知去到邊個站,又要靠自己數住睇住先唔會落錯車.都幾叉煩.
參展商其中一項福利係展覽期間展商證可當免費車飛任你遊車河,但聽日先開展今日想搭車要自己科水.而德國的車票是咁的,一張紙仔即印即有用完即棄,雖說有回收箱,反而冇預到一個環保國家會用不太環保方法供應每日使用量極高之車票.整個網絡上至電車下至火車統一價錢同車票格式,去到邊買飛都可以周圍用幾方便,而且採自律制全部站冇閘口,大型火車車廂都有飛賣唔使趕頭趕命,趕時間上左車先買飛都得.可惜問題又係德文.
售票機有英文,不過只是非常簡單字句,睇完仲要估估下自己撞果種,同用詞十分含糊,好似你可以買單程飛兩個半,但同時又有短程車平一歐羅,點先為之短程佢又唔解釋,以防買錯飛俾人揪到(查飛查到你買錯飛或者冇買飛可以罰你四十歐羅),我每次買飛都買單程算,但兩三個字路程六七個站使你廿幾港紙,我覺得好搵笨囉.(但對唔住港鐵,我對你印象並無絲毫改善,依舊負面到貼地)同,搭左咁多日,其實我都未見過有人查飛,就算你明搭霸王車都好易搏得到,因為次次見到負責查飛班實Q,都係幾條友圍埋吹水或者煲煙.噉叫返緊工喎.同外國一向早放工,你八九點之後坐火車電車都唔使驚有人查你飛,夠衰格搭親夜晚車都唔買飛,冇人吹得你脹.
仲有幾種唔同飛,有款計時間印飛起計兩個鐘內任搭,不過我嫌麻煩只試過買全日飛$6.9,即係搭三次已經抵番晒.但事實係多數會蝕,因為黎到德國,好多時根本唔需要甚至唔想搭車,你會寧願選擇行路.
美國佬戲同game好鍾意整到火車同火車站又殘又污糟加俾人畫花晒,潛移默化下一直覺得外國火車就係龍蛇混雜,好在德國火車乾淨新淨,但一樣有塗鴉.我坐果卡算少野了,火車站入面仲多,見過火車軌幅牆有勁大勁長graffiti,火車站多人火車班次又密,都唔知班友幾時同點樣畫.
不過你唔會介意個車廂畫花點點點,因為坐位係香港火車頭等卡種獨立毛絨凳,而非地鐵果種又細又要成棚人迫餐死的長鐵凳,車尾仲有包廂俾成家人或成班朋友圍埋面對面坐.話晒車費收得咁貴,總要有番咁上下服務大家先覺得值.香港地除左特別專車相信好難開個包廂俾你,就算繁忙時間唔迫爆玻璃,各位內地旅客都會話咁快同你玩殘,或者半日唔夠已經變成垃圾房.同埋,最重要:
「如果連普通車廂都咁好服務,仲點整個頭等車卡呃你地錢?」
同事最常去的蒲點是火車站Konstablerwache,佢晚晚都過黎蒲,好簡單,因為這裏是消費區多野睇多野玩多野買多野食,晚晚濕瓶濕到唔捨得走.
Konstablerwache同火車總站只隔兩個站,唔想搭火車亦可以選擇搭電車,車費一樣三個半歐羅.火車當然快好多,不過都係鍾意搭電車,慢慢行比較舒服又可以睇街景.所以整個德國旅程,除左越區過河之類長途好少搭火車,都係電車同行路搞掂.
但搭電車又有個問題:德國馬路行車線方向跟香港相反,頭幾日未習慣時除左成日過馬路睇錯邊俾人嗶,好多時冇為意上到電車先發現「做乜會調轉行死坐錯車添!」
一砌完場同事立即猛咁催超高速過黎,就係為左火車站出口個市集,聽佢講唔係日日開同六點就收檔,今次黎到撞到市集開門十分好彩,事實的確如此,今日之後立即好似從來冇回事噉再未遇過開市.我地黎到已經五點幾,時間無多,到左冇幾耐同事已經唔見左人,大家就噉失散了.
個地方本身係個大廣場黎,火車站一出到係佔盡地利,而市集由幾十個臨時攤檔砌出黎,根本黎講就係一個街市,熟食凍肉日用品乜都有,同最重要唔貴.
走失左但要搵番對方絕對唔難,顧住砌場又趕出黎市集,大家都冇食晏晝飯,黎到市集大家第一件事一定係搵野食.作為香腸之都,去到邊都搵得到熱狗檔.
另一熱門是BBQ,睇見成塊牛扒豬扒掟落塊板怒燒,望到都想食.除左食最多人幫襯係啤酒,幾個大攤位係大牌檔式透明帆布封頂整間大房出黎,入面多人到好似開party噉,但檔檔都多人到遮住晒同行唔到埋去想影張相都難.請記住我係星期四晏晝五點幾去,已經可以好似蘭桂坊咁熱鬧.你話德國人返工幾嘆幾開心.
咁多檔,食邊檔好?同事極力推介呢位叔叔,因為
「我睇電視見過有節目訪問佢架!」
證明marketing幾緊要,唔係得佢一檔賣熱狗賣漢堡包亦唔係佢最平更加唔會係最好食,但一日唔推上報唔推上電視就唔會多人理你.熱狗兩蚊個,但我想食漢堡包貴多五毫子,一想影相個阿叔立即非常醒水地「咪住!」之後擺番個靚pose俾你影.唔好以為好平常呀,早聽過歐洲國家著重私隱,好多人同好多地方係唔鍾意俾人影相,公眾地方拎部相機出黎會有人走開或者啤住你,更試過商場入面影相俾實Q趕.去過咁多地方,唯一一次會俾人鬧影相,呢樣係我對德國唯一負評之處.
話晒一場黎到人地國家市場,食野之餘都想買幾件紀念品當手信.呢檔賣蠟燭同蠟像好靚,不過要拎番香港,入篋上到機唔溶都壓到變晒型,就算了.
另一檔買羊毛野,擺左好多張羊咩咩相,慌死你唔信真羊毛整.耳罩手套頸巾披肩成張被都有得買,不過天氣唔係好凍,自己帶過黎大堆衫褲都未著晒,又冇野幫襯.
仲有好多酒買,但我唔飲酒;又唔通買成抽冰鮮排骨咩.結果,得個食字,咩都買唔到.
見到有隻狗,梗影張相先啦.比我想像中少遇到狗香港見到仲多,不過就多品種香港搵唔到.天氣咁凍,班狗仔反而俾主人剃毛剃到好短,剃到冇晒毛見到皮都見過,呢隻黑狗算我見過最長毛的了.唔係冬天狗仔先應該留長毛咩?
雖然行左冇耐市集就閂門,冇問題因為穿過廣場市集,就是傳說中的名店街了.
基本上都係一個廣場,勁大的長方形廣場左右兩邊全部商場,中間有食肆茶座,休憩處,賣藝,雜貨攤同流動小食檔,橫街入面仲有其他餐廳,小商戶同特色店舖,行街食野遊覽攤抖一應俱全而且乜價位都有,個個人入到黎一定有著落.
叫得做名店街,最重要當然係無數名牌貨,單一條街已經有四間H&M你諗下幾恐怖,隨便入個商場都買死你,最重要單買價錢未必平香港好多,但退埋5-7%稅的話...明點解身邊好多女性朋友一知道我黎德國,反應非常雀躍啦.明點解同事每次黎親德國擺展覽,晚晚都要搭幾個站火車過黎蒲啦.
市集食完野行左陣,大家又失散了.有四間H&M咁多同事大把地方消遣,轉個頭就唔見左佢好正常.我都要濕瓶,不過為做野,要買張sim卡俾個USB modem上網用.街角就有棟電器舖,睇個款應該係出名連鎖店,相當多野睇,價錢亦同香港差唔多(但打埋稅之後應該另一個講法),只係冇預過黎到德國買電子野,搵唔到目標sim卡當觀光行個圈就算.
廣場入面除左消費買賣仲有其他活動,好似展覽期間撞正埃及革命,耐唔耐就有班埃及後生仔女/留學生霸住一片空地打晒鼓嗌口號(但其實冇人理,用中東文冇人知佢地嗌乜,圍觀的都是自己友,仲要次次行過都係得三四個充充場面,間唔中有人行過影影相叫多幾個,真灰).另一派是賣藝,最常見拉手風琴,有時會有特別野睇,好似幾個靚仔玩吉卜賽音樂.而捐獻俾各位街頭表演者,成為今次德國行主要消費之一.
行來行去,只得一間比較大興趣.去到人地地方總鍾意行市場,所以全條名店街最吸引我其實係街口個市集(可惜閂左了),然後係橫街間Lidl.
常見超市有兩間,Rewe規模較大通常開商場入面兼做熟食快餐生意,Lidl就細得多集中賣雜貨,兩者就似百佳/惠康同華潤相比.大舖當然好行但Lidl更得我心,因為格局夠街坊,貨品較平民又比Rewe平少少,之後買野飲野食連買手信都係幫襯佢.
慘在幫襯好多日好多次,鑊鑊都感到十分痛苦,首先購物車要入閘之前俾一蚊開鎖慌死你偷左佢,有時入左閘先發現好多野買,唯有樣衰衰地走番去閘口遞個一蚊銀叫人地幫手入閘時順手幫我開架車.同乜都只有德文,買汽水買零食睇個樣大概估到買緊乜,但想買生果完全唔知點解,拎起包蘋果,面前十幾個蘋果價錢牌,你都唔知到底你手上包蘋果係邊個產地賣幾多錢.同有點古惑,標價比人地平,但其實價錢未包稅,其他地方通常列個價出黎已經計埋稅,雖然全部計晒仍然平過人,但由「平人地好多」變成「平得少少」,覺得被昆左囉.
...講咁耐,都冇理過隔籬間榮華.因為黎到德國仲食中餐,好灰喎!同埋,好老實,外國有幾多中國菜館真係中國菜黎?美國德國見過好多亞洲餐館,到頭來原來係自助餐廳,得個名裝修同點菜傳菜果班關亞洲事,吹脹.
唔消費,閒逛睇建築啦,都夠你消磨唔少時間.大量神奇構思,好似呢個商場得五層,中間一個中空玻璃旋渦穿過整個商場,外面睇可以望到個天.香港商場一定唔會有咁多野玩,玩亦一樣唔夠薑玩到咁放.
其實最想知係落大雨會點.會唔會好似山洪暴發噉中間狂噴水?係就精彩.
行晒成條名店街,見到兩個好特別現象:雖叫名店街,街上冇乜人著超級名牌,你話靚野一定有,但唔似香港同大陸人乜野牌子野勁野最緊要露眼心態,正如香港地行旺角尖咀銅鑼灣,十個女人七個拎LV,但德國行走兩星期,見過之LV只出現於舖頭櫥窗內同大陸遊客身上,冇見過當地人會拎住或者著住望一眼已經知道使你成個月人工先買得起之名牌貨.莫講名牌,我就連iPhone都接近未見過.因為人地係追求聚會文化,衣食住行返樸歸真,貴野名牌野自己唔用留俾外國人,賺完你地遊客錢中國人錢,大家出糧去食餐飯飲杯酒開開心心又一個禮拜,做幾個月儲到舊錢就走去附近其他國家旅個行.同香港地為件衫為個袋為部電話唔食飯唔去玩死慳死抵買名牌大過天是極大對比.
另一樣野係作為商業區購物區好少高樓大廈.建築物五六層已經算高,樓數過二十層之商廈數量少亦偏遠及非集中,你可以話地大,但保育相信是更大理由,因為區內最高建築物係教堂同古樓,其他尤其古建築附近之商場屋宇一定唔會起得比佢地高,全因大家明白歷史及文化之重要性.這就是優質城市規劃.好可惜香港的「優質」=「最少空間賺到最多錢/可以炒得最勁」,所以大家居住的市區已經好難搵到舊建築,因為沒有強拆就沒有新香港,同拆完再重建個地區唔會再見得到天日,畢竟香港地賺錢的不是商場,而是上蓋果幾十層寫字樓.所以香港地你唔會搵得到商場開天窗此類創意.就算建築師想玩都玩唔到啦,商場樓上起唔到高樓的話,乜創意都係假.
行完名店街食完野,時間尚早,前方突出的教堂,就係我下一個目的地.
Episode 1:從香港的1.27到德國的1.27
Episode 2:1.27晚間自由行+夜攝大教堂
Episode 3:1.28-2.1之做乜鬼野展覽丫落吧蒲去睇show才是王道
Episode 4:2.2日遊海德堡.舊鎮區
Episode 5:2.2日遊海德堡.古堡行
Episode 6:2.2夜行法蘭克福
Episode 7:2.3科隆自由行.火車總站&大教堂
Episode 8:2.3科隆自由行.動物園
Episode 9:2.3科隆自由行.午&夜行
Episode 10:2.4法蘭克福自由行.亂行篇
Episode 11:2.4法蘭克福自由行.動物園
Episode 12:2.4法蘭克福自由行.博物館行
Episode 13:天堂>地獄 德遊後記


text:
無聊企管心得人在中環 - CK
2018/6/26 — 16:25
認識有啲企業管理人,係好沉迷玩權術嘅遊戲.權術嘅遊戲好似搞到好 x 複雜咁,但係講到最底,其實都係分化與及團結群眾,只係當中嘅平衡點樣定.一般嚟講,你手下班人彼此之間越分化,通常越容易管.但係越分化嘅團隊,生產力亦同時越低.嗰班鍾意玩權術嘅企管人,常常面對嘅矛盾正正係呢一個.又要自己個位坐得穩,又要團隊有表現.權術嘅嘢,有時搞一大餐到頭來都係揾自己笨的.
你要一心一意去分化一個團隊,其實並唔困難.真正嘅困難嘅,只係你是否承受得起團隊四分五裂之後嘅混亂同惡果.所以如果,管理嗰條仆街,根本唔介意後果的話,個團隊,基本上係死 x 梗.以前仲後生,覺得未必嘅.而家老咗啦,見識過嗰啲一心搞死下面嘅老細,而且做得毫無顧忌.做佢下面嘅,其實要認真諗吓點樣先可以生存了.
係人都知道,團結會係力量.但係大家都係蝦兵蟹將,都唔係你話想團結就團結得到.團結唔到嘅原因,除咗一個團隊裡面總有幾個見利忘義嘅二五仔之外,人總喜歡對自己以外嘅人睇低一線,硬係覺得,阿邊個只係掛住行街睇戲去旅行,阿嗰個又只係掛住自己有糧出,另外阿邊個又不問世事…總知,因為佢,佢同佢…呢個團隊喺未來三百年都冇可能團結㗎啦.你係咁諗,佢又咁諗,個個都覺得人哋淨係識食瞓痾所以我哋成班今生今世都只會不成氣候,咁可以點呀?我都唯有淨係食瞓痾囉.
團隊要團結,其實好睇時機嘅.有冇好嘅領袖出現,有冇有利嘅環境,總之都係天時地利…時機唔啱,其實亦只能食瞓痾住先.作為一個仆街嘅管理人,面對如此一個局面,一方面會盡量避免有嗰啲能讓手下團結起來嘅時機出現,另一方面,則會盡量令下屬相信,成個團隊都係烏合之眾,各懷鬼胎,因此即使時機出現,團隊會礙於自我否定,亦唔會團結起來.
做細嘅若要生存,前者冇得搞,只能等運到.後者,唉,其實應該係可以避免的.
#明就明 #講咗等於冇講
原刊於作者 Facebook


text:
雖然Hypno5e香港站取消左相當可惜,但HA同一晚變左場五隊本地菲裔metal/core樂隊合辦菲律賓賑災演唱會,一晚有得睇晒Shepherds the Weak同Black Night Red Sky再加King Ly Chee,平時都冇乜機會啦.
出場安排有點有趣,KLC居然排第二,而BNRS最後出.就難為了我,可以話今晚係專誠為Black Night Red Sky而黎,但平日晚加例牌遲開又撞岩今晚有野做要落一落樓,搞到只睇到最後三首,咪話我衰,呢晚我真係寧願STW做壓軸.
「between,Shepherds the Weak上次玩完《Master of Puppets》,今晚到《Symphony of Destruction》.佢地技術走向同風格,cover Megadeth比玩麥記更加適合.」
佢地應該係live最玩音響效果之香港metal band,每次聽到間場好post果隻tremolo聲,真係想問問使唔使tune到咁靚呀?BNRS去到地步係,單聽到結他聲你已經知道係佢地咁有性格,而且歌越寫越好,氣氛技術編曲要乜有乜(冇女soli),最緊要歌路係metal位篇幅大過core位,而家最想出碟香港metal band,就係Black Night Red Sky同Massacre of Mothman,不過錄音的話一定要做到比Qollision隻碟更靚聲,至帶得出佢地種「hi-fi metal」效果.
成晚最意外反而係第一隊Death Reject,雖然排第一,但我覺得數一數二好睇.近返melodic death結他妹同鼓佬技術好勁(成晚最鍾意鼓佬就係佢),編曲好紮實變化多之餘夠出人意表,歌整體又夠順唔會覺得一截截唔夾,而且話第一次出show台風已經唔錯,又多一隊要多加留意之香港metal band.不過有兩樣野差少少,首先metal band live得一枝結他絕對唔夠,第二呢bass佬要再苦練下至得,當另外兩個咁技術派,佢仲係00001111花都冇乜實在太過平穩,而且佢唱清聲,一來唱同聲都實在唔叫好好,二來我覺得其實Death Reject而家幾首歌冇乜必要呢種唱法,落左清聲反而有點似為加而加.
今場真係一場好show,最大收穫賣物籌款度執到保證絕對絕版HK Rockstar謝霆鋒演唱會翻版碟乙隻.係有樣野好唔開心囉,即係我今個月開始九展果頭返工,諗住佔晒地利返工日子睇show方便,但係偏偏呢兩個星期我調左去屋企樓下返工,HA先至平日夜晚有metal show睇.明玩我嗟.


text:
Facebook上見到朋友講玩緊手機遊戲「菇菇巢穴」,話好可愛,又話原來遊戲入面嘅菇菇都有住屋問題,引起好奇心之下,我又開始咗我嘅菇菇巢穴,果然幾好玩喎,heehee~
免費download咗落嚟之後玩緊第四日,cap張圖時玩到level 19,呢一刻已經level 22了,我仲邀請埋day一齊玩﹗其實我覺得呢個game應該係家姐會鍾意玩多啲,但估唔到我介紹咗老公玩之後佢又一齊玩咗呢幾日,可以交流一下,雖然個game玩法好簡單,所需技巧唔多,但佢啲意見都好值得參考丫~
簡單嚟講,我幫菇菇們建立佢哋嘅社區,並令佢哋變得更加壯大,更加繁榮~要起各種設施啦,啲菇菇好努力工作,佢哋住嘅屋企同埋好好休息嘅地方都唔可以缺少,要發展農業,工業,採礦啦,要招募新血啦,又要裝備啲菇菇以加強佢哋嘅能力啦,要做到以上嘅咁多樣嘢又要賺錢啦,好忙丫﹗其實個game免費,要花嘅就係時間同心機﹗﹗要做嘅決定就係點樣取捨,究竟你想先打好基礎丫,定係想盡快升level呢?同一塊農地,究竟幾時種麵粉菇幾時種粟米呢?告示板上有徵求嘅物資時,究竟賣礦物賺錢好啲定係賣農產品賺錢好啲呢?
老公inspire咗我嘅部份,係佢話要執一執好啲位,因為菇菇去採完礦會好攰,要將佢哋個別菇菇嘅屋企同埋休息設施放係礦場旁邊,令佢哋盡快恢復元氣(暖男?nonono,等佢哋恢復元氣之後再盡快去做其他工作呀,係無良僱主至真⋯哈哈~)﹗一啲菇菇唔需要經常出入嘅設施,好似巢公所,劇院,帽子店,飾品店等等就盡量放係遠離主要通道嘅位置,目的都係增加佢哋嘅效率﹗至於佢提及要唔要遣散部份早期嘅菇菇,以提供機會俾能力更高嘅新血菇菇,我就唔認同喇,呢片天下係大家一齊打拼出嚟家嘛,我對於我早期嘅成員菌太,菇之助同埋嗯哼吉都好有感情(所謂「早期成員」其實都只係講緊四日前﹗),要加強佢哋嘅實力咪幫佢哋造帽造飾物囉,不過嘛,要比的話,無論係體力定係能力,佢哋都只係新成員莢,川崎嘅一半左右,你哋要加油呀﹗
我最新嘅工作?上頭話要製作仙人掌牛奶喎~吓?﹗知道啦﹗我會好好安排菇菇們去洞穴取水製作㗎啦~


text:
冬天一到,唔少人都會手腳冰冷,尤其係女士們!雖然香港冇落雪嘅地方咁凍,但因為係濕凍嘅關係,就算著幾多衫都好似唔夠暖咁!唔使驚~依家驅寒有計!跟住小編嘅方法,就唔使成日請朋友或者另一半食「凍柑」啦~
必備暖水,薑茶!
成日都聽每日要飲夠8杯水,但冬天想保暖驅寒就梗係要飲暖水!暖水可以為身體補充水分之餘,亦可以促進血液循環,提升體溫.覺得飲水口淡淡想飲其他驅寒飲品?薑茶幫到你!薑茶可以幫助驅散體內寒氣,暖胃,養顏,增強抵抗力並預防感冒添~薑茶有多款做法,例如桂圓紅棗薑茶,檸檬薑茶同蜂蜜薑茶等,簡單易製,總有一款啱你口味!
浸腳可以暖身
對腳係距離心臟最遠嘅地方,經常都會因為供血不足而冰冷,為靚而著短裙短褲嘅女仔更加會由雙腳開始積累寒氣.雖然喺香港唔係家家戶戶都有浴缸可以浸浴,但只要有個盆,即使係浸腳都可以令你全身都暖~簡單嘅浸腳可以改善血液循環同行氣活血,配合適當嘅中藥浸泡更有療效!不過浸腳時間唔適宜咁長,15-30分鐘就已經足夠,水溫就維持喺攝氏40左右.浸完後成身暖晒,夜晚仲會好好瞓添~
咩穴位可以驅寒?
喺中醫嘅角度,認為體內寒氣累積,陽氣虛弱先會令到手腳冰冷.只要經常按摩以下嘅穴位,就可以疏通經絡,促進血液循環同新陳代謝.
勞宮穴:勞宮穴位於手掌心,先一手握拳,然後逆時針搓揉勞宮穴10分鐘左右,再交替手重複動作.唔用握拳方法嘅話,用按壓方式按摩勞宮穴都可以.
湧泉穴:湧泉穴喺腳掌心上三分一左右,用手掌搓揉湧泉穴100次,然後再搓揉各腳趾100次.堅持每日早晚各一次咁樣就可以改善手腳冰冷嘅情況同埋補腎固元.
大椎穴:大椎穴位於頸後最突出嘅骨下,先搓熱雙手,再按摩頸後嘅大椎穴,唔單止可以舒緩頸椎嘅疲勞,亦可以逹至驅寒嘅效果~
有咗以上幾個方法,今個冬天再凍都冇有怕!仲可以慳返D暖包同暖貼~快D分享比怕凍嘅閨友同好友,等佢哋都學返幾招旁身啦~
冬天一到,唔少人都會手腳冰冷,尤其係女士們!雖然香港冇落雪嘅地方咁凍,但因為係濕凍嘅關係,就算著幾多衫都好似唔夠暖咁!唔使驚~依家驅寒有計!跟住小編嘅方法,就唔使成日請朋友或者另一半食「凍柑」啦~


text:
He.....He.....真係比人估中我又整到天光先訓喇!訓得一個鐘倒就要起身,今日特別要早少少起身,因為阿Ring幫我洗頭,佢都算係咁,特登早啲起身去開門幫我吹頭,因為佢喺花園街某一間嘅髮廊做髮型師,佢知我朝早趕時間返工,所以要早啲返去開門,而且佢今晚都嚟我嘅生日party,其實我同佢喺髮型屋認識嘅!話時話唔經唔覺我地已經識o左差唔多兩年,我o成日都去幫嚫佢整頭髮,之後仲介紹埋比我老公識,就咁我地慢慢就成為o左朋友喇!今朝我又整到好遲先出門口,為O左今晚嘅party,左執右執個樣,仲去埋洗頭,整到又要搭的士返工,返到去公司好彩啱啱好無遲到咋!今日阿佩佢地買o左個蛋糕比我,但我一啲都唔覺得高興,反而仲覺得佢地好假,佢地只不過係循例式咁做,更何況都係用阿公啲錢嚟買喳嘛!我一啲都感受唔到佢地真係鄧我高興,反而啲阿姐雖然只係同我講句祝福,但係比起佢地真誠好多,不過我亦都係循例上都有同佢地講聲多謝嘅,終於捱到收工喇!今日o成日佢地竟然真係一句"生日快樂"都無講過,到o左今晚十二點佢地連一個訊息都無send過比我,算啦!我都預o左,但個心唔多唔少都有啲唔舒服o架喇!我覺得今晚個氣氛都比預期好,我都玩得好開心,令我忘記晒公司啲煩惱,好似去o左第二個空間咁,雖然今年無往年噤多人,但係好開心,我心目中好想佢地嚟嘅都差唔多到齊,而且噤多年內收得最多生日禮物嘅就係今年喇!只係美中不足在有三個好朋友無嚟,佢地就係Eva,Chloe和芳芳,不過我一早已經知道Eva同芳芳有啲事係嚟唔倒o架喇!所以我都怪佢地,但至於Chloe...........我都唔知點解佢又唔嚟,唉.........我都唔識講喇!今晚最驚喜嘅就係歐凱儀同佢男朋友玩玩吓中途偷偷哋出o左去買生日蛋糕比我,開頭我都未知,之後詩詩無意中唔小心講o左出嚟,但係我仍然都好感動好開心,只係最後阿海同豆豆因啲少事而噪起嚟,不過好快就平息o左喇!開心嘅時間真係過得特別快,我地玩到天光,人地都要收舖我地先至走,今晚都可以話劃上一個完美嘅句號喇!之後我地大家就各自各歸家,我同老公開頭唸住行返屋企,但行行吓佢話頂唔順好辛苦要搭的士,其實我真係好唔鍾意人飲完酒之後會斷片,唔知自己做乜,又唔記得自己講過啲咩,我以前飲完酒都係咁,破壞力仲好勁,但宜家好耐都未試過咁o樣,去到屋企留下附近,我因啲好少好少嘅事而發脾氣,然後我地就分開行,行行吓發現唔見o左佢,之後我係咁狂打電話比佢,但係佢就係咁不斷cut我線,我最憎人地cut我線同無蹤無影,尤其係自己鍾意嘅人,加上飲o左酒,所以我啲火就湧上嚟喇!嬲到我連電話都掉爛埋,我好耐都未試過噤爆喇!可能自己將私事同工事一次過發洩晒出嚟,唉......又無o左部電話喇!
豆豆ge事我萬二分抱歉...依個人會消失...佢根本唔屬於我宜家ge世界...佢只佩係我以前ge世界出現...雖然我有諗過愛佢,教好佢...但今日ge我真係太累了...我仲有太多野要做la...而且佢真係仲細...我唔會相信佢宜家想定落黎...我亦都等唔到...最重要係佢從來都冇話過鍾意我...所以一切己經完左la...


text:
今年東京櫻花早咗綻放,復活節去東京玩啱啱係櫻花開得最靚嘅時期,一定要去賞櫻啦係咪先!介紹返必去嘅賞櫻熱點「代代木公園」同周邊美食俾大家,嚟緊去東京要Bookmark啦~
順便回顧埋上年介紹嘅賞櫻勝地👉目黑川及周邊美食推介
代代木公園
東京最大嘅都市公園之一.從3月底到4月初,可以觀賞到以染井吉野櫻為主嘅櫻花. 每年櫻花盛開嘅周末都吸引好多遊人去公園賞花,唔少人仲會喺草地揀個好位置坐低慢慢欣賞添.
(圖: 官方Twitter)
(代代木公園)
入園費:免費
開放時間:24小時
交通:原宿站 或 代代木公園站 或 明治神宮前站 步行3分鐘
Fuglen Tokyo
總店位於挪威首都奧斯陸,海外第一間分店選擇落戶代代木公園旁邊.之所以成為周邊一帶最受歡迎嘅Cafe,皆因佢2012年開業冇耐,就被《紐約時報》評價為「值得專程搭飛機一試」嘅Cafe.特別係《紐約時報》編輯都讚好嘅咖啡(Today's Coffee: 普通杯 360円 / 大杯 460円),特點係富果味兼有清爽酸味.買定杯喺公園嘆就最啱.
(圖: 官方FB)
セバスチャン (Sebastian)
呢間刨冰店以造型特別嘅「蛋糕刨冰」突圍而出,唔少媒體都介紹過㗎.「蛋糕刨冰」外面有滿滿嘅忌廉,上面仲有水果,單睇賣相真係呃到人.最受歡迎嘅口味係草莓蛋糕刨冰(1200円)同芒果蛋糕刨冰 (1100円).是日供應嘅Menu同詳細營業時間可以去餐廳嘅官方Twitter睇睇.
Bondi Cafe
呢間Cafe以澳洲邦迪海灘命名,當然就係以海灘悠閒風格為概念啦.室內裝潢時尚,有衝浪板等做裝飾,令客人好似置身於海邊野餐咁.天氣好嘅時候,仲可以喺露天梳化座位嘆吓美食,都咪話唔寫意.主打Acai Bowl (700円起) 及Locomoco (米飯漢堡,1300円) 等菜式,食材堅持由日本國內或原產地直送,保證新鮮.期間限定嘅季節性菜單都頗受歡迎㗎.
(圖: 官網)


text:
大圍壹級日本料理 街坊價嘆好和食
Entry posted by leotse ·
81 views
上次喺大圍搵到間平靚正嘅日本嘢,我個返鄉下(I mean日本)仲多過我嘅老死又話想去試下,諗起又好耐無喺果邊踩單車,就決定踩完單車再過嚟吔.
以前運動完可以大吃大喝,而家老喇,反而係攰到食唔到咁多嘢,就揀啲特別想食嘅啦.
魚生飯本來就唔特別,不過呢碗山形角切魚生粒珍寶赤蝦飯($68),多出嚟隻蝦就真係夠大隻喇,純目測佢有成六吋長兩隻手指粗,蝦肉口感結實帶黏性唔會霉爛,再啜埋個清甜嘅蝦腦,感動.魚生粒就符合預期,都係三文魚吞拿魚油甘魚呢啲,睇個色澤都知品質唔錯,魚生粒嘅份量甚至乎多過飯添﹗
魚生赤蝦用料足
點刺身飯可以換購三文魚頭鮫($30),我係相當鍾意食三文魚頭嘅,應該話我鍾意食熟嘅三文魚多過生嘅,因為煮過嘅三文魚啲魚油逼咗出嚟更好食.有時啲餐廳嘅燒三文魚頭,就真係得個頭無肉食,呢度仲有埋個魚鮫位,價錢相同肉量Double up.雖然魚頭係樣衰咗少少,但食落去肉質就好細滑,而且魚頭皮(唔係柒頭皮)燒得香脆嗦嗦聲.而魚鮫就幾厚肉,魚肉夾起嚟唔會散但入口即融,又伴隨住魚油嘅甘香,呢個價錢真係自己整都無咁平.
脆皮魚頭夠抵食
明太子手羽($48)個樣脹卜卜好似BB嘅雞髀仔咁,賣相相當吸引,見佢咁脹卜卜就知裡面釀咗唔少明太子啦.雞肉咬落去雖然肉汁唔多,但肉質唔會霉,雞皮如果再脆口啲就更好.裡面嘅明太子份量同預期一樣多,辣味唔會好強,加杯啤酒就爽喇.
少辣雞翼好送酒
今次食嘅款式同上次唔同,不過一樣水準唔錯,尤其係呢度價錢夠街坊,又唔使係旺區排大隊,同埋我喺度返屋企仲快過由旺角返呢.
價錢:約$80


text:
「權利」
作為一個香港人,只要你年滿十八歲就有資格去登記做選民去投票.雖然香港唔似一啲國家,規定你一定要去投票,因為嚟個係一個公民責任,如果唔投票就會俾人罰款.而係香港當然係自願性質,所以個話事權係每個香港人身上.當大家覺得而家嘅制度有問題嘅時候,一個普通市民可以做嘅就係希望通過選舉,自己嘅一張選票去改變個社會.或者到最後未必可以改變到,但係最少唔可以放棄發聲嘅權利!
「投票」
你今日投左票未?其實投票係一件好快嘅事,真係五分鐘搞掂.不過有時真係有啲難揀,因為啲候選人都唔係太啱心水.不過唔投唔投還需投,揀無可揀還需揀!最少希望有改變,不過有時老社區,舊香港,人情味重,最重要嘅就係街坊街里,好多時都係投票俾熟悉嗰個.但係唔變就代表好?變咗就一定唔好?當然無人知,但係唔變又點會知呢?所以我寧願變!唔好浪費自己發言嘅權利!
「黨派」
其實要改變,可多時都要係社區做起.而今次選舉係雨傘運動之後嘅第一次選舉,所以又係各黨派決戰嘅時候.講真唔知今次嘅結果係會點,只係覺得唔係個個選區都可以揀到自己想揀嘅.好多時有啲係無黨派,其實只要做下啲功課,其實佢哋嘅政治取態係好明顯.所以真係唔好咁天真以為佢哋無黨派,事實上有好多都有政治取向.點都好啦,就算唔知點揀,最少都去投票俾你覺得比較好嗰個啦!


text:
[KJFOODLIFE 淺水灣] 淺水灣秘密星球 玩轉場內8大主題 精選
秘密星球已經做左一排,見到啲打卡相勁靚,而家延長左緊係要去一去,用光影等等做成左勁多打卡位,去影番夠本先得.
大家可以先上網買定門票先,如果唔係即場都可以買,買完之後就會有手帶戴住,記得要戴左先入得場架.
門口已經有好多懷舊風既傢俬,有舊式既電視機,收音機,信箱等等,就算未入門口都已經好多打卡位.
當你企係穿越電話亭之後,電話響之後你就可以推門入去另一個世界,其實呢度係由5隻怪獸分別係 Pete,Uni,Luc,Shan,Ed既星球,一入去就會見到滿佈星星既場景.
首先入到彩虹隧道,見到成條隧道不停咁變換唔同既顏色,當有你鍾意既顏色就要禁你部相機影低佢喇.
下一個景點係星之家,呢度會有互動,可以禁螢光幕上面既地方去充電,星之家就會有唔同既形狀,到最後充電完成會有動畫出現.
入去下個場景前會有個小過渡,有四色燈玩倒影,可以整出唔同既圖案會有唔同色彩既影像出黎,有幾創意點樣玩都得.
螢光花園就可以同五隻小怪物影相,螢幕上會播出怪物既音樂會,同時你可以扮下怪物同佢地一齊影番張相.
無限延伸場景會有不停咁轉換場景,有四面玻璃映射唔同畫面,其中有一幕好似係星河中間,堅係打卡首選既景點.
扭曲時空就玩時代感型格Feel,入面用左LED燈條營造一個多邊既世界,趁住顏色變換好似入左時光隧道一樣.
冒險狂想隨意門係一個色彩既世界,好似有好多小眼仔望住你,入面有不同既小門,大家可以打開黎玩下遊戲,最後要搵番岩既門走出去.
最後一個場境係魔力鏡子,由一系列既凸透鏡組成的牆壁組成,可以對住鏡影出唔同既自己,大家可以對住鏡影相會有唔同既驚喜.
大家入去之前其實可以試埋呢個螢光紋身,將你要整既部份放入去之後吹乾就得,入到去星球就會係某啲場景見到螢光色好特別.
活動:秘密星球奇幻之旅
日期:即日到12月31日
地址:淺水灣海灘道28號the pulse商場B1層
即刻入去Like & Share埋我地既其他頻道:
Facebook: KJFOODLIFE飲食玩樂地圖
Instagram: KJFOODLIFE
Openrice: KJFOODLIFE
歡迎合作或查詢:
Email: kjfoodlife@gmail.com


text:
《FlickPig》
呢隻可謂係跑Online既小豬版,玩家必須要係遊戲入面控制小豬去執返佢俾野狼偷走既野,之但係如果跑果時2到野或者俾野狼咬到既話,咁就Gameover玩完!所以都幾考驗各位反應,拎來搭車玩真係OK!
《Defense of Fortune HD》
又一隻塔防遊戲,不過呢隻都做得幾有心機,一開始睇畫面記者仔仲以為係超任隻皇家騎士團出手機,遊戲入面設有多種士兵供大家配置,總之係要盡一切能力阻止怪物入侵,每成功過一關就可以獲取金錢幫士兵更換裝備去頂住更強大既敵人,由於採用西方風格,玩起來真係有啲守城Feel!
《Sorcerer of Fortune》
睇到Sorcerer仲以為係啲咩特別Game,原來係玩消除寶石類既遊戲,但有一點唔同既係玩家可以選擇唔同既角色去參戰,而且每個角色都有其獨特既屬性,仲可以升級人物同買裝備去增加消除寶石果時既殺傷力,都幾得意!
《Rebirth of Fortune》
如果唔鍾意玩消寶石,可以玩呢隻捉棋式戰鬥,幾似皇家騎士團既遊戲,我地既目標要好簡單消除版圖既敵人,遊戲入面有幾種唔同既兵種俾各位配置,玩既係回合制捉棋,所以如果配置出錯或者行錯兩步分分鐘玩元,玩起上來都幾刺激!


text:
卡通
卡通(音譯自英文Cartoon)包含咗幾種藝術形式,各種形式間有啲關係,但亦有好大分別.大體上,今日啲人用「卡通」一詞,指嘅可能係諷刺性嘅繪畫,漫畫,或用動畫技術製作嘅電影或電視節目.
歷史上嘅卡通[編輯]
喺歷史上,卡通來自意大利文大張紙(cartone),係指喺紙上繪畫上一比一嘅草圖,以研究進行進一步嘅美術創作,好似油畫或刺繡地毯.卡通應用喺壁畫製作中,亦極為普遍.咁樣可以幫助畫家將圖畫嘅各個部分,準確噉畫喺灰泥度.
印刷媒體上嘅卡通[編輯]
《Cartoon no.1: Substance and Shadow》係由莊李治所繪畫一幅卡通,用嚟諷刺1843年喺新嘅英國國會議事廳入面,為繪畫壁畫作準備而畫嘅卡通草圖.結果,呢幅作品為「卡通」一詞,賦予新嘅意義.
喺現代印刷媒體,卡通係一種通常有幽默色彩或諷刺性嘅繪圖.呢個係喺1843年《笨拙》雜誌(Punch)刊出莊李治等嘅作品後,而獲賦予嘅意義.喺中文度,呢種卡通亦即係漫畫.之後,卡通亦指報章,雜誌上嘅連載四格漫畫.
現代圖畫嘅卡通[編輯]
當卡通漸漸指向漫畫,連載漫畫意義,又因為連載漫畫同早期動畫電影嘅關係,而令「卡通」一詞指向動畫電影,繼而再涵括動畫電視節目.而呢個意義正係今日最常用嘅.呢度嘅「卡通」一詞,喺一般人嘅用法,同「動畫」同義.但準確來細分,卡通多指畫風抽象,故事情節較喜劇嘅動畫,詳細可以睇卡通物理學.呢類動畫較多以手繪嘅平面圖片進行拍攝,通常具有連續或單元劇情,而且大部份係以細路為對象嘅動畫作品.亦有人以製作方式來區分卡通同動畫,卡通專指用手畫平面圖片製作嘅動畫.


text:
「愛你」
愛一個人唔一定係五月二十號先至講我愛你嘅,因為其實每日都應該係五月二十號!就正如母親節呀,父親節呀,情人節呀,其實日日都可以係,只不過啲人諗一啲嘢出嚟變成另一個賺錢嘅嘅機會.依家潮流係興將啲嘢簡化或者數字化!雖然唔係啲乜嘢新嘢,因為有網絡開始就已經有啲網絡語言,只不過有時嚟啲語言由網上搬到我哋日常生活入面啫!
「唔愛」
今日又係五月二十號!今日個個都係到講我愛你,但係點解五二零就等於我愛你,其實答案好多人都知!因為五二零嘅國語係有少少似我愛你.不過當然廣東話就唔同啦,事關五二零如果用廣東話講就會變成唔要你.個意思完全相反!講到尾,係我愛你定係唔要你,五二零都只不過係一個日子,何必咁認真呢?只不過係俾多一個藉口大家去同另一半表達愛意啫!
「嘥氣」
真係認真就輸了,就連一個網絡衍生出嚟嘅日子都會變成中港矛盾?其實五二零係由台灣開始,如果因為五二零代表我愛你嘅意思係因為國語嘅諧音,咁好多數字密碼都因為係國語諧音而衍生出嚟,唔通又關中港關係嘅事?所以大家係唔係應該放鬆啲先呢?如果係咁既話大家以後就連一三一四都唔應該用.點都好啦,希望大家珍惜眼前人,活在當下!都只不過係一個數字,一個日子啫!
Also published on Medium.


text:
伊蒙·德維利拉
伊蒙·德維利拉(愛爾蘭蓋爾文/英文:Éamon de Valera;1882年10月14號—1975年8月29號)係愛爾蘭歷史上最有影響力,亦都係最具爭議嘅政治人物之一.佢先後做過革命政府總統,愛爾蘭下議院議員,下議院議長,總統委員會主席,愛爾蘭總理同愛爾蘭總統,政治生涯長達半個世紀.
早年[編輯]
伊蒙·德維利拉1882年喺美國紐約出世,阿媽係愛爾蘭移民嘉芙蓮·高(Catherine Coll),阿爸就係西班牙裔古巴人環·維維安·德維利拉(Juan Vivion de Valera).佢哋兩個聽講係喺1881年9月18號喺新澤西州澤西市聖柏德歷大教堂結婚嘅,但係教堂同市政府都無今次結婚嘅證明.
1885年,環·維維安·德維利拉過咗身,嘉芙蓮·高又身無分文,於是伊蒙·德維利拉被佢阿叔尼德(Ned)帶咗返去愛爾蘭.嘉芙蓮·高後來嫁咗畀一個英國裔車夫查爾斯·維禮(Charles Wheelwright),但係伊蒙·德維利拉再都無返過去美國,而係去咗同佢婆婆伊麗莎白·高一家人住.之後,伊蒙·德維利拉先後喺廉尼郡嘅布魯利聖柏德歷國立學校(Scoil Naom Pádraig Brú Rí Scoil Náisiúnta)同埋沙夏城基督教兄弟學校(C. B. S. Charleville)讀過書.16歲,伊蒙·德維利拉獲得獎學金,但係被兩間書院拒收,祇有都柏林嘅黑石書院(Coláiste na Carraige Duibhe)錄取咗佢.伊蒙·德維利拉入讀咗之後,第一年就成為咗「年度頂尖學生」,重開始打橄欖球,後來重加入校隊擔當殿衛,帶領校隊一路殺入莫雲省高級盃.之後,伊蒙·德維利拉加入咗莫雲省橄欖球隊,從此同橄欖球結落不解之緣.
1903年,伊蒙·德維利拉被池伯歷治奧倫郡嘅佳石書院[暫譯](Coláiste Charraig an Tobair)請咗做數學老師.1904年,德維利拉從皇家愛爾蘭大學畢業,拿到數學學位.佢之後入讀咗都柏林三一學院,但係因為缺乏生活費,讀咗一年就停咗學,返咗去黑石書院教數學.1906年,德維利拉喺嘉麗斯福教師訓練學院搵到一份教數學嘅工作.之後佢向新成立嘅愛爾蘭國立大學申請過做教授,但係唔成功,祇有馬努德分校請咗佢做兼職數學老師.之後佢重係都柏林嘅幾間學校教過數學.
伊蒙·德維利拉識得講愛爾蘭蓋爾文,後來亦都成為咗保護愛爾蘭蓋爾文嘅積極分子.1908年,德維利拉加入咗道格拉斯·希渣創立嘅蓋爾文同盟,之後重喺同盟裡面識咗後來同佢結婚嘅專業教師仙妮德·妮芙蘭納根(Sinéad Ní Fhlannagáin).兩個人喺1910年1月8號喺都柏林聖保祿教堂結婚.德維利拉同妮芙蘭納根一共生咗5個仔同兩個女,五個仔分別叫做維維安,小伊蒙,布里仁(喺德維利拉夫婦過身之前就過咗身),魯里同泰倫斯;兩個女分別叫做瑪蓮同伊美.
初試鋒芒[編輯]
1913年11月25號,伊蒙·德維利拉正式開始咗佢嘅政治生涯:佢加入咗愛爾蘭志願軍(後來嘅愛爾蘭共和軍),同保皇派嘅歐斯達志願軍對抗,同時保證愛爾蘭議會黨爭取到嘅愛人治愛政策得到落實.
第一次世界大戰爆發之後,伊蒙·德維利拉開始平步青雲,好快就當選咗愛爾蘭志願軍布洛堂連嘅連長.當愛爾蘭志願軍開始籌備武裝起義嘅時候,德維利拉被人任命為都柏林旅直屬第三營嘅營長,重參加咗1916年嘅以達峰武器走私行動.之後,德維利拉喺湯馬士·麥當夏達嘅見證之下,加入咗當時秘密指揮愛爾蘭志願軍嘅愛爾蘭共和兄弟會,不過德維利拉本人好反對秘密組織,所以佢加入愛爾蘭共和兄弟會,祇不過係為咗全面瞭解武裝起義嘅計劃.
1916年4月26號,復活節起義爆發.伊蒙·德維利拉嘅任務係為都柏林東南邊嘅起義部隊提供支援.佢手下嘅部隊控制咗大運河街嘅寶蘭麵粉廠,重一直堅持到起義領袖派崔克·皮亞士下令起義部隊向英軍投降.投降之後,德維利拉被英國軍事法庭判咗有罪,本來要處死刑,但係之後好快就改判咗做終身做苦力.歷史學家認為,德維利拉大難不死有四個原因:
- 德維利拉嘅同佢嘅部隊係最後投降嘅,所以佢被英國當局運咗去第間監獄,無同其他起義領袖被人困埋一齊,所以無辦法同時處死;
- 美國駐都柏林總領事館喺德維利拉受審之前派咗人向英國交涉,而英國方面由於極力想拉攏美國一齊打一戰,怕處死可能係美國公民嘅德維利拉會激嬲美國,所以無倉促行刑;
- 帶領英軍鎮壓起義嘅軍官麥斯韋爵士(Sir John Grenfell Maxwell)喺審閱德維利拉份檔案嘅時候,判定德維利拉祇不過係個小角色,就算唔槍斃都唔足以對英國構成威脅,所以將死刑改為終身監禁;
- 到德維利拉受審嘅時候,來自倫敦嘅政治壓力迫使麥斯韋爵士中止行刑.


text:
無論有冇宗教信仰,每年既聖誕節都會令香港人被呢個節日氣氛所感染,大部分人都會大破慳囊,就算唔洗錢買聖誕禮物,都會出街食下飯,睇下燈飾,湊下熱鬧咁,總之消費意欲同農曆新年不相伯仲,甚至有過之而無不及.
今年既聖誕月,我地一班 Pekkle fans 可以話係大豐收,差不多每個星期都有新貨推出,係呢個普天同慶既聖誕節情緒影響下,更加刺激到消費,就連我呢個孤寒鬼都忍唔到手係咁買... 當發現屋企越黎越多 Pekkle products,多到已經再冇空間可以收埋既時候,先 "驚覺" 自己已買到有少少失左控.... 不過無計啦!鬼叫自己咁鍾意 Pekkle 咩?況且 "餓" 左 Pekkle 咁多年,難得出番 d 新貨,如果唔撐場既話,又點對得住 Pekkle 呀?
今個星期新貨一覽...
第一樣:梗係要講我最期待既多功能電話繩啦!可能就係期望太高,所以當睇到實物時真係有 d 失望... 其實呢個 Pekkle 水手造型我覺得係唔錯嫁,而且條多功能頸繩都好實用,可惜無論係印刷上同質料上,個質素都強差人意囉!令到原本我想買兩條既唸法都打消左,只係買左一條用黎儲...
成個組合,我覺得只有個用黎收藏電線既公仔頭比較做得好,其餘既組件都令我覺得有少少粗製濫造既感覺,車工同印刷方面,真係有 d 老翻 feel....
可能係質地問題,所以 Pekkle 公仔係印得有少少化開 / 濛左既感覺囉...
第二樣:細袋仔.唔睇阿 Vi 既 blog,根本都唔知會出呢個袋仔,初初聽其他 blog 友形容,以為可以放到飯盒既 size,原來只係好細個,連上面講果條電話繩個盒都仲大過呢個袋!不過我又幾鍾意個 pattern 喎,雖然同之前出果個水樽既 pattern 一樣,但係個顏色同構圖我覺得好 match,好靚囉!再加上呢個袋仔又有個 "魔術貼",可以學其他 Pekkle fans 所講,平時 lunch 拎出街食飯都係一個唔錯既用途,所以結果係買左兩個...
因為去買野之前未 check 阿 Vi 既 blog,所以根本都唔知已經出左下列兩種新貨,所以去到見到時都有 d 意外驚喜嫁!!
梳連鏡,太細把唔岩用,所以只係買左一把當支持 Pekkle...
而另外一樣就係浴室用品,好開心終於都可以擁有浸浴 look 既 Pekkle product 喇!
今年應該仲有一款音樂公仔未出,唔知趕唔趕得切係 Christmas 前出呢?大家記住儲定多 d 彈藥,多 d 黎密 d 手,齊心掃貨撐 Pekkle 呀!


text:
拉迪格島 必去景點及安塞馬龍海灘附近酒店推介
安塞馬龍海灘附近酒店預訂
神秘優惠價幫你慳更多
即時揭開神秘優惠價,慳得更多
拉迪格島必去推介 - 安塞馬龍海灘
想去 拉迪格島 自由行?等 Hotels.com 帶你玩盡 拉迪格島安塞馬龍海灘 啦!留意我地文章,話你知去拉迪格島 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋拉迪格島安塞馬龍海灘 附近有咩酒店,等你更加容易計劃行程,慳返酒店來回景點嘅時間.
拉迪格島安塞馬龍海灘 自由行
去得拉迪格島安塞馬龍海灘 自由行最緊要一定係揀啱日子去.一啲熱門景點例如,拉迪格島 嘅 安塞馬龍海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
拉迪格島安塞馬龍海灘 交通
想去安塞馬龍海灘 暢順無阻濟,最好就係出發前,睇清楚拉迪格島安塞馬龍海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
拉迪格島安塞馬龍海灘 必食必買攻略
拉迪格島安塞馬龍海灘一直都係旅遊熱門地點,去到拉迪格島安塞馬龍海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
Orderly inhuman. Trivially sensitive. Incredibly traumatized.
千里迢迢返到港大,為嘅係睇一齣只能以社區放映形式播出嘅紀錄片,因為戲名係《消失的檔案》,係一段已經按政治需要而淡化嘅歷史.尋晚放眼望去,場內觀眾文質彬彬,就連觀映期間笑位都相當一致,可以得知對呢個題材有興趣嘅,都係本身就已經可以歸類為反共知識分子嘅人,其實唔能夠代表現今香港所謂嘅沉默大多數.
根據紀錄片片頭所述,之所以決定開拍,一切緣起於導演發現香港歷史檔案館有關六七暴動記述接近真空.對比一九五六年嘅右派暴動以及一九六六年嘅天星小輪加價騷亂嘅詳盡資訊,就連左派工會申請賠償商討細節都有詳細記載,前者嘅檔案可以話係蚊髀同牛髀.由於六七暴動對香港社會嘅影響遠比上述兩件事深遠,呢種詳略失衡明顯不合比例,不合情理,於是導演就推論,要抽走以至將歷史大幅篡改嘅人,一定來自高層,因此認為非拍不可.
紀錄片意在紀實,戲劇化處理則容易失真,但平實交代科學新知或者歷史大事來龍去脈又太唔吸引,所以免費電視台一般都唔會播太長嘅紀錄片,因為半個鐘已經會令普通觀眾失去專注,難以繼續.然而,要限制片長,又難免會好似《鏗鏘集》或者《星期X檔案》系列咁隔靴搔癢,左抽右減,結果就會東張西望化,淪為缺乏深度,純粹蜻蜓點水式嘅速食資訊.《消失的檔案》片長約兩個鐘,要睇真係要有中段難免有啲乏味嘅心理準備,但對有志於了解六七暴動真相嘅觀眾而言,確實係不可多得嘅觀影選擇,捱得過就會有所得著,黑暗過會是晨曦.
《消失的檔案》按時序敘事,有大量涉事者口述歷史,有英國方面解密檔案,亦有重金購入嘅外國新聞片段,但最多似乎都係剪報剪報剪報,所以就算有旁白努力以充沛感情讀啲內文出黎,畫面嘅單調都幾致命.但鑑於剪報極之能夠呈現當年今日各派思維,字字清晰無從抵賴,唔展現唔得,批評畫面單調亦絕對係苛求,係雞蛋裡挑骨頭.事關今次製成品嘅要務係還原歷史,只有喺歷史得以還原同受到尊重嘅前提之下,至有以其他藝術形式再加創作嘅空間,想睇易入口甚至戲劇化嘅六七暴動故事,只能等待其他有心人鋌而走險.
而導演身為有心人,即使盡力令紀錄片客觀,始終都係有自己嘅見解在其中.由於佢對六七暴動嘅見解同在場觀眾包括我都非常相近,自然順理成章照單全收,但抽離少少去分析,其實從導演一開始就先提中國文化大革命同埋澳門一二三事件呢個安排,就已經暴露咗佢個人嘅結論.
喺佢經過四年資料搜集之後,顯而易知,佢認為六七暴動就係香港版文革,煽動工會平民生事嘅領頭人物,大多同緊跟中共路線寧左勿右有關.呢一點,係過去四五十年香港社會嘅定調,但近年港共及其羽翼爪牙逐少逐少對事件重新定性,就係意圖擺脫左派主導印象.正如導演尚未察覺舊友屈穎妍以賓虛之勢轉軚靠左之前,屈穎妍就曾經為因反英抗暴鬥爭而留有案底嘅左仔寫書平反,出書嘅出版社火石文化係有明確嘅政治立場同出版動機,想扭曲一般人固有嘅認知,而六七暴動抑或反英抗暴,選用邊個叫法就已代表立場.
正因為立場往往先於歷史真相,《消失的檔案》第一個重要功能,就係令人知道左派組織同傳媒喉舌可以有幾顛倒黑白.早期騷亂,有人因為左仔投石滋事而無辜身亡,紀錄片明確指出呢個事實,但正因為受害者嘅首次出現極有新聞價值,可以聳動人心,左報竟然歪曲事實,公然指摘死者係皇家香港警察所害.又好似如今某個仍然活躍香港政界嘅昔日左仔,同樣係不知羞恥,聲稱自己當年畀警察拘捕嘅時候,只係喺天台收衫,畀人搜出黎嘅所謂利器只係舞台道具,但導演翻查之後發現其實係一把相當鋒利嘅牛肉刀.如果一般人都可以理解左派呢種為達階級鬥爭目的可以不設底線嘅思維,喺同共產黨周旋嘅時候或者可以更清醒.另外,無數受訪左派人士學識淺薄,盲目跟從組織而不知分寸,從佢地嘅憶述之中係表露無遺,其實亦足以作為後人嘅前車之鑑.
保留歷史,突出左仔弱智而恐怖之外,睇完《消失的檔案》,觀眾亦會對於共產黨在港勢力之無孔不入有更深切體會.六七暴動之前,左派已有經營學校,幫中學生洗腦,表面無害嘅學友社亦係精心包裝嘅左仔育成組織.紅線灰線各種連繫之精密,外人如非置身其中,絕對係難以理解.著有《我與香港地下黨》,已經移民加拿大嘅梁慕嫻,亦都有喺片中現身說法.明乎此,梁振英執政之後牛鬼蛇神全面進場,其實不過係歷史重演,早有留意,自然見怪不怪.
適逢香港歷史博物館大裝修,《消失的檔案》絕對有必要長放喺館內,填補二戰戰後香港歷史空白,而且要日日播年年播,等本地人同遊客都可以有更準確認知.但共產黨權勢極盛,楊光都有大紫荊勳章,今日香港早非建館當日嘅自由香港.改頭換臉之後,換黎嘅大抵係有所傾側嘅面目全非,唔重新演繹六七暴動為反英抗暴已經要酬神謝恩,要求佢預留空間畀六七暴動民間自發紀錄片純屬天方夜譚.